c: text/html

text:
Wylie:Jo bo rjes rgyal srid spangs nas thar pa sgrub pa'i rnam par thar pa
ཇོ་བོ་རྗེས་རྒྱལ་སྲིད་སྤངས་ནས་ཐར་པ་སྒྲུབ་པའི་རྣམ་པར་ཐར་པ་བཞུགས་སོ། །
རྒྱ་གར་སྐད་དུ། །གུ་རུ་གུ་ཎ་དྷརྨྨ་ཀ་རཱ་ནཱ་མ། །བོད་སྐད་དུ། །བླ་མའི་ཡོན་ཏན་ཆོས་ཀྱི་འབྱུང་གནས་ཞེས་བྱ་བ། །བསྟན་པའི་རྩ་ལག་སྐྱེས་མཆོག་བླ་མ་དམ་པ་རྣམས་ལ་ཕྱག་འཚལ་ལོ། །སྐྱེ་རྒུ་ཉོན་མོངས་ཚད་པས་གདུང་བ་ལ། །ཆོས་ཀྱི་དབྱིངས་ནས་བྱམས་པའི་སྤྲིན་བྱུང་སྟེ། །ཐུགས་རྗེའི་ཆར་གྱིས་གདུང་བ་སེལ་མཛད་པའི། །ཆོས་ཀྱི་རྒྱལ་པོའི་ཞབས་ལ་གུས་བཏུད་དེ། །དེ་ཡི་རྣམ་ཐར་དྲི་མེད་རྒྱ་མཚོ་ལས། །སྒྲོ་སྐུར་ཚིག་གི་སྤྲོས་པ་མ་ཞུགས་པར། །རང་གི་བློ་གྲོས་རྩལ་དང་སྦྱར་བའི་ཕྱིར། །ཆུ་ཐིགས་ཙམ་ཞིག་གུས་པས་བླང་གིས་ཉོན། །རྒྱ་གར་ཤར་ཕྱོགས་ཟ་ཧོར་ཡུལ་ཕྱོགས་ན། །བྷཾ་ག་ལ་ཞེས་བྱ་བའི་གྲོང་ཁྱེར་ཡོད། །དེ་ཡི་ས་བདག་ཆོས་ཀྱི་རྒྱལ་པོ་ནི། །དགེ་བ་དཔལ་ཞེས་རྒྱལ་སྲིད་བསོད་ནམས་འབར། །དེ་ཡི་ཕོ་བྲང་གསེར་གྱི་རྒྱལ་མཚན་ཅན། །མི་ཁྱིམ་འབུམ་ཕྲག་གཅིག་གིས་ཀུན་ནས་བསྐོར། །ཁྲུས་ཀྱི་རྫིང་བུ་སྟོང་ཕྲག་ཉི་ཤུ་ལྔ། །སྐྱེད་མོས་ཚལ་རབ་བདུན་བརྒྱ་ཉི་ཤུས་བསྐོར། །ཏ་ལའི་ལྗོན་ཤིང་སྟོང་ཕྲག་ལྔ་བཅུ་དྲུག །འབངས་ཀྱི་སྐྱེ་བོ་འབུམ་ཕྲག་སུམ་ཅུ་ལྔ། །གྲོང་ཁྱེར་དེ་ལ་ར་བ་རིམ་པ་བདུན། །བར་གྱི་ཟོམ་པ་སུམ་བརྒྱ་དྲུག་ཅུ་གསུམ། །གསེར་གྱི་རྒྱལ་མཚན་སྟོང་ཕྲག་ཉི་ཤུ་ལྔ། །དབུས་ཀྱི་ཕོ་བྲང་རྒྱ་ཕིབས་བཅུ་གསུམ་པ། །ལོངས་སྤྱོད་སྟོབས་
འབྱོར་རྒྱ་ནག་སྟོང་འཁུན་ལྟར། །མངའ་རིས་ལྷ་དབང་བརྒྱ་བྱིན་ཉིད་དང་མཚུངས། །སྐྱེ་བོའི་འདུ་ཚོགས་གྲོང་ཁྱེར་སྤོས་ལྡན་འདྲ། །ཆོས་འབྱོར་རྒྱས་པ་ཆོས་འཕགས་ཉིད་དང་མཚུངས། །ཆོས་ཀྱི་རྒྱལ་པོ་དེ་ཡི་བཙུན་མོ་ནི། །དཔལ་མོ་འོད་ཟེར་ཅན་ཏེ་ལྷ་མོ་འདྲ། །ངོ་ཚ་ཁྲེལ་ཡོད་མཛེས་པའི་འོད་ཆགས་མ། །དཀོན་མཆོག་གསུམ་མཆོད་སྐྱེ་བོ་ཡོངས་ཀྱི་མ། །ལྷ་མོ་དེ་ལ་སྲས་གསུམ་འཁྲུངས་པ་ནི། །དཔལ་དང་ཟླ་བ་པདྨའི་སྙིང་པོ་སྟེ། །གསུམ་གྱི་རྣམ་བཞག་དེ་ནི་ཟུར་ཙམ་ལགས། །ཆུང་ཤོས་ཟླ་བའི་སྙིང་པོར་གྲགས་པ་དེ། །དེང་སང་བདག་གི་བླ་མ་དམ་པ་ཡིན། །སྐལ་པ་བཟང་པོ་ཡུམ་ལ་བལྟམས་པའི་ཚེ། །རྒྱལ་པོའི་ཁབ་ཏུ་མེ་ཏོག་ཆར་པ་བབས། །ནམ་མཁའི་མཐོང་རྣམས་འཇལ་ཚོན་གུར་གྱིས་གཏམས། །ལྷ་ཡི་གླུ་དབྱངས་སྐྱེ་བོ་ཡོངས་ཀྱིས་ཐོས། །ཐམས་ཅད་དགའ་ཞིང་དག་པའི་སྣང་བ་ཐོབ། །ཟླ་བ་བཅོ་བརྒྱད་བར་དུ་ཁབ་གནས་སུ། །མ་མ་བརྒྱད་ཀྱིས་བཀུར་བསྟི་མཆོད་པས་བསྐྱངས། །དེ་ནས་ཕོ་བྲང་དེ་ཡི་བྱང་ཕྱོགས་ན། །བྲི་ཀ་མ་ལ་པུ་རི་ཅེས་པ་ཡོད། །གནས་དེར་བདེ་གཤེགས་མཆོད་པ་བྱེད་པ་ལ། །ཡབ་ཡུམ་བློན་འབངས་ཤིང་རྟ་ལྔ་བརྒྱར་བཅས། །ཁྱེའུ་བུ་མོ་མཛེས་པའི་ཆས་ཀྱིས་སྤྲས། །རོལ་མོ་མཁན་པོ་བརྒྱ་ཕྲག་དུ་མས་
བསྐོར། །རིན་ཆེན་མཆོད་རྫས་དཔག་ཏུ་མེད་པ་བསྣམས། །གླུ་སྐད་ལེན་ཅིང་ལམ་དུ་ཞུགས་པ་ན། །བླ་མ་འདི་ནི་ལོ་གསུམ་ལོན་འདྲ་བའི། །གཟུགས་བཟང་བཞིན་མཛེས་བལྟ་བས་མི་ངོམས་ཤིང༌། །དབུ་རྒྱན་ལ་སོགས་ལྷ་ཡི་རྒྱན་ཆས་སྤྲས། །པཉྩ་ལི་ཀའི་གོས་གསོལ་རྒྱལ་པོས་བསྣམས། །སྐྱེ་བོ་རྣམས་ཀྱིས་ལྷ་དེ་མཐོང་བ་དང༌། །དགའ་བས་དབུགས་འབྱིན་བདེ་བའི་དཔལ་དང་ལྡན། །ཆགས་པས་བལྟ་ཞིང་འབྲལ་བར་མི་ཕོང་སྐད། །དེ་ནས་མཐོང་བའི་སྐྱེ་བོས་འདི་སྐད་དུ། །ཁྱོད་ཉིད་འཁྲུངས་ནས་མེ་ཏོག་ཆར་པ་བབས། །ཉི་མས་གུར་ཕུབ་སྙན་པའི་སྒྲ་དབྱངས་ཐོས། །ནམ་ཞིག་མཐོང་ཞེས་ཡིད་སྨོན་ཤེས་པ་འཚོར། །ད་ནི་མཐོང་ངོ་ཡ་མཚན་ལྟད་མོ་ཆེ། །དེ་ནས་རྒྱལ་བུ་དམ་པས་ཚིག་སྨྲས་པ། །ཕ་མ་སྐྱེ་བོ་འདི་དག་སུ་ཞིག་ཡིན། །ཡབ་ཡུམ་གཉིས་ཀྱིས་སྨྲས་པ། སྐྱེ་བོ་འདི་རྣམས་ཁྱོད་ཀྱི་འབངས་འཁོར་ཡིན། །རྒྱལ་བུ་དམ་པས་དེ་ལ་ལན་སྨྲས་པ། །འདི་དག་བདག་བཞིན་ཕ་མ་ཕུན་ཚོགས་ཤིང༌། །རྒྱལ་སྲིད་མངའ་ཐང་བསོད་ནམས་འབར་བ་ཡིས། །མི་དབང་སྲས་ཀྱི་ཐུ་བོར་རབ་བསྐྲུན་ཏེ། །ཐམས་ཅད་དམ་པའི་ཆོས་ཀྱིས་འཚོ་བར་ཤོག །དེ་ནས་ཀ་མ་ལ་ཡི་གཙུག་ལག་ཏུ། །འཁོར་དང་བཅས་པ་ལེགས་པར་སླེབས་པ་དང༌། །རྒྱལ་བུས་དཀོན་མཆོག་རྟེན་ལ་ཕྱག་འཚལ་ཞིང༌། །སྙན་པས་བསྟོད་དབྱངས་འདི་སྐད་བརྗོད་གྱུར་ཏེ། །བདག་ནི་དལ་འབྱོར་མི་དབང་ལུས་ཐོབ་ཅིང༌། །སྐྱོན་མེད་དབང་པོ་དཀོན་མཆོག་གསུམ་འབྲང་ཞིང༌། །རྟག་ཏུ་གུས་པས་དཀོན་མཆོག་སྤྱི་བོར་བླངས། །དེ་རིང་ཉིད་ནས་སྐྱབས་གནས་མཛད་དུ་གསོལ། །ཞེས་གསུངས་པ། དེ་ནས་ཡབ་ཡུམ་བློན་འབངས་ཐམས་ཅད་དང༌། །དགེ་སློང་མང་པོས་རྒྱལ་བུའི་ཚིག་དེ་ཐོས། །ཤིན་ཏུ་དགའ་ཞིང་ཡ་མཚན་སྐྱེས་པར་གྱུར། །ཐམས་ཅད་མཐུན་པར་དམ་པར་ཁ་ཚོན་བཅད། །དེ་ནས་
རྒྱལ་པོ་ཡབ་ཡུམ་འཁོར་བཅས་ཀྱིས། །བསྙེན་བཀུར་མཆོད་ཡོན་བསོད་ནམས་བསགས་གྱུར་ཏེ། །བདག་ཅག་ཚེ་རབས་དག་ནས་ཚེ་རབས་སུ། །དཀོན་མཆོག་གསུམ་ལ་མཆོད་པ་འབུལ་བ་དང༌། །དགེ་འདུན་བཀུར་སྟི་དམ་ཆོས་བསྟན་པར་ཤོག །ཉོན་མོངས་གདུང་སེལ་རང་དབང་ཡོད་པར་ཤོག །སྨོན་ལམ་འདེབས་པའི་ཚིག་དེ་ཐོས་པ་དང༌། །རྒྱལ་པོ་ཡབ་ཡུམ་བདག་ལ་ལྟ་བཞིན་དུ། །ནམ་ཡང་ཁྱིམ་པའི་ཆོས་ཀྱིས་མ་བཅིངས་པར། །དགེ་འདུན་དབུས་སུ་ཆོས་སྦྱོར་ཐོབ་པ་དང༌། །ང་རྒྱལ་མེད་ཅིང་དཀོན་མཆོག་མཆོད་བྱེད་ཅིང༌། །སྐྱེ་བོ་ཡོངས་ལ་སྙིང་རྗེས་བལྟ་བར་ཤོག །རྒྱལ་བུའི་གསུང་དེ་ཀུན་གྱིས་ཐོས་པ་དང༌། །ཡབ་ཡུམ་ལ་སོགས་ཡ་མཚན་སྐྱེས་པར་གྱུར། །དེ་ནི་བླ་མའི་ཆོས་ཀྱི་ཐོག་མ་ཡིན། །དེ་ནས་རྒྱལ་བུས་ལོ་གསུམ་ལོན་པ་ན། །རྩིས་དང་ཡི་གེ་སྒྲ་ལ་མཁས་པར་གྱུར། །དེ་ནས་རྒྱལ་བུས་ལོ་དྲུག་ལོན་པ་ན། །ཕྱི་ནང་གཉིས་ཀྱི་བྱེ་བྲག་ཕྱེད་པར་གྱུར། །དེ་ནས་བཟུང་སྟེ་དགུང་ལོ་བཅུ་ཡི་བར། །དཀོན་མཆོག་གསུམ་ལ་སྐྱབས་སུ་འགྲོ་བ་དང༌། །བསྙེན་གནས་བསྲུང་ཞིང་སྦྱིན་པ་གཏོང་བ་དང༌། །གཙུག་ལག་ལྟ་ཞིང་ཁ་ཏོན་བྱེད་པ་དང༌། །གསོལ་བ་འདེབས་ཤིང་དམ་པ་ཚོལ་བ་དང༌། །ཕ་མ་བཀུར་ཞིང་ཞེ་སས་མཆོད་པ་དང༌། །གླུ་གར་ཐམས་ཅད་ཆོས་ལ་རྩེ་བ་དང༌། །ཆོས་པ་མཐོང་ན་རྒྱང་ནས་བསུ་བ་དང༌། །འཁོར་ལ་ལྟ་ཞིང་སྙིང་རྗེས་སྐྱོང་བ་དང༌། །འཇིག་རྟེན་མགོན་མེད་སྐྱོང་བ་ལ་སོགས་པ། །དམ་པའི་སྤྱོད་པ་དཔག་ཏུ་མེད་པ་མཛད། །རྒྱལ་བུས་དགུང་ལོ་བཅུ་གཅིག་ལོན་པ་ན། །ཕ་བཟང་བུ་མོ་ཉི་ཤུ་རྩ་གཉིས་ཙམ། །བློན་འབངས་རྣམས་ཀྱིས་གཉེན་དུ་གསོལ་བ་ལ། །ཡབ་ཡུམ་གཉིས་ཀྱང་དེ་ལ་བྱ་དགའ་སྟེར། །ཉིན་གཅིག་རྒྱལ་པོས་བློན་པོ་རྣམས་བསྡུས་ནས། །ནང་པར་
ཤིང་རྟ་བཅུ་གསུམ་ལེགས་པར་ཆོས། །ཀུན་ལ་མཛེས་པའི་རྒྱན་ཆ་དུ་མ་གྱིས། །དབུས་སུ་ལྷག་པར་མཛེས་ཤིང་བཙུན་པ་ཡི། །སྟེང་ན་རྨ་བྱའི་གདུགས་ཕུབ་བསིལ་ཡབ་བསྟེན། །དབུས་སུ་རིན་ཆེན་ཁྲི་སྟེགས་མཛེས་པ་ལ། །དར་ཟབ་གོས་སྟེང་ཟླ་བའི་སྙིང་པོ་བཞག །ཤིང་རྟ་བཅུ་གཉིས་རྒྱན་གྱིས་སྤྲས་པ་ལ། །བློན་པོ་ཐམས་ཅད་མཛེས་པའི་ཆས་སུ་ཞུགས། །དགའ་བའི་གླུ་ལེན་རོལ་མོ་དུ་མ་བགྱིས། །ཤིང་རྟ་དཀར་པོ་གསུམ་གྱིས་སྣ་དྲངས་ལ། །ཤིང་རྟ་དམར་པོ་གསུམ་གྱིས་མཇུག་ནས་བསྟེན། །ཤིང་རྟ་སེར་པོ་གསུམ་གྱིས་གཡས་བརྟེན་ལ། །ཤིང་རྟ་ལྗང་གུ་གསུམ་གྱིས་གཡོན་ནས་བརྟེན། །ཤིང་རྟ་རེ་རེར་ཁྱེའུ་ལྔ་བརྒྱ་བཞུགས། །ཕྱོགས་ཕྱོགས་ཁ་དོག་མཐུན་པར་ལྷ་རྒྱན་བརྟེན། །རྒྱལ་བུའི་ཤིང་རྟ་ཁ་དོག་སྣ་ལྔ་ལ། །ཟུར་བཞིར་རྨ་བྱ་མཇིབས་བསྣོལ་མཛེས་པར་གྱིས། །ཕྱོགས་ནས་མཆོད་པའི་ལྷ་མོས་ཀུན་ནས་བསྐོར། །འཁོར་རྣམས་པི་ཝཾ་གླིང་བུ་རྫ་རྔ་དང༌། །སིལ་སྙན་ལ་སོགས་མཛེས་པའི་སྒྲ་འབྱིན་ཞིང༌། །སྐྱེ་བོའི་ཡིད་དབང་འཕྲོག་པས་ཀུན་ནས་བསྐོར། །དེ་ནས་གྲོང་ཁྱེར་ཆེན་པོའི་མཐའ་ལོགས་སུ། །སྐྱེད་མོས་ཚལ་རབ་ཤིན་ཏུ་ཉམས་དགའ་བར། །ལྟ་བའི་རྩེད་མོས་སྐྱེ་བོ་དབང་དུ་སྡུད། །དེ་ཡི་ཡུན་ཀྱང་ཟླ་བ་ཕྱེད་ཀྱི་བར། །སྐྱེ་བོ་ཐམས་ཅད་དགའ་བས་ཆགས་པར་གྱིས། །དེ་ནས་སྐྱེ་བོ་ཡོངས་ཀྱིས་ཁྲོམ་བསྐོར་ལ། །རྒྱལ་བུ་མཉེས་པའི་བུ་མོ་སྟ་གོན་གྱིས། །བློན་པོ་དག་གིས་བུ་མོ་མཐོང་བ་དང༌། །ཕྱོགས་སུ་བཀའ་བསྒོ་དམ་བཞག་བརྟེན་པར་གྱིས། །རྒྱལ་པོ་ཆེན་པོས་དེ་ལྟར་བགོ་བ་དང༌། །ཉི་མ་བདུན་ལ་བློན་པོ་ཐམས་ཅད་ཀྱིས། །ཤིང་རྟ་བཅུ་གསུམ་བྱས་ཤིང་རྒྱན་གྱིས་སྤྲས། །རྒྱལ་བུ་ཤིང་རྟའི་དབུས་སུ་རྒྱན་གྱིས་སྤྲས། །ཤིང་རྟ་བཅུ་གཉིས་རོལ་མོ་མཁན་པོ་ཡིས། །གང་ཞིང་རོལ་མོ་རྣམ་པ་སྣ་ཚོགས་བྱས། །དེ་ནས་གྲོང་
ཁྱེར་ཆེན་པོའི་མཐའ་ལོགས་དང༌། །བཞི་མདོ་རྣམས་དང་སྐྱེད་མོས་ཚལ་རབ་དང༌། །སྐྱེ་བོའི་ཡིད་དབང་འཛིན་པའི་རྩེད་མོ་བྱས། །དེ་ཡི་ཕྱོགས་དང་གྲོང་ཁྱེར་ཐམས་ཅད་དུ། །ཟླ་བའི་སྙིང་པོ་འཁོར་ཚོགས་ཉིས་སྟོང་དང༌། །ལྔ་བརྒྱར་བཅས་ཤིང་ཤིང་རྟའི་ནང་དུ་ཞུགས། །གྲོང་ཁྱེར་མཐའ་ལོགས་པདྨའི་ཚལ་རབ་དང༌། །བཞི་མདོ་བཞི་མདོ་ཀུན་ནས་ཡོད་པ་ན། །འཁོར་ལོས་སྒྱུར་རྒྱལ་ལྟ་བུ་སྐྱེ་བོ་བསྡུ། །ཐམས་ཅད་དེར་འགྲོ་སྤྲུལ་པའི་སྐུ་དེར་བལྟ། །འོད་ཟེར་ལྷ་མོ་ལ་སོགས་བུ་མི་ཚོགས། །རིགས་ཀྱི་ཚ་བོ་དེ་ཡི་གྲངས་གཉེན་པ། །ཀུན་ཀྱང་བལྟ་ཕྱིར་ཕྱོགས་དེར་འགྲོའོ་ཞེས། །སྐྱེ་བོའི་ཚོགས་རྣམས་བལྟས་མོར་འདུས་པ་ན། །རྒྱལ་པོ་བསོད་ནམས་འཛིན་གྱི་བུ་མོ་དང༌། །རྒྱལ་པོ་མུ་ཁྱུད་འཛིན་གྱི་བུ་མོ་དང༌། །རྒྱལ་པོ་ཆུ་བདག་འཛིན་གྱི་བུ་མོ་དང༌། །རྒྱལ་པོ་གཏུམ་མོ་ལ་ཡི་བུ་མོ་སོགས། །རིགས་གཟུགས་ལོངས་སྤྱོད་དཔུང་གིས་རྒྱལ་བ་ཡིས། །ཉི་ཤུ་རྩ་གཉིས་གཉེན་ཁར་སླེབ་པ་ཡང༌། །ཤིང་རྟ་རེ་ན་བུ་མོ་བདུན་བདུན་ཏེ། །བུ་མོ་རེ་ལ་གཡོག་མོ་བདུན་བདུན་ཞིང༌། །ཤིང་རྟ་ཉི་ཤུ་རྩ་གཉིས་མཛེས་པ་ཡང༌། །རྐྱེན་ཆ་སྣ་ཚོགས་རྒྱན་རབ་རབ་སྤྲས་ཏེ། །སྙན་པའི་སྒྲ་འབྱིན་དགའ་བའི་སེམས་ཀྱིས་འོང༌། །ཐམས་ཅད་ལྷ་ཡི་བུ་མོ་འཁོད་པ་ལྟར། །རྒྱལ་བུས་མཐོང་བས་ཆགས་པའི་མིག་གིས་བཏུང༌། །ཀུན་ནས་ཆགས་ཤིང་ལུས་ཀྱི་བ་སྤུ་གཡོ། །དེ་ཚེ་མཁའ་འགྲོ་མ་ཡི་སྤྲུལ་པ་ཞིག །བུ་མོ་སྔོ་སངས་གཅིག་ཏུ་སྐུ་སྤྲུལ་ཏེ། །གླུ་དབྱངས་ཚིག་གིས་བསྐུལ་བ་འདི་སྐད་དོ། །ལྷ་གཅིག་མ་ཆགས་མ་ཆགས་སྐལ་པ་ཅན། །འདམ་བུའི་ཚལ་དུ་གླང་པོ་བྱིང་བ་ལྟར། །འདོད་པའི་འདམ་འདིར་དཔའ་བོ་ཁྱོད་བྱིང་ན། །ཚུལ་ཁྲིམས་གོས་ཅན་བསྣུབ་པར་མ་གྱུར་ཏམ། །སྐྱེ་བ་ལྔ་བརྒྱ་ལྔ་བཅུ་རྩ་གཉིས་སུ། །པཎ་ཆེན་དགེ་སློང་གཙང་མའི་ལུས་བླངས་ནས། །
པདྨའི་མཚོ་ལ་ངང་པ་འཇུག་པ་ལྟར། །ཁྱོད་ནི་ཚེ་འདིར་རབ་ཏུ་འབྱུང་འགྱུར་ལགས། །གྲོང་ཁྱེར་གནས་ན་བུ་མོ་བྱི་དོར་ཅན། །ཚུལ་ཁྲིམས་མདངས་འཕྲོག་བདུད་ཀྱི་ཕོ་ཉ་མོ། །དགའ་དགའ་ལྟ་བུར་ཁྱོད་ལ་བསླུ་བྲིད་བྱེད། །ཤེས་པར་གྱིས་ཤིག་རྒྱལ་བུ་གཟུགས་མཛེས་པོ། །ཟླ་བ་ཞུན་མ་མཚོ་ལ་གསལ་བ་ལྟར། །གསལ་ཞིང་དག་ལ་རྙོགས་པ་མེད་པའི་སྐུ། །ཟུར་ཕུད་ལྔ་པ་ལྷ་ཡི་རྒྱན་ཆ་ཅན། །རབ་མཛེས་སྐྱེ་བོ་ཡོངས་ཀྱི་ཡིད་འཕྲོག་པོ། །རྙེད་དཀའ་དལ་འབྱོར་རིན་ཆེན་ཐོབ་དུས་སུ། །ཐོས་བསམ་སྒོམ་པས་མི་ཚེ་འདའ་དགོས་པས། །བདག་རྐྱེན་དགེ་བའི་བཤེས་གཉེན་མི་ཟད་པ། །ཐེ་ཚོམ་བཅད་ཕྱིར་རབ་ཏུ་བརྟེན་འཚལ་ལོ། །མཁའ་འགྲོ་མ་དེས་འདི་སྐད་སྨྲས་པ་དང༌། །རྒྱལ་བུ་འཛུམ་པའི་མདངས་ཕྱུང་ལན་སྨྲས་པ། །ལེགས་སོ་ལེགས་སོ་ཤིན་ཏུ་ལེགས། །ཤེས་རབ་སྲས་པོ་ནགས་ཀྱི་ནང་ན་བདེ། །རྨ་བྱའི་བདེ་སྐྱིད་བཙན་དུག་ནགས་ན་ཡོད། །གོམས་པའི་སྟོབས་ཀྱིས་ངང་པ་མཚོ་ན་བདེ། །བྱ་རོག་མི་གཙང་ཁྲོད་དུ་འཇུག་པ་ལྟར། །པདྨའི་ཚལ་དུ་དེ་ལྟར་ག་ལ་ཡིན། །ཐ་མལ་གྲོང་གི་གནས་སུ་ཕེབས་པ་ལྟར། །རིགས་ལྡན་བདག་ནི་དེ་ལྟར་ག་ལ་ཡིན། །སྔོན་ཚེ་རྒྱལ་བུ་དོན་རྣམས་གྲུབ་པ་དེས། །ཟས་གཙང་རྒྱལ་པོའི་རྒྱལ་སྲིད་དཔལ་འབྱོར་ལ། །མི་གཙང་འདམ་བུ་བཞིན་དུ་རབ་སྐྱོ་ནས། །བཙུན་མོ་དྲུག་ཁྲི་སྤངས་ནས་ཐར་པ་སྒྲུབ། །ཐུབ་དབང་འཇིག་རྟེན་ལྷ་དང་བཅས་པ་ཡི། །ཀུན་ནས་བསྔགས་པར་གྱུར་ཞིང་མཆོད་བྱེད་ན། །མཚན་དང་དཔེ་བྱད་འབར་བའི་ཆོས་རྒྱལ་དེས། །མཛད་པ་བཅུ་གཉིས་ཚུལ་གྱིས་བྱང་ཆུབ་བརྙེས། །ཁོ་བོ་ཅི་སྟེ་རྒྱལ་སྲིད་མ་སྤངས་པར། །འདོད་པའི་འདམ་འདིར་ཆགས་པ་འཕེལ་བར་བྱེད། །གྲོགས་རྣམས་ཐམས་ཅད་བདུད་ཀྱི་བསླུ་བྲིད་ཡིན། །འདོད་ཡོན་ཐམས་ཅད་ལན་ཚྭའི་ཆུ་བོར་ཤེས། །
ད་ནི་མཁས་པའི་བླ་མ་མང་འཚོལ་ཞིང༌། །ལུས་འདིས་བྱང་ཆུབ་མཆོག་རབ་བསྒྲུབ་པར་བགྱི། །འདོད་ཡོན་དག་ལ་རྩེ་དགའ་བག་ཕེབས་ཀྱང༌། །ཆུ་ཟླ་ལྟ་བུར་སྙིང་པོ་མི་གདའ་ལགས། །བྲག་ཆ་ལྟ་བུར་བརྗོད་བྱ་མི་གདའ་ལགས། །སྤྲུལ་པ་ལྟ་བུར་ངོས་བཟུང་མི་གདའ་ལགས། །གཟུགས་བརྙན་ལྟ་བུར་རང་ཚུགས་མི་གདའ་ལགས། །ཉོན་མོངས་ཀུན་གཞིའི་རྒྱ་མཚོ་ཡངས་པ་འདིར། །སྐྱེ་རྒ་ན་འཆིའི་ཆུ་བོ་རྒྱུན་དུ་འབབ། །སྔོན་ཆད་ངན་སོང་ལས་ཀྱིས་དབང་མེད་ན། །དེང་སང་ཕུན་སུམ་ཚོགས་ཚེ་ཅིས་མི་ཚོལ། །ད་ནི་འཁོར་བ་སྤྱི་ལ་ངེས་བསམ་ནས། །བླ་མ་བསྟེན་ནས་དམ་པའི་ཆོས་ལ་སྤྱོད། །རྒྱལ་བུའི་ཆོས་ཀྱི་གསུང་དེ་ཐོས་པ་དང༌། །གྲོང་ཁྱེར་པ་ཡི་སྐྱེ་བོ་ཐམས་ཅད་ཀྱང༌། །བརྗོད་ཚུལ་འདི་ཡིས་རྒྱལ་སྲིད་ཅང་འཛིན་ནམ། །འཛིན་ཀྱང་ཆོས་ཀྱི་རྒྱལ་པོར་ཐེ་ཚོམ་མེད། །གཞན་དུ་མཁས་གྲུབ་བླ་མ་རབ་བརྟེན་ཞིང༌། །ཤཱཀྱའི་རྒྱལ་པོའི་རྒྱལ་སྲིད་འཛིན་འཛིན་འདྲ། །ངོ་མཚར་ཆེའོ་ཞེས་པའི་སྒྲ་ཡང་སྒྲོགས། །ལྷག་པར་ཆགས་ཤིང་བསྐོར་ནས་ཡང་ཡང་བལྟ། །རིགས་བཟང་གཉེན་དུ་བསྒྲིགས་པའི་བུ་མོ་ཡང༌། །མཐོང་བས་དགའ་ཡང་གསུང་དེས་མྱ་ངན་གྱུར། །ཕ་མའི་དྲུང་དུ་ཕྱིན་ནས་འདི་སྐད་དུ། །རྒྱལ་བུ་དམ་པ་འཁོར་བས་སྐྱོ་ཞེས་གདའ། །རྒྱལ་སྲིད་སྤངས་ནས་རབ་ཏུ་བྱོན་ཞེས་གདའ། །དོན་གྲུབ་གཞོན་ནུ་བཙུན་མོ་འདོར་ཞེས་གདའ། །འཁོར་གྱི་ཚོགས་ལ་ཆགས་པར་མ་གྱུར་སྐད། །ད་ནི་ཡབ་ཡུམ་འཁོར་དང་བཅས་པ་ཡིས། །མྱུར་དུ་རྒྱལ་པོའི་ཕོ་བྲང་འཁོར་དུ་བརྫངས། །རྒྱལ་བུ་ཆགས་པའི་བྱ་བ་སྣ་ཚོགས་ཀྱིས། །ནོར་དང་ལོངས་སྤྱོད་དུ་མས་སེམས་གཟུང་ཞེས། །བུ་མོ་བདག་གིས་ཕ་མ་རྣམས་ལ་བསྐུལ། །ཕན་ཚུན་ཕ་མ་བློན་འབངས་བཅས་པ་ཡིས། །བརྩོན་པ་བསྐྱེད་དེ་རྒྱལ་བུ་ཉམས་དགའ་བའི། །གླུ་གར་བྱེད་ཅིང་བུ་མོ་དག་
ཀྱང་བསྡུས། །ཀུན་ནས་ཁབ་ཏུ་འབྱུང་བར་ཉེ་བ་ན། །རྒྱལ་བུས་རྟ་པ་བརྒྱ་དང་སུམ་ཅུར་བཅས། །དམག་གི་ཆས་ཞུགས་རི་བྲག་བསྐོར་བ་ན། །རི་བྲག་ཞིག་ན་བྲམ་ཟེ་ཛེ་ཏཱ་རི། །བྲམ་ཟེའི་ཆས་ཀྱིས་སྙན་ངག་སྒྲ་འབྱིན་ཞིང༌། །གཙང་མའི་ཆས་ཀྱིས་དྲང་སྲོང་སྤྱི་བོས་ལེན། །ཉོན་མོངས་དགྲ་ལས་རྣམ་པར་རྒྱལ་བ་མཐོང༌། །རྒྱལ་བུའི་ཆིབས་ཀྱི་སྟེང་ནས་མ་གཞོལ་བར། །དྲང་སྲོང་དེ་ལ་ཚིག་ནི་འདི་སྐད་ཞུས། །དབེན་པའི་ཁྲོད་ན་དཀའ་ཐུབ་ལུས་ཅན་ཁྱོད། །གཙང་མའི་ཚུལ་གྱིས་དག་པའི་འཚོ་བ་ཟ། །འདོད་ཡོན་སྤངས་ཏེ་དྲང་སྲོང་བཀུར་བ་ལས། །ཡོན་ཏན་རྣམ་པ་གང་ཞིག་ཐོབ་པ་ལགས། །ཅེས་སྨྲས་པ་དང༌། བྲམ་ཟེས་མིག་ཀྱང་བལྟ་བར་མི་བྱེད་པ། །རྒྱལ་བུའི་ལན་དུ་འདི་སྐད་བླན་པར་དགོངས། །ནམ་གཞུག་འཆད་ཀའི་མེ་ཏོག་ལྡུམ་ར་ལྟར། །རྒྱལ་པོས་བྲམ་ཟེའི་དཔལ་འབྱོར་བཀུག་གྱུར་ཀྱང༌། །ལས་ཀྱི་དབང་གིས་ངན་འགྲོར་འཕེན་པ་ལ། །ཕྱི་ཐག་སྙིང་པོ་མཆིས་ནས་གནས་འདིར་བསྡད། །བ་གླང་ཁྱི་ཕག་ལྟ་བུའི་བརྟུལ་ཞུགས་ཀྱིས། །མི་གཙང་འདམ་བུའི་སྲིན་བུར་སྐྱེས་དོགས་ནས། །དཀའ་ཐུབ་སྤྱོད་ཅིང་གཙང་སྤྲས་ནགས་འདི་བརྟེན། །སྒྱུ་མའི་ནོར་ལ་སྙིང་པོ་མ་མཐོང་ནས། །ཕ་རོལ་བསམ་ཞིང་དྲང་སྲོང་སྤྱི་བོས་བླངས། །རྒྱལ་བུས་བྲམ་ཟེའི་ཚིག་དེ་ཐོས་པ་དང༌། །ཁ་ཚོད་བལྟ་ཕྱིར་ཚིག་གིས་ལན་སྨྲས་པ། །དགེ་སྦྱོང་རྣམས་ནི་ང་རྒྱལ་གཞན་པས་ཆེ། །ས་ཡི་བདག་པོ་འོང་ཚེ་ཅིས་མི་ལྡང༌། །བྲམ་ཟེ་ཆེན་པོས་ཚིག་གིས་ལན་སྨྲས་པ། །ས་བདག་སུ་ཞིག་ཁྱོད་ནི་གང་ནས་འོང༌། །དགྲ་བཤེས་མེད་ཕྱིར་ཁྱོད་ནི་མ་ཤེས་སོ། །ང་ལ་ནོར་མེད་ནགས་ཁྲོད་དག་ན་བདེ། །ལུས་སྲོག་འདི་ལ་དགྲ་བོ་འཆི་བདག་ཡིན། །ང་རྒྱལ་མེད་ཕྱིར་བདག་གིས་འདུ་འཛི་སྤངས། །བྲམ་ཟེའི་ཚིག་དེ་ཐོས་ནས་ལན་སྨྲས་པ། །ང་ནི་གསེར་གྱི་རྒྱལ་མཚན་ཅན་ནས་འོང༌། །
ང་ནི་མི་གྲལ་ནས་བུད་ཁྲིམས་ལས་འདས། །ང་ལ་དཔོན་མེད་གཡོག་མེད་ངོ་བསྲུང་མེད། །ཅེས་པའི་ལན་དུ། ས་བདག་འཇིག་རྟེན་ཕ་རོལ་འགྲོ་བའི་ཚེ། །རྟ་མེད་གྲོགས་མེད་རྐང་ཐང་གཅིག་པུར་རྒྱུ། །ལྟོ་མེད་གོས་མེད་གཅིག་པུར་བར་དོར་འཁྱམས། །གནས་མེད་ཡུལ་མེད་རྒྱུས་མེད་ཤུལ་ཐག་རིང༌། །རྒྱལ་པོའི་བུ་ཡང་ནམ་གཞུག་མ་མཆིས་པས། །དོན་དེས་བདག་ནི་ནགས་འདིར་དབེན་པ་ལགས། །ཅེས་པ་དང༌། རྒྱལ་བུས་བྲམ་ཟེའི་ཚིག་དེ་གསན་གྱུར་ནས། །ཆིབས་ལས་གཞོལ་ཏེ་འཁོར་གསུམ་དྲུང་དུ་ཕུལ། །གུས་པས་ཐལ་མོ་སྦྱར་ཏེ་གསོལ་བ་ནི། །མཁས་པ་ཁྱོད་ཀྱི་སྐྱོན་ཡོན་བརྟགས་པའི་ཕྱིར། །ང་རྒྱལ་ལྟ་བུར་དྲེགས་པའི་ཚིག་དེ་སྨྲས། །གང་ཡང་བདག་གིས་ཉིན་མཚན་དུས་དྲུག་ཏུ། །འཁོར་བའི་སྐྱོན་བསམ་ངེས་པར་ཡིད་དབྱུང་སྟེ། །རྒྱལ་སྲིད་སྤངས་ཏེ་ཐར་པར་འབྱུང་འདོད་ན། །བྲམ་ཟེ་ཁྱེད་ཀྱིས་བདག་ལ་བཟུང་དུ་གསོལ། །ཞེས་པ་དང༌། བྲམ་ཟེ་ཆེན་པོས་དེ་ལ་ལན་སྨྲས་པ། །ཚུར་ཤོག་ང་རྒྱལ་རླུང་གིས་མ་དཀྲུགས་པར། །བསྟན་པའི་བདག་པོར་བྱིན་གྱིས་བརླབ་ཀྱིས་ཤོག །གསུངས་ནས། དཀོན་མཆོག་གསུམ་གྱིས་བྱིན་བརླབས་སེམས་བསྐྱེད་གནང༌། །རྒྱལ་བུ་ཡར་བཞེངས་སླར་ཡང་མི་རྟ་རྣམས། །སྐྱབས་འགྲོ་སེམས་བསྐྱེད་ཡོན་དུ་རྗེ་ལ་ཕུལ། །རྒྱལ་བུའི་ཚོགས་རྣམས་ཡོངས་སུ་རྫོགས་བྱའི་ཕྱིར། །རེ་ཞིག་བླངས་ནས་གདམས་ངག་འདི་སྐད་གསུངས། །རྒྱལ་བུ་རེ་ཞིག་རྟོག་དཔྱོད་མ་བཏང་བའི། །ཚེ་འདིའི་ཆེ་ཐབས་འདྲེ་རྐྱེན་དག་ཀྱང་བྱེད། །རང་དོན་ཙམ་ཞིག་ཁྲ་དང་སྤྱང་ཀིའང་བྱེད། །རང་སངས་རྒྱས་ཀྱང་བླ་མེད་ག་ལ་སྒྲུབ། །ལྟོ་འགྲངས་ཙམ་ཞིག་བྲན་གྱི་ཚོགས་ཀྱང་ཟ། །སྐྱེ་བ་གཏན་དུ་རྒྱལ་པོ་འདག་ལ་འགྲངས། །རྒྱལ་བུ་སྙིང་རུས་སེམས་ལ་བརྟེན་འཚལ་ལོ། །རྒྱལ་སྲིད་སྤངས་ཏེ་
ཐར་པ་བསྒྲུབ་འཚལ་ལོ། །སླར་ཡང་རྒྱལ་བུ་དམ་པས་སླར་གསོལ་པ། །བླ་མ་ང་ནི་རྒྱལ་པོའི་ཕོ་བྲང་ན། །བཟང་བརྩོན་དར་གྱི་བཅུད་མོས་ལེགས་བསྡམས་ལྟར། །དང་པོ་ཉོན་མོངས་ལས་ཀྱིས་གཉེན་འཐོམས་ཤིང༌། །ཐམས་ཅད་དགའ་དགའ་ལྟ་བུའི་བསླུ་སྲིད་ཀྱིས། །ཁོ་བོ་སྲིད་པའི་འདམ་དུ་བྱིང་གིན་ཡོད། །ང་ནི་རྒྱལ་པོས་མནར་བར་མི་ནུས་པར། །བླ་མ་ཁྱོད་ཀྱིས་བྱིན་གྱིས་བརླབ་ཏུ་གསོལ། །ཞེས་པ་དང༌། དེ་ལ་བྲམ་ཟེ་ཆེན་པོས་འདི་སྐད་གསུངས། །རིགས་བརྒྱུད་སྲིད་པའི་འཆིང་བདག་ཆེན་པོ་ཡིན། །རྒྱལ་སྲིད་མི་གཙང་འདམ་རྫབ་ཆེན་པོ་ཡིན། །རྒྱལ་པོ་བདུད་ཀྱི་གཅེས་མིང་ཆེན་པོ་ཡིན། །བློན་རྣམས་བདུད་ཀྱི་ཕ་ཚན་ཆེན་པོ་ཡིན། །ངེས་པར་ཁྱོད་ནི་མྱུར་བར་མནར་ཏ་རེ། །འདི་རུ་མ་འདུག་ན་ལེནྡྲ་རུ་སོང༌། །དེ་ན་ཐོག་མེད་དུས་ན་ཉེར་འབྲེལ་བའི། །ཁྱོད་ཀྱི་བླ་མ་བྱང་ཆུབ་བཟང་པོ་ཡོད། །སེམས་བསྐྱེད་ཆོས་ཞུས་ལས་ཀྱི་འབྲེལ་པ་ཞོག །མཁས་པ་དེ་ཡིས་ཁྱོད་ལ་ཕན་ཞེས་གསུངས། །དེ་མ་ཐག་ཏུ་བྲམ་ཟེ་ཆེན་པོ་ཡིས། །སླར་ཡང་འབུལ་བ་ཐམས་ཅད་ཕྱིར་བྱིན་ནས། །ཁྱིམ་ནས་བྱུང་སྟེ་ངེས་པར་དྲུང་འདིར་ཤོག །མན་ངག་དུ་མས་ཁྱོད་ནི་སྐྱོང་ཞེས་གསུངས། །དེ་ནས་རྒྱལ་བུ་རྒྱལ་པོའི་ཁབ་ཏུ་འོང༌། །གསེར་དངུལ་ལ་སོགས་འབྱོར་པ་དུ་མ་བླངས། །འཁོར་དང་བཅས་ཏེ་ན་ལེནྡྲ་རུ་ཕྱིན། །ན་ལེནྡྲ་ཡི་རྒྱལ་པོ་བྲེད་གྱུར་ནས། །དམག་དཔུང་འཁོར་དང་བཅས་ཏེ་རྒྱང་ནས་བསུ། །མཇལ་ཏེ་རྒྱལ་བུས་གཏམ་དེ་ཡར་ཕུལ་བས། །ས་ཡི་རྒྱལ་པོ་ཁྱོད་ནི་ག་ནས་ལྷག །འཁོར་ལོས་སྒྱུར་འདྲ་ཁྱོད་ནི་གང་དུ་བལྟམས། །དམག་གི་ཆས་ཀྱིས་རྒོལ་བ་གང་དུ་འཇོམས། །རྒྱང་ནས་མཐོང་སྟེ་ཁྱོད་ཀྱི་དྲུང་དུ་འོངས། །ཅེས་པ་དང༌། རྒྱལ་བུས་ལན་སྨྲས་པ། ང་ནི་ཤར་ཕྱོགས་ཟ་ཧོར་ཡུལ་ནས་འོང༌། །ཕོ་བྲང་གསེར་གྱི་རྒྱལ་མཚན་ཅན་ནས་འོང༌། །ད་ནི་སྲིད་
པའི་དགྲ་བོ་འཇོམས་སུ་འགྲོ། །འཆི་བདག་བདུད་ཀྱི་དགྲ་བོ་འཇོམས་སུ་འགྲོ། །ཞེས་པ་དང༌། ན་ལེནྡྲ་ཡི་རྒྱལ་པོས་ལན་སྨྲས་པ། །ཁྱོད་ནི་ཤར་ཕྱོགས་ཟ་ཧོར་རྒྱལ་པོའི་སྲས། །ས་ཡི་བདག་པོ་ཆོས་རྒྱལ་དགེ་བ་དཔལ། །འཁོར་ལོས་སྒྱུར་འདྲ་ནག་པོའི་ཕྱོགས་ལས་རྒྱལ། །མི་དབང་སྲས་པོ་ཞིང་འདིར་བྱོན་པ་ལེགས། །ཁྱོད་ནི་བྲི་ཀ་མ་ལ་པུ་རི་ན། །དཀོན་མཆོག་ཕོ་བྲང་ལྷ་ཡི་གཞལ་ཡས་འདྲ། །རབ་ཏུ་བྱུང་བ་བསམ་གྱིས་མི་ཁྱབ་བཞུགས། །མཁས་པའི་པཎ་ཆེན་ཉི་ཟླ་ལྟ་བུར་ཡོང༌། །ས་བདག་ཁྱོད་ནི་མཁས་པ་སུ་ཞིག་བཞེད། །ཅེས་པ་དང༌། དེ་ནས་རྒྱལ་བུ་དམ་པས་ལན་སྨྲས་པ། །ཆོས་གྲྭ་ཆེན་པོ་དཔལ་གྱི་ན་ལེནྡྲར། །རྒྱ་མཚོ་ལྟ་བུའི་ནོར་བུ་རིན་ཆེན་གླིང༌། །པཎ་ཆེན་གནམ་གྱི་སྐར་མ་ལྟ་བུ་ཡོད། །མཆོག་ཏུ་བསྔགས་པ་བྱང་ཆུབ་བཟང་པོ་དེ། །བྲམ་ཟེས་ལུང་བསྟན་བདག་གི་བླ་མ་ཡིན། །ས་བདག་ཁྱོད་ཀྱིས་བར་ཆད་བསལ་དུ་གསོལ། །དེ་ལ་རྒྱལ་པོ་ཆེན་པོས་ལན་སྨྲས་པ། །དཔའ་བོ་ཆེན་པོ་བོདྷི་བྷ་དྲ་དེ། །རི་རྒྱལ་ལྷུན་པོ་གངས་ཀྱིས་གཡོགས་པ་ལྟར། །མི་འགུལ་ལྷམ་མེ་ལྷན་ནེ་ལྷང་ངེར་བཞུགས། །རྣམ་ཐོས་སྲས་དེ་ནོར་ལ་སྤྱོད་པ་ལྟར། །དེ་ནི་འཕགས་པའི་ནོར་ལ་སྐལ་པ་བརྙེས། །ཚུར་དུ་བདག་གི་ཕོ་བྲང་འཁོར་དུ་བྱོན། །མཉན་པའི་གཏམ་དང་དཔལ་འབྱོར་རོལ་པར་བྱ། །རྒྱལ་བུས་ལེགས་སོ་ཞེས་ནི་བརྗོད་པ་དང༌། །རྒྱལ་པོས་བསུ་བ་ཡིས་ནི་མདུན་བརྡར་ནས། །རོལ་མོ་འབུལ་ཀྱིན་ན་ལེནྡྲ་རུ་བྱོན། །དེ་ཡི་ལྷོ་ཕྱོགས་པདྨ་ཅན་ལྗོངས་ན། །ཕོ་བྲང་ཀུན་ཏུ་བཟང་པོ་ཞེས་པ་ཡི། །མི་ཁྱིམ་འབུམ་ཕྲག་གཅིག་གིས་བསྐོར་བ་ཡོད། །དེ་ཡི་ནང་དུ་རྒྱལ་བུ་གདན་དྲངས་ནས། །རིན་ཆེན་མཛེས་པའི་ཁྲི་སྟེང་ཡངས་པ་ལ། །རྒྱལ་པོ་རང་བས་བཀུར་བསྟི་ཆེ་བར་མཛད། །དེ་ནས་ན་ལེནྡྲ་ཡི་གཙུག་ལག་ཏུ། །
བླ་མ་བྱང་ཆུབ་བཟང་པོའི་དྲུང་དུ་བྱོན། །དེ་ཡི་གཙུག་ལག་ཁང་དུ་སླེབས་པ་དང༌། །བླ་མ་མཐོང་ནས་ཤིན་ཏུ་མི་བཟོད་པའི། །དགའ་བ་ཁྱད་པར་དུ་འཕགས་རྒྱུད་ལ་སྐྱེས། །བླ་མ་དམ་པ་བྱང་ཆུབ་བཟང་པོས་ཀྱང༌། །རྒྱལ་བུ་དམ་པ་བྱོན་པ་གསན་པ་དེས། །ཤིན་ཏུ་དགྱེས་ནས་སྟན་ལས་ཡར་བཞེངས་ནས། །སྙན་པའི་ཚིག་གིས་ཆོས་ཀྱི་གསུང་བྱོན་པ། །ཆོས་རྒྱལ་སྲས་པོ་གནས་འདིར་བྱོན་ལགས་སམ། །མི་ཡི་དབང་པོ་གཞི་ལམ་བདེ་ལགས་སམ། །ཟ་ཧོར་ཡུལ་ན་ཆོས་འབྱོར་རྒྱས་ལགས་སམ། །ཤུལ་རིང་ལམ་ལ་བསྙེལ་བར་མ་གྱུར་ཏམ། །དེ་ཚེ་རྒྱལ་བུ་དམ་པས་ལན་གསོལ་པ། །འདིར་འོང་ཡང་བདེ་ཆོས་དང་མཐུན་པར་བདོག །ལམ་བདེ་དེང་སང་ཁྱེད་དང་མཇལ་བར་གྱུར། །མཁས་པ་ཁྱེད་ནི་སངས་རྒྱས་བསྟན་པ་ལ། །ཐོས་བསམ་སྒོམ་པས་བསྙེལ་བར་མ་གྱུར་ཏམ། །ཞེས་པ་དང༌། བླ་མའི་ཞལ་ནས་ལེགས་ཀྱི་ཁོ་བོ་ཡང༌། །དམ་པ་ཆོས་ཀྱིས་ཉིན་མཚན་འདའ་བར་གྱུར། །རྒྱལ་བུ་སྟན་ལ་འདུག་ལ་གང་དགོས་གསོལ། །དེ་ནས་རྒྱལ་བུས་གུས་པར་ཕྱག་བཙལ་ནས། །རིན་ཆེན་མཆོད་པས་བླ་མ་མཉེས་པར་མཛད། །གུས་པའི་ཚིག་གིས་ཞུ་བ་འདི་ལྟར་ཕུལ། །འགྲོ་བའི་བླ་མ་བརྩེ་བའི་གཏམ་འདི་གསོན། །ང་ནི་འཁོར་བའི་འདམ་རྫབ་མི་ཟད་པ། །བསླུ་བྲིད་རྒྱལ་པོ་ཆེན་པོས་མནར་དོགས་ནས། །དཔུང་དང་བཅས་ཏེ་ནགས་སུ་ཕྱིན་པ་ན། །བླ་མ་དགྲ་ལས་རྣམ་རྒྱལ་བཞུགས་ཏེ་གདའ། །དེ་ལ་སེམས་སྐྱེད་གསོལ་བ་བཏབ་པའི་ཚེ། །མཁས་པའི་དབང་པོས་ཐུགས་རྗེས་རབ་གཟིགས་ནས། །ཆོས་གྲྭ་ཆེན་པོ་ན་ལེནྡྲ་རུ་སོང༌། །སྐྱེ་བ་སྔོན་ནས་ཐུགས་རྗེས་རབ་བཟུང་བའི། །བླ་མ་དམ་པ་བྱང་ཆུབ་བཟང་པོ་ཡོད། །དེ་ལ་སེམས་བསྐྱེད་གདམས་ངག་ཞུས་ཞེས་གསུང༌། །དེ་མ་ཐག་ཏུ་རང་གི་ཕོ་བྲང་ནས། །མཆོད་རྫས་བླངས་ཏེ་དེ་རིང་གནས་འདིར་སླེབས། །ད་ནི་བདག་ལ་བརྩེ་བའི་ཐུགས་རྗེ་
ཡིས། །སེམས་བསྐྱེད་གདམས་པ་དུ་མ་གནང་དུ་གསོལ། །དེ་མ་ཐག་ཏུ་སྟན་ལ་འདུག་པ་དང༌། །བླ་མ་ཏིང་ངེ་འཛིན་ལ་མཉམ་བཞག་ནས། །སྒོ་གསུམ་ལས་སུ་རུང་བར་བྱིན་གྱིས་བརླབས། །དེ་ནས་སེམས་བསྐྱེད་གདམས་པ་དུ་མ་གནང༌། །དེ་ཡང་གདམས་ངག་བསྟན་པ་འདི་ལྟར་ལགས། །རྒྱལ་བུ་ཚེ་འདིར་དོན་ཡོད་ཐོབ་པ་ལགས། །རྒྱལ་སྲིད་སྤངས་ནས་ཐར་པ་མ་སྒྲུབ་ན། །ལས་ཀྱི་དབང་གིས་ངན་འགྲོ་ལྟུང་བའི་ཚེ། །ཤིན་ཏུ་འགྱོད་དེ་ངེས་པར་འཆི་བ་ཡིན། །སྐྱེ་བ་གཏན་གྱི་བཙན་ས་འཛིན་དུས་འདིར། །དཀའ་བ་ཆེན་པོས་བརྩོན་འགྲུས་མ་རྩོམ་ན། །ཐར་པའི་སྒོས་སྐལ་ངེས་པར་སྟོར་བའི་ཚེ། །ཕྱིན་ཆད་བཟུང་དུ་མེད་དོ་རིགས་ཀྱི་བུ། །དཔའ་ཞིང་བརྟན་ལ་གོ་ཆ་ཕུན་ཚོགས་ཀྱང༌། །ཕ་རོལ་འཕྲང་ལ་གཤེད་མས་ཁྲིད་པའི་ཚེ། །མཐུ་མེད་ཉམ་ཐག་འགྱོད་པ་ཙམ་ཞིག་ལས། །ཕན་པའི་དགོས་པ་ཅི་ཡང་མ་མཆིས་སོ། །རྒྱལ་བུ་དམ་པས་ཆོས་འདི་གསོན་མཛོད་ལ། །ན་ལེནྡྲ་ཡི་བྱང་ཕྱོགས་ཕ་གི་ན། །ཁྱོད་ཀྱི་ཐོག་མེད་དུས་ནས་ཕར་གྱུར་པའི། །རྒྱལ་སྲས་རིག་པའི་ཁུ་བྱུག་ཅེས་པ་ཡོད། །ཚེ་མཐར་ཕྱིན་ཞིང་གཡེང་བས་དབེན་པ་དེར། །མཐའ་བརྒྱད་སྤྲོས་པའི་དྲི་མས་མ་གོས་པར། །ཚུལ་ཁྲིམས་གོས་ཅན་མངོན་ཤེས་ཐོགས་མེད་ལྡན། །དྲུང་དེར་སོང་ལ་ཆོས་ཀྱི་གདམས་པ་ཞུས། །མགོན་པོ་དེ་ཡི་གསུང་དེ་ཐོས་གྱུར་ནས། །བྱང་ཆུབ་བཟང་པོ་དེ་ལ་ཕྲེང་བཞིན་དུ། །རིག་པའི་ཁུ་བྱུག་བཟང་པོའི་དྲུང་དུ་ཕྱིན། །ཕྱག་འཚལ་མཆོད་པ་ཕུལ་ནས་འདི་སྐད་ཞུས། །ང་ནི་ཤར་ཕྱོགས་ཟ་ཧོར་ཡུལ་ནས་འོངས། །ང་ནི་བྷཾ་ག་ལ་ཡི་རྒྱལ་པོའི་སྲས། །ཕོ་བྲང་གསེར་གྱི་རྒྱལ་མཚན་ཅན་ནས་འོངས། །ན་ལེནྡྲ་ཡི་གཙུག་ལག་ཁང་དུ་ཕྱིན། །བྱང་ཆུབ་བཟང་པོ་དེ་ལ་སེམས་བསྐྱེད་ཞུས། །གདམས་ངག་དམ་པ་བསྟན་ནས་འདི་སྐད་གསུངས། །
འདི་རུ་མ་འདུག་བྱང་གི་ཕྱོགས་སུ་སོང༌། །དེ་ན་ཐོགས་མེད་དུས་ནས་ཕར་གྱུར་པའི། །བླ་མ་རིག་པའི་ཁུ་བྱུག་ཅེས་པ་ཡོད། །དྲུང་དེར་སོང་ལ་སེམས་བསྐྱེད་གསོལ་བ་ཐོབ། །དེས་ནི་ཁྱོད་ལ་ཕན་པར་འགྱུར་ཞེས་གསུངས། །དེ་མ་ཐག་ཏུ་རྗེ་ལ་ཕྲེང་གྱུར་ཀྱང༌། །དགའ་བ་སྐྱེས་ནས་ཁྱོད་ཀྱི་དྲུང་དུ་འོང༌། །ཁོ་བོ་ལ་བཀྱས་མནར་བར་མི་འགྱུར་བར། །བླ་མ་ཁྱོད་ཀྱིས་ངེས་པར་བཟུང་དུ་གསོལ། །དེ་ནས་བླ་མ་དམ་པ་རབ་དགྱེས་ནས། །ས་བདག་སྲས་པོ་བྱོན་པ་ཤིན་ཏུ་ལེགས། །ཚུར་ཤོག་གཉིས་སུ་མེད་པར་བྱིན་བརླབ་བྱ། །ཆོས་ཉིད་འགྱུར་བ་མེད་པའི་བདེན་ཚིག་བརྡར། །བརྩེ་བའི་སེམས་ཀྱིས་དམ་ཆོས་བཤད་ཅེས་གསུངས། །དེ་ནས་རྒྱལ་བུས་མཆོད་རྫས་གུས་ཕུལ་ནས། །བླ་མའི་དྲུང་དུ་ཕྱག་བཙལ་ཐལ་སྦྱར་ཏེ། །ང་རྒྱལ་སྐྱུངས་ནས་སྟན་ལ་འདུག་པ་ན། །ཁུ་བྱུག་བཟང་པོས་སེམས་བསྐྱེད་གདམས་པ་གནང༌། །གདམས་པའི་གཙོ་བོ་མཆོག་ཏུ་བསྔགས་པ་རེ། །རྒྱལ་བུ་ཚེ་འདིར་ཕུན་སུམ་ཚོགས་གྱུར་ཀྱང༌། །སྐྱེ་བ་གཏན་ཀྱི་སོ་ནམ་མ་བྱས་ན། །དལ་འབྱོར་མི་ལུས་ཐོབ་པའི་དགོས་པ་ཆུང༌། །ཕྱི་རབས་ནོར་ཤོར་ན་ཡང་ཕོངས་པ་ལགས། །རྒྱལ་བུ་ཀླུ་སྒྲུབ་སྙིང་པོ་འདི་སྐད་གསུངས། །རྨི་ལམ་སྒྱུ་འདྲ་རང་བཞིན་སྤྲོས་དང་བྲལ། །སེམས་ཉིད་མ་བཅོས་གྱུར་པ་གཉུག་མའི་ངང༌། །གང་གིས་འདི་གཉིས་བློ་ལ་མ་བསམ་ན། །འཁོར་བའི་འདམ་དུ་བྱིང་བར་འགྱུར་རོ་ཨང༌། །རྒྱལ་བུ་དོན་དམ་མཉམ་བཞག་ནམ་མཁའ་འདྲ། །རྗེས་ཐོབ་སྒྱུ་འདྲ་ལས་འབྲས་བསམ་པར་རིགས། །བླ་མས་ཟབ་མོའི་ཆོས་དེ་བསྟན་པ་ན། །སྦྱོར་བའི་ལམ་བརྙེས་དཔེ་ཡི་ཏིང་འཛིན་ཐོབ། །དེ་ཚེ་རྗེ་ལ་རྟོགས་པ་འདི་ཕུལ་བ། །ཁོ་བོས་ཏིང་འཛིན་གཅིག་ལ་མཉམ་བཞག་ཚེ། །ནམ་མཁའ་སྤྲིན་དང་བྲལ་བ་ཇི་བཞིན་དུ། །གསལ་ལ་དྭངས་པ་རྟོག་པ་མི་གདའ་ན། །བླ་མ་ཆོས་ཀྱི་གནས་ལུགས་དེ་
ལགས་སམ། །དེ་ནས་ཏིང་འཛིན་དེ་ལས་སད་པ་ན། །སྣང་ཡང་ཞེན་པ་མེད་པའི་སེམས་ཅན་དྲན། །བརྫུན་ཡང་ཕྲ་ཞིབ་བློ་ལ་བག་ཡོད་ཐོབ། །བླ་མ་བདག་ནི་ཉམས་དེ་མ་འཁྲུལ་ལམ། །ལན་དུ་བླ་མའི་ཞལ་ནས་འདི་སྐད་གསུངས། །ལེགས་སོ་ཁྱོད་ནི་བསོད་ནམས་བསགས་པའི་བུ། །ང་ནི་སྤྲོ་བཀུར་མེད་པའི་དགེ་སློང་ཡིན། །མཉམ་བཞག་ནམ་མཁའ་ལྟ་བུར་དག་ན་ཡང༌། །རྗེས་ཐོབ་སྙིང་རྗེས་འགྲོ་བ་འདྲེན་པར་བྱེད། །བདེན་པ་གཉིས་ཀྱི་གནས་ལུགས་དེ་ལྟར་ལགས། །དེ་ནི་བདག་གི་གདམས་ངག་དམ་པ་ཡིན། །ད་ནི་རྒྱལ་པོའི་ཁབ་ནས་འབྱུང་འདོད་ན། །རི་བོ་ནག་པོ་ཟོམ་གྱི་ལྷོ་ཕྱོགས་པ། །བདག་གི་བླ་མ་ཨ་བ་བྷཱུ་ཏི་ཡོད། །དེ་ནི་ཁྱོད་ཀྱི་སྔོན་གྱི་བླ་མ་ཡིན། །དེར་སོང་དེ་ལ་སེམས་བསྐྱེད་གདམས་པ་ཞུས། །རྒྱལ་པོའི་ཁབ་ནས་འབྱུང་བའི་གདམས་པ་ལོངས། །རྒྱལ་བུས་བླ་མའི་གསུང་དེ་ཐོས་པ་དང༌། །རྗེ་ལ་ཕྲེང་ཡང་དགའ་བ་མཆོག་སྐྱེས་ནས། །ཕྱི་ཕྱག་བཙལ་ཏེ་འཁོར་དང་བཅས་པ་ཡིས། །དཔའ་བོའི་གཟུགས་སུ་ལམ་དུ་ཞུགས་པ་ན། །ན་ལེནྡྲ་ཡི་རྒྱལ་པོ་ཆེན་པོ་ཡང༌། །ནོར་རྫས་མང་པོ་བདག་ལ་འབད་བྱས་ཏེ། །འཁོར་དང་བཅས་པས་དཔག་ཚད་གསུམ་དུ་བསྐྱལ། །དེ་ནས་རྒྱལ་པོ་ཕྱིར་ལ་ཟློག་པའི་ཚེ། །རྒྱལ་བུས་ཕྲེང་བའི་ཚིག་ནི་སླར་གསོལ་པ། །ས་བདག་ཁྱོད་ནི་བདེ་འབྱོར་ཐོབ་གྱུར་ཀྱང༌། །སྲིད་པའི་དགྲ་དེ་ཆོམ་པར་མ་གྱུར་ན། །ཕྱི་ནས་གཤེད་མས་བཅིངས་ཏེ་ཁྲིད་པའི་ཚེ། །འགྱོད་པར་མཆིས་པས་ཆོས་འབྱོར་སྟེན་ཅིག་ཨང༌། །བསམ་པ་བཟང་པོས་དོ་ཞག་མཇལ་ན་ཡང༌། །མི་རྟག་ཚུལ་གྱིས་ཚོང་དུས་མགྲོན་པོ་འདྲ། །འབོར་བར་གདའ་མོད་བརྩེ་བས་མ་དོར་བར། །ཆོས་དང་མཐུན་པར་མྱུར་དུ་མཇལ་བར་བགྱི། །རྒྱལ་པོས་ཀྱང་ནི་དེ་ལ་ལན་གསོལ་པ། །སྐལ་པ་བཟང་པོས་དེང་སང་མཇལ་བས་ཆོག །ཆོས་རྒྱལ་སྲས་དང་བཅས་པའི་ཡིད་དབང་པོ། །དེང་སོང་གཤེགས་པས་བུ་ལ་ཕྲེང་བར་གྱུར། །འོན་ཀྱང་མྱུར་དུ་མཇལ་བའི་སྨོན་ལམ་འཚལ། །དེ་ནས་རི་བོ་ཟོམ་གྱི་ལྷོ་ཕྱོགས་སུ། །བླ་མ་ཨ་ཝ་དྷཱུ་ཏིའི་སྤྱན་སྔར་ཕྱིན། །དེ་
ཚེ་བླ་མ་སྐྱེས་མཆོག་དམ་པ་ནི། །བྲག་གདོང་ནག་པོ་གཅིག་གི་བྱ་སྐྱིབས་ན། །ལྭ་བ་ནག་པོ་གཅིག་ནི་སྐུ་ལ་གསོལ། །ཀྲྀཥྞ་སཱ་རའི་པགས་པ་གདན་དུ་བཏིང༌། །སྒོམ་ཐག་ཆེན་པོ་གཅིག་ནི་ག་ཤར་བཅུག །སྐུ་ལུས་སྦོམ་ལ་ཤིན་ཏུ་གསུས་ཁྱིམ་ཆེ། །སྤྱན་མིག་དམར་ལ་ཤ་རྩི་ཅུང་ཟད་སྔོ། །རྟོག་པ་མེད་པར་ཕྱེད་སྐྱིལ་ལུས་གནད་བཅས། །སྣོད་བཅུད་ཐམས་ཅད་ཐོད་པ་གཅིག་ཏུ་བསྡུས། །ཆགས་པ་མེད་པར་དེ་ན་བཞུགས་པར་མཐོང༌། །རྒྱང་ནས་ཆིབས་ལས་གཞོལ་ཏེ་ཕྱག་བཙལ་ཞིང༌། །འཁོར་དང་བཅས་ཏེ་དྲུང་དུ་འདུག་པ་ན། །ཅེར་རེ་གཟིགས་ནས་ཞལ་ནས་འདི་སྐད་གསུངས། །ང་རྒྱལ་སྒང་བུ་རལ་བར་མ་གྱུར་ཏམ། །ནག་པོའི་ཕྱོགས་ཀྱིས་མནར་བར་མ་གྱུར་ཏམ། །ཁྱིམ་གྱི་འདམ་དུ་བྱིང་བར་མ་གྱུར་ཏམ། །བདུད་ཀྱི་བུ་མོས་བསླུས་པར་མ་གྱུར་ཏམ། །འཕགས་པ་དལ་འབྱོར་ཆུད་ཟོས་མ་བྱས་སམ། །རྒྱལ་པོའི་བུ་དང་ཁྱེད་རྣམས་ག་ནས་འོང༌། །ཐལ་མོ་སྦྱར་ནས་ཚིག་དེའི་ལན་གསོལ་བ། །ཁོ་བོ་ཤར་ཕྱོགས་བྷཾ་ག་ལ་ནས་འོང༌། །ཕོ་བྲང་གསེར་གྱི་རྒྱལ་མཚན་ཅན་ནས་འོང༌། །རྒྱལ་སྲིད་ཚོགས་ལ་ཞེན་པ་ལོག་ནས་འོང༌། །འཁོར་བའི་ཆོས་ལ་སྐྱབས་གནས་ཞུ་རུ་འོང༌། །ཆོས་གྲྭ་ཆེན་པོ་ན་ལེནྡྲ་རུ་ཕྱིན། །རིག་པའི་ཁུ་བྱུག་དེ་ལ་སྐྱབས་གནས་ཞུས། །ཕ་དེས་ཁོ་བ་ཁྱེད་ཀྱི་དྲུང་དུ་བཏང༌། །ད་ནི་ཁྱེད་ཀྱིས་བདག་ལ་བསྐྱབ་ཏུ་གསོལ། །ཨ་བ་དྷཱུ་ཏིའི་ཞལ་ནས་འདི་སྐད་གསུངས། །ཁོ་བོ་རྒྱལ་པོའི་རིགས་སུ་སྐྱེས་ན་ཡང༌། །ཉོན་མོངས་ལས་ཀྱི་ཚོགས་ལ་ཆེས་འཇིགས་ནས། །རྒྱལ་སྲིད་མཆིལ་མའི་ཐལ་བ་བཞིན་དུ་སྤངས། །ཨ་བ་དྷཱུ་ཏིའི་སྤྱོད་པ་སྐྱོང་ནུས་སམ། །རྒྱལ་སྲིད་འབྱོར་པ་དུག་གི་མཚོ་དང་འདྲ། །འཐུང་པ་ཙམ་གྱིས་ཐར་པའི་སྲོག་ལ་འོང༌། །རྒྱལ་སྲིད་འབྱོར་བ་མེ་ཡི་འོབས་དང་འདྲ། །བརྒལ་བ་ཙམ་གྱིས་སྡུག་བསྔལ་སྐྱེད་པར་བྱེད། །དེ་
རིང་ཕར་སོང་རྒྱལ་པོའི་ཁབ་ཏུ་སོང༌། །ཁྱིམ་གྱི་ཉེས་དམིགས་ལྟོས་ལ་མྱུར་དུ་ཤོག །རྒྱལ་བུས་བླ་མའི་གསུང་དེ་ཐོས་པ་དང༌། །བསྙེན་བཀུར་བགྱིས་ནས་མྱུར་དུ་བབ་ཏུ་འོང༌། །སྐྱེ་བོ་རྣམས་ཀྱིས་རྒྱལ་བུ་མཐོང་བ་ན། །ག་ཤ་སྒྲོགས་ཤིང་གླུ་གར་རོལ་མོ་འབུལ། །རང་གི་ནང་དུ་ལྷག་པར་གྱུར་པའི་ཚེ། །རྒྱལ་པོ་ཡབ་ཡུམ་ཆེས་ཆེར་དགའ་བ་ཡིས། །ཟླ་བའི་སྙིང་པོ་ཁྱོད་ཀྱིས་གང་དུ་ཕྱིན། །དེ་ཙམ་གཅིག་ཏུ་དུབ་པར་མ་གྱུར་ཏམ། །ཉེས་དམིགས་མཐོང་ནས་ཤེས་པ་མ་སྐྱེའམ། །སླེབ་པ་ལེགས་ཞེས་དགའ་བ་སྒྲོགས་པ་ན། །རྒྱལ་བུ་དམ་པས་ཞི་བས་ལན་སྨྲས་པ། །ས་ཕྱོགས་དག་ཏུ་ཉམས་དགའ་རྩེ་རུ་ཕྱིན། །བསྟན་པའི་དགྲ་བོ་ཐབས་ཀྱིས་འདུལ་དུ་ཕྱིན། །ཐུབ་པ་སྐྱབས་གནས་བླ་མ་ཚོལ་དུ་ཕྱིན། །རི་བྲག་དག་ཏུ་དབེན་གནས་ཚོལ་དུ་ཕྱིན། །གང་དུ་ཕྱིན་ཀྱང་འཁོར་བའི་ཉེས་དམིགས་མཐོང༌། །སུ་དང་འགྲོགས་ཀྱང་འཁོར་བའི་ཉེས་དམིགས་བཤད། །ཅི་ལྟར་བྱས་ཀྱང་ཤེས་པ་མ་ཕེབས་ན། །གོ་སྐབས་ཕྱེ་ཞིག་བདག་ནི་ཆོས་ལ་འགྲོ། །དེ་ཡི་ལན་དུ་ཕ་མས་འདི་སྐད་གསུངས། །རྒྱལ་བུ་འཁོར་བའི་གནས་སུ་སྐྱེ་ལགས་ན། །རྒྱལ་སྲིད་ཟུང་ལ་དཀོན་མཆོག་མཆོད་པ་གྱིས། །ཐུགས་རྗེ་ཆེན་པོས་དབུལ་ཕོངས་ཚིམ་པར་གྱིས། །གཙུག་ལག་བཞེངས་ལ་དགེ་འདུན་རྟག་ཏུ་ཐེག །ཕྱོགས་རིས་མེད་པར་བྱམས་དང་སྙིང་རྗེ་སྒོམས། །དེ་ལྟར་བྱས་ན་ཀུན་ཏུ་བདེ་བར་འགྱུར། །རྒྱལ་བུ་དམ་པས་ལན་སྨྲས་པ། བརྩེ་བའི་ཡབ་གཅིག་བདག་ལ་གསན་དུ་གསོལ། །ང་ནི་རིན་ཆེན་གསེར་གྱི་ཕོ་བྲང་ན། །དར་གྱི་བཅུད་མོས་བསྡམས་ཏེ་འཁྱོག་མེད་པར། །ཕོ་བྲང་འདི་རུ་བདག་ནི་མནར་བར་འགྱུར། །བདག་གིས་འཁོར་བ་འདི་ལ་ཆེར་བལྟས་ཤིང༌། །སྐྱེ་བོ་ཡོངས་ཀྱི་སྡུག་བསྔལ་བསམ་པ་ན། །རྒྱལ་སྲིད་འདི་ལ་
ཆགས་པའི་སྣང་བ་ནི། །མཆིལ་མའི་ཐལ་བ་ཙམ་ཡང་མི་གདའོ། །བདག་གིས་བསྐོར་ཞིང་ཉིན་མཚན་དུས་དྲུག་ཏུ། །ཁྱིམ་གྱི་ཉེས་དམིགས་ཆེས་ཆེར་བསམ་པ་ན། །མཚར་ཡང་བསླུ་བྲིད་བདུད་ཀྱི་བུ་མོ་ལ། །ཆགས་སེམས་སྐད་ཅིག་ཙམ་ཡང་མི་གདའ་འོ། །བདག་གིས་རྫུན་སྣང་འདི་ལ་བལྟས་ཙ་ན། །དཀར་གསུམ་ཀ་ར་བུ་རམ་སྦྲང་རྩི་དང༌། །མི་གཙང་མཛེ་ཀླད་ཁྱི་ཤ་རྣག་ཁྲག་ལ། །ཁྱད་པར་ཅུང་ཟད་ཙམ་ཡང་མི་གདའ་འོ། །དར་ཟབ་གོས་དང་གཡུ་འབུར་མཛེས་པ་དང༌། །ལྷ་ཡི་རྒྱན་ཆ་མཛེས་པས་མཆོད་པ་དང༌། །མི་གཙང་ཁྲོད་དུ་ལྭ་བ་གྱོན་པ་ལ། །ཁྱད་པར་ཅུང་ཟད་ཙམ་ཡང་མི་གདའ་ན། །ང་འགྲོ་བསམ་གཏན་བསྒོམ་དུ་ནགས་སུ་འགྲོ། །དུར་ཁྲོད་བརྒྱད་དུ་རྩེད་མོ་རྩེ་རུ་འགྲོ། །ང་འགྲོ་གསང་བའི་གནས་སུ་དགའ་བདེ་སྐྱོང་དུ་འགྲོ། །ཆགས་མེད་རོ་སྙོམས་ལྡོམ་བུ་བསྟེན་དུ་འགྲོ། །ང་འགྲོ་ང་འགྲོ་རི་བོའི་ཟོམ་དུ་འགྲོ། །རྗེ་བཙུན་ཨ་བ་དྷཱུ་ཏིའི་དྲུང་དུ་འགྲོ། །ང་འགྲོ་ང་འགྲོ་མཁའ་སྤྱོད་གནས་སུ་འགྲོ། །རྡོ་རྗེ་ཐེག་པའི་རོ་མཆོག་མྱོང་དུ་འགྲོ། །ང་འགྲོ་ང་འགྲོ་ཨུ་རྒྱན་ཡུལ་དུ་འགྲོ། །ཡེ་ཤེས་མཁའ་འགྲོ་གྲོགས་སུ་སྡུད་དུ་འགྲོ། །ང་འགྲོ་ང་འགྲོ་འོག་མིན་གནས་སུ་འགྲོ། །རྣམ་སྣང་ཞབས་ལ་སྤྱི་བོས་བརྟེན་དུ་འགྲོ། །ང་འགྲོ་ང་འགྲོ་དགའ་ལྡན་གནས་སུ་འགྲོ། །བྱམས་པའི་སྐྱེས་མཆོག་བླ་མ་བརྟེན་དུ་འགྲོ། །ང་འགྲོ་ང་འགྲོ་ཞིང་ཁམས་ཡོངས་སུ་འགྲོ། །དམ་པ་ཆོས་ཀྱི་དགའ་སྟོན་འགྱེད་དུ་འགྲོ། །ང་འགྲོ་ང་འགྲོ་འཕགས་པའི་ཞིང་དུ་འགྲོ། །བདེ་བ་ཅན་འགྲོ་ཉམས་དགའ་སྐྱོང་དུ་འགྲོ། །ཁོ་བོ་མ་བཅིངས་མ་བཅིངས་དགེ་བ་དཔལ། །ཕ་གཅིག་བུ་ལ་བརྩེ་ན་བཙན་སར་སྐྱོལ། །ཁོ་བོ་མ་བཅིང་མ་བཅིངས་འོད་ཟེར་ཅན། །མ་གཅིག་བུ་ལ་བརྩེ་ན་ཆོས་ལ་སྦྱོར། །ཉི་མ་དེ་རིང་ང་ལ་འབྲས་ཆང་དང༌། །
ཤ་དང་འོ་མ་བུ་རམ་སྦྲང་རྩི་དང༌། །རྫས་ཀྱི་འབྱོར་བ་ཅུང་ཞིག་ཐུགས་ལ་ཐོགས། །རྗེ་བཙུན་ཨ་བ་དྷཱུ་ཏིའི་དྲུང་དུ་འགྲོ། །བསྙེན་བཀུར་བྱེད་ཅིང་བདག་རྒྱུད་འདུལ་དུ་འགྲོ། །ཚིག་དེ་རྒྱལ་བུ་དམ་པས་གླུ་དབྱངས་ཤིང༌། །ཡབ་ཡུམ་གཉིས་ཀྱི་སྙན་དུ་ཕུལ་བ་དང༌། །དྲི་ཟའི་རྒྱལ་པོའི་བླུ་དབྱངས་བླངས་པ་ན། །སྐྱེ་བོ་རྣམས་ཀྱི་རིག་པ་གཡོས་པ་ལྟར། །ཡབ་ཡུམ་གཉིས་ཀྱི་ཤེས་པ་ཆེར་གཡོས་ནས། །ལན་མ་ཐེབས་པར་རང་ལ་གང་འདོད་གནང༌། །དེ་ནས་འབྲས་ཆང་ལ་སོགས་ཟས་སྣ་དང༌། །རྟ་བ་སྟོང་དང་བཅས་པས་ནགས་སུ་ཕྱིན། །ཨ་བ་དྷཱུ་ཏི་མཆོད་པས་ཚིམ་བྱས་ནས། །ཐལ་མོ་སྦྱར་ཞིང་ཞབས་ལ་བཏུད་པ་དང༌། །བླ་མས་སེམས་ལ་ཐེག་ཆེན་དབང་བསྐུར་མཛད། །དེ་ཚེ་འཁོར་ལོས་སྒྱུར་རྒྱལ་རྒྱལ་པོ་ལ། །འཁོར་གྱིས་བསྐོར་ཞིང་འཇིགས་པ་བསྲུང་བ་ལྟར། །ཐམས་ཅད་རྟ་ལས་མང་བས་ནགས་ཁྲོད་ན། །ཧོ་སྒྲ་ཀུ་སྒྲ་སྒྲོགས་ཤིང་ཕྱོགས་ནས་བསྐོར། །མེལ་ཚེ་བྱེད་ཅིང་གླུ་དབྱངས་མཆོད་པ་འབུལ། །བྱིན་བརླབས་རྗེས་སུ་བླ་མས་འདི་སྐད་གསུངས། །རི་བོ་ནག་པོའི་གཙུག་ལག་ཁང་དུ་སོང༌། །དཔལ་ལྡན་དགྱེས་པ་རྡོ་རྗེའི་རྣལ་འབྱོར་པ། །བཀའ་སྡོད་གཤིན་རྗེའི་གཤེད་ཀྱི་སྒྲུབ་པ་པོ། །དཔལ་ལྡན་རཱ་ཧུ་ལ་ཡི་དྲུང་དུ་སོང༌། །སེམས་བསྐྱེད་དབང་བསྐུར་གདམས་པ་དམ་པ་ཞུས། །དེ་ཡང་སྔོན་གྱི་བླ་མ་དམ་པ་ཡིན། །དགའ་བར་རྒྱུ་གཅིག་མ་བསྡད་ད་ལྟ་སོང༌། །རྒྱལ་བུས་བླ་མའི་གསུང་དེ་ཐོས་པ་དང༌། །དཔའ་བོ་ཆེན་པོ་གཡུལ་དུ་ཞུགས་པ་ལྟར། །ཁྲབ་ཀྱི་གོས་ཅན་རྟ་པ་སྟོང་ཕྲག་གིས། །རྨོག་གྱོན་དཔའ་བོའི་ངར་སྒྲ་ཆེན་པོ་ཡིས། །སྟྭ་རེ་དགྲ་སྟྭ་ཐོ་བ་མདུད་ཐུང་ཕྱར། །ཐོག་མདའ་འཕེན་ཞིང་ཀུན་ནས་ཚིག་སྒྲ་སྒྲོག །དགའ་གའི་གླུ་ལེན་གཙུག་ལག་ཁང་དུ་རྒྱུ། །དེ་ནས་རི་བོ་ནག་པོའི་གཙུག་ལག་ཏུ། །རྣལ་འབྱོར་ཕོ་མོ་དཔག་ཏུ་མེད་པ་ལ། །དཔལ་ལྡན་
དགྱེས་པ་རྡོ་རྗེའི་རྣལ་འབྱོར་པ། །གསང་སྔགས་རྒྱུད་སྡེ་གསུང་གིན་ཡོད་པ་ལ། །རྒྱལ་བུ་ཟླ་བ་གཞོན་ནུ་བྱོན་པ་གཟིགས། །ཆོས་ལ་བྱོན་པ་མངོན་པར་མཁྱེན་ན་ཡང༌། །ཐུགས་རྗེ་ཆེན་པོས་བསྡིགས་རི་བྱ་བའི་ཕྱིར། །རྒྱལ་པོའི་སྟེང་དུ་ཐོག་གཅིག་ཕབ་པ་ན། །ཐོག་དེ་དབྱིངས་ནས་འབབ་དུ་མ་འདོད་པར། །མུ་སྟེགས་ནག་པོའི་མཆོད་རྟེན་རི་ལ་སོང༌། །དེ་ནས་རྣལ་འབྱོར་པ་རྣམས་ཡ་མཚན་ནས། །རྒྱལ་པོའི་དམག་འདི་གང་ལགས་སུ་ཞེས་གསོལ། །དེ་མ་ཐག་ཏུ་བླ་མས་ལན་གསུངས་པ། །སྐྱེ་བ་ལྔ་བརྒྱ་ལྔ་བཅུ་རྩ་གསུམ་དུ། །རྣམ་དག་དགེ་སློང་མཁས་པའི་པཎ་ཆེན་དུ། །ལེགས་པར་བརྒྱུད་ཅིང་དེང་སང་བྷཾ་ག་ལར། །ཆོས་རྒྱལ་དགེ་བ་དཔལ་གྱི་སྲས་སུ་བལྟམས། །འདི་འདྲའི་འཁོར་དང་རྒྱལ་སྲིད་ཆེན་པོ་ལ། །འདི་ན་མ་ཆགས་དཀའ་བ་སྤྱོད་པར་འདོད། །རི་བོའི་ཟོམ་ནས་ཨ་བ་དྷཱུ་ཏི་པས། །ང་ལུང་བསྟན་ཏེ་དེ་རིང་དྲུང་འདིར་ལྷགས། །ངོ་མཚར་ཆེའོ་སྐལ་ལྡན་ཕོ་མོ་རྣམས། །ཞེས་གསུངས་པ་དང༌། །ཀུན་གྱི་ཨ་ལ་ལ་ཧོ་ངོ་མཚར་ཅན། །དེ་རིང་དཔའ་བོ་ཆེན་པོ་བྱོན་པ་ལེགས། །དེ་ནས་ཀུན་གྱིས་བཞེངས་ཏེ་རྒྱང་ནས་བསུས། །རྒྱལ་བུ་ཆེན་པོས་ཆིབས་ལས་གཞོལ་བ་དང༌། །རྟ་བ་སྟོང་གིས་དེ་བཞིན་རྟ་ལས་བབས། །དེ་ནས་བླ་མའི་ཕོ་བྲང་འཁོར་དུ་བྱོན། །གུས་པས་ཕྱག་འཚལ་གསོལ་བ་འདི་སྐད་བཏབ། །སྐྱེས་མཆོག་བླ་མ་དམ་པ་གསན་དུ་གསོལ། །ཁྱིམ་ནས་བྱུང་སྟེ་ཐར་པ་བསླབ་འདོད་ཀྱང༌། །འདི་ལྟར་གྲགས་པའི་རིགས་བརྒྱུད་ཐོབ་པ་ཡིས། །བྷཾ་ག་ལ་རུ་ཁོ་བོ་འཆིང་ཉེན་གདའ། །ཛེ་ཏཱ་རི་དང་བྱང་ཆུབ་བཟང་པོ་དང༌། །རིག་པའི་ཁུ་བྱུག་ཨ་བ་དྷཱུ་ཏི་བ། །དངོས་གྲུབ་བརྙེས་པའི་བླ་མ་བསྟེན་གྱུར་ཀྱང༌། །ད་དུང་རྒྱལ་སྲིད་གནས་ལས་མ་གྲོལ་གྱུར། །ད་ནི་བླ་མ་ཉིད་གྱི་དྲུང་དུ་བཏང༌། །བདག་ལ་སེམས་བསྐྱེད་ཐེག་ཆེན་དབང་བསྐུར་གྱིས། །ངེས་པར་འཆིང་བ་འདི་ལས་བསྒྲལ་དུ་གསོལ། །
དེ་ནས་བླ་མ་དཔའ་བོ་དམ་པ་ཡིས། །རྒྱལ་བུ་གཅིག་པུ་དཀྱིལ་འཁོར་དྲུང་དུ་ཁྲིད། །དཔལ་ལྡན་དགྱེས་པ་རྡོ་རྗེའི་དབང་བསྐུར་མཛད། །གསང་ཆེན་ཡེ་ཤེས་གསང་བའི་རྡོ་རྗེར་བཏགས། །ཉིན་དང་མཚན་དུ་གདམས་པའི་ཆར་པ་ཕབ། །ཉིན་ཞག་བཅུ་གསུམ་བར་དུ་དབང་བསྐུར་བགྱེས། །རྗེས་ཀྱི་བྱ་བ་ཐམས་ཅད་ཚང་བར་མཛད། །དེ་ཡི་བར་དུ་འཁོར་ཚོགས་ཐམས་ཅད་ཀྱང༌། །མ་ཉལ་འགྲོ་དང་འཆགས་དང་རྩེ་བ་དང༌། །གླུ་དང་གར་དང་རོལ་མོ་སྣ་ཚོགས་བྱེད། །རྒྱལ་བུ་ཕྱིར་ལ་ནམ་བྱོན་སྙམ་པ་ལས། །རྣམ་པར་རྟོག་པ་གང་ཡང་མ་བྱུང་ངོ༌། །ཉིན་མཚན་བཅུ་གསུམ་འདས་པའི་དུས་ཚོད་ན། །རྒྱལ་བུས་ཧེ་རུ་ཀ་ཡི་གཟུགས་སུ་བྱོན། །འཁོར་ལ་གཟིགས་ཤིང་མི་རྟག་གླུ་དབྱངས་བླངས། །འཁོར་གསུམ་བལྟ་ཞིང་སྙིང་པོ་མེད་པར་གཟིགས། །དེ་ཚེ་ངག་ཏུ་གསོལ་བའི་གླུ་དབྱངས་ནི། །ཕ་རོལ་ཉག་གཅིག་དབྱིངས་ཀྱི་ནམ་མཁའ་ལ། །སྐྱེ་མེད་གྲགས་སྟོང་ཚིག་གི་ང་རོ་སྒྲོགས། །རྒྱལ་སྲིད་རྨི་ལམ་ནོར་འདྲ་སྙིང་པོ་མེད། །འཁོར་རྣམས་སྒྱུ་མའི་ཚོགས་ལྟར་བསླུ་བྲིད་ཡིན། །ཐམས་ཅད་བོར་ནས་བྱང་ཆུབ་མ་སྒྲུབ་ན། །ཁོ་བོ་སྐལ་ལྡན་བསོད་ནམས་བསགས་པ་མིན། །ཉིན་དང་མཚན་དུ་གནས་ལུགས་དོན་སྒོམ་ཞིང༌། །རྒྱ་ཆེན་ཐོས་པ་རྟག་ཏུ་བཙལ་བར་བྱ། །དེ་ནས་དགྱེས་པ་རྡོ་རྗེའི་རྣལ་འབྱོར་པ། །མི་རྟག་རང་བཞིན་ལས་ཀྱི་རྣལ་འབྱོར་མ། །དཔའ་བོ་དངོས་གྲུབ་བརྙེས་པའི་རྣལ་འབྱོར་པ། །འཇིགས་པའི་གྲུབ་ཐོབ་ཕོ་མོ་གཅེར་བུ་བརྒྱད། །ལག་པ་གཡས་ན་མི་རྐང་གླིང་བུ་བཟུང༌། །གཡོན་པས་མི་ཤ་ལག་པ་སོ་འདྲད་བྱེད། །ངག་ཏུ་ཧཱུྃ་དང་ཕཊ་ཀྱི་སྒྲ་ཆེན་སྒྲོགས། །ཀུན་ནས་རྒྱལ་བུའི་ཕྱིར་ལ་བསྐོར་ཞིང་རྒྱུག །བྷཾ་ག་ལ་སོགས་རྒྱལ་བུའི་བསམ་པ་སྒྱུར། །རྒྱལ་བུ་སྲིད་དང་ཕ་རོལ་བསམ་པ་སྒྱུར། །སྐྱེས་མཆོག་ཨ་བ་དྷཱུ་ཏིའི་དྲུང་དུ་སྐྱོལ། །ལྭ་བའི་གོས་གྱོན་དམན་པའི་
ཟས་ཀྱིས་སྐྱོང༌། །དར་ཟབ་སྟན་ཕྲོལ་ཀྲྀཥྞ་སཱ་ར་བྱིན། །འཁོར་དང་རྟ་ཕྲོལ་གཅིག་པུ་ལྡོམ་བུ་སློབ། །མ་ཞུམ་མ་ཞུམ་ཐར་པ་སྒྲུབ་པའི་དུས། །ངེས་པར་གཉེན་པོ་བཙན་ཚོད་སྒྲུབ་བའི་དུས། །ད་ལྟ་རྒྱུག་ཅེས་བླ་མས་བཀའ་བསྒོ་མཛད། །དེ་ནས་རྒྱལ་བུ་གྲུབ་ཐོབ་ཆ་ལུགས་སུ། །ཆིབས་ལ་ཆིབས་ཏེ་རྟ་པ་སྟོང་གིས་བསྐོར། །ལམ་དུ་ཞུགས་ཚེ་རྡོ་རྗེའི་མགུར་བཞེངས་པ། །སྐྱེ་བ་མེད་པ་སེམས་ཀྱི་རྡོ་རྗེ་ལས། །འགྱུར་བ་མེད་པ་རྡོ་རྗེའི་ཐེག་པ་རྙེད། །ཤིན་ཏུ་དགའ་བ་ཉམས་ཀྱི་རྡོ་རྗེ་ལ། །རྡོ་རྗེའི་ཉམས་དང་ལྡན་པའི་སྣང་བ་ཤར། །གསལ་ལ་དག་པ་ལྷ་ཡི་རྡོ་རྗེ་ལ། །ཉེས་སྐྱོན་བྲལ་བ་ལུས་ཀྱི་གཟུགས་བརྙན་ཤར། །རྡོ་རྗེ་རིན་ཆེན་ལུས་ཀྱི་ད་ལ་ལ། །བདག་མེད་རྡོ་རྗེ་འཇིགས་མེད་སྣང་བ་ཤར། །མི་རྟོག་ཡེ་ཤེས་གསང་བའི་རྡོ་རྗེ་སྟེ། །འཁོར་བའི་གཡུལ་ལས་ངེས་པར་རྒྱལ་བར་འགྱུར། །རྒྱལ་བུས་རྡོ་རྗེའི་མགུར་དེ་བཞེས་པ་དང༌། །ནང་བློན་ཆེན་པོ་དཔའ་བོ་རྡོ་རྗེ་དང༌། །བློན་པོ་ཆེན་པོ་ཕས་རྒོལ་རབ་འཇོམས་དང༌། །བློན་པོ་ཆེན་པོ་སྐར་མའི་རྒྱལ་བ་དང༌། །བློན་པོ་ཆེན་པོ་འཇིག་པ་མེད་པ་དང༌། །བློན་པོ་བཞི་ཡིས་སྐྱོ་བའི་གླུ་བླངས་པ། །ཨེ་མ་ཧོ་འཇིག་རྟེན་ལས་ཀྱི་མཐུ་བཙན་པ། །ཀུན་ནས་བསྔགས་པ་ཟ་ཧོར་ཡུལ་མཆོག་ན། །དཔལ་འབྱོར་རྒྱས་པ་གྲོང་ཁྱེར་བྷཾ་ག་ལ། །ལྟ་ན་སྡུག་པ་གསེར་གྱི་རྒྱལ་མཚན་ཅན། །ངོ་མཚར་ཆེའོ་རྒྱལ་པོ་དགེ་བ་དཔལ། །འགྲོ་བའི་མ་མ་ལྷ་མོ་འོད་ཟེར་ཅན། །སྤྲུལ་པ་འདྲ་བའི་བློན་འབངས་བོར་གྱུར་ནས། །རྒྱལ་བུ་དམ་པ་ནགས་སུ་ཞུགས་པ་འདྲ། །རྟ་དང་ཤིང་རྟ་གླང་པོ་བཞག་གྱུར་ནས། །དམན་པའི་ཚུལ་བཟུང་རྐང་འགྲོས་གྱེད་བྱེད་འདྲ། །ལྷ་ཡི་རྒྱན་དང་ན་བཟའ་བཞག་གྱུར་ནས། །དམན་པའི་ཆས་སུ་ལས་པ་གྱོན་ཉེན་གདའ། །རྨ་བྱ་བསྣོལ་བའི་ཁྲི་སྟན་ཕར་བཞག་ནས། །ལོ་མའི་སྤྱིལ་པོར་ཀྲྀཥྞ་བཏིང་ཉེན་གདའ། །མཛེས་པའི་ལྷ་མོ་ཁབ་ཏུ་མི་བཞེས་པར། །
དུར་ཁྲོད་འགྲིམ་ཞིང་རོ་ཟས་ཟ་ཉེན་གདའ། །བལྟམས་མ་ཐག་ཏུ་དཀར་པོའི་སྣང་བ་ཅན། །དགའ་བར་འདུས་པ་འདྲལ་བར་ཕོད་ལགས་སམ། །དེ་ལྟར་གླུ་ལེན་སྐྱོ་བས་ཁབ་ཏུ་འོང༌། །ཀུན་གྱིས་ཕོ་བྲང་འཁོར་དུ་སླེབས་པ་ན། །སྐྱེ་བོ་ཀུན་གྱིས་ཚོར་ཞིང་བལྟས་པའི་ཚེ། །ཕྱོགས་སྐྱོང་བཅུ་པོ་རབ་ཏུ་ཞུགས་པ་ལྟར། །འཇིགས་ཤིང་དཔའ་ལ་གོ་ཆ་རབ་ཏུ་སྲ། །མཛེས་ཤིང་མཚར་ལ་ཡ་མཚན་ལྟས་མོ་ཆེ། །སིལ་སིལ་ཁྲོལ་ཁྲོལ་འུར་སྒྲ་སྣ་ཚོགས་སྒྲོགས། །རང་གི་རྒྱལ་བུ་ལགས་ཀྱང་འཇིགས་པར་ཚོར། །ཟླ་བ་གསུམ་དུ་བློན་པོ་ཐམས་ཅད་ཀྱང༌། །དམག་གི་ཆས་གྱོན་རྟ་རྣམས་སྒ་ཆས་སྒྲོན། །ལ་ལ་ཚབ་འདྲེན་ལ་ལ་གླུ་གར་རྩེ། །ལ་ལ་འཐབ་པ་ལྟ་བུར་གོ་གསར་བྱེད། །རྣལ་འབྱོར་ཕོ་མོ་དག་ནི་མཆོང་ཞིང་རྒྱུག །རྒྱལ་བུས་གྲོང་ཁྱེར་དབུས་སུ་སྨྱོ་སྤྱོད་སྐྱོང༌། །ཀུན་གྱིས་རྒྱལ་སྲིད་སྤོང་བར་ཁ་ཚོན་བཅད། །ཐམས་ཅད་ཕྲེང་ཞིང་མི་གནས་མཆི་མ་འབྱིན། །ཁྱེའུ་ཁྱུ་རུ་གཅན་གཟན་ལྷག་པ་ལྟར། །ཡབ་ཡུམ་བུ་ཕྱིར་མྱ་ངན་སྨྲེ་སྔགས་འདོན། །ལྷག་པར་ཡབ་ཀྱི་ཞལ་ནས་འདི་སྐད་གསུངས། །ཨེ་མ་བུ་ཁྱོད་ལེགས་པར་བཙས་པའི་ཚེ། །ཡ་མཚན་ལྟས་མཐོང་རྒྱལ་སྲིད་སྐྱོང་སྙམ་ནས། །དགའ་བའི་སེམས་ཀྱིས་ཡིད་དབང་སོས་པར་གྱུར། །ད་ནི་ནགས་ཁྲོད་བརྟེན་ནམ་ཇི་སྐད་ལགས། །རྒྱལ་བུས་སྨྲས་པ་ཆོས་རྒྱལ་གསན་དུ་གསོལ། །ཅི་གསུང་བདག་གིས་རྒྱལ་སྲིད་བཟུང་གྱུར་ན། །ཚེ་འདིར་ཡུད་ཙམ་ཡབ་དང་འགྲོགས་མོད་ཀྱི། །སྐྱེ་བ་རྟག་ཏུ་ཕ་བུར་མི་ཤེས་ཤིང༌། །ཕན་གནོད་མེད་ན་ཤིན་ཏུ་འཚེང་བ་མིན། །བདག་གིས་རྒྱལ་སྲིད་ཆེན་པོ་རབ་སྤངས་ནས། །ངེས་པར་རྣམ་གྲོལ་བྱང་ཆུབ་ལམ་འགྲུབ་ན། །སྐྱེ་བ་གཏན་དུ་དགའ་བདེར་འགྲོགས་སུ་ཡོད། །དེ་ཕྱིར་བདག་ལ་གོ་སྐབས་
སྩལ་བར་མཛོད། །དེ་ནས་ཡུམ་གྱི་ཞལ་ནས་འདི་སྐད་གསུངས། །ཅི་ཕན་བུ་འདི་ཤིན་ཏུ་ཕྲེང་ན་ཡང༌། །སྐྱེ་རྒུ་ཀུན་ལ་ལས་ཀྱི་འཕེན་པ་གཙོ། །སྐྱེས་མཆོག་གང་སུ་ཆོས་ལ་བདེ་བར་ཐོངས། །ཕྱིས་ནས་གཏན་དུ་འགྲོགས་པའི་སྨོན་ལམ་འཚལ། །དེ་ནས་རྒྱལ་བུ་ནང་པར་ཐོ་རངས་ནས། །རྣལ་འབྱོར་རྣམས་དང་ལྷན་ཅིག་ནགས་སུ་བྱོན། །ཨ་བ་དྷཱུ་ཏིའི་དྲུང་དུ་དཀའ་ཐུབ་བསྟེན། །ཆགས་པ་མེད་པ་དབུ་མའི་ཆོས་རྣམས་བསླབས། །དགུང་ལོ་བཅུ་གཉིས་ལོན་ནས་བཅོ་བརྒྱད་བར། །ཨ་བ་དྷཱུ་ཏིའི་སྤྱོད་པ་སྐྱོང་བ་ལ། །ཐོས་བསམ་སྒོམ་གསུམ་སྟན་ཐོག་གཅིག་ཏུ་བསྒྲུབས། །དེ་ནས་རྗེ་བཙུན་སྙིང་རྗེ་ཆེན་པོ་འདིས། །དཀའ་བ་བརྒྱ་ཕྲག་དུ་མས་འབད་པ་ཡིས། །རྒྱལ་སྲིད་ཆེན་པོ་བསྐམ་གྱིས་མི་ཁྱབ་པ། །མཆིལ་མའི་ཐལ་བ་བཞིན་དུ་རབ་སྤངས་ནས། །རྣམ་གྲོལ་ཆེན་པོར་ཐར་པ་རབ་ཏུ་བརྙེས། །དེ་ཡི་འགྲན་ཟླ་སུ་ཡང་མ་མཆིས་པས། །བསྟན་པའི་མངའ་བདག་དོན་གྲུབ་རབ་བརྙེས་ལ། །འབྲོམ་རྗེ་ཁོ་བོས་སྤྱི་བོ་རབ་བཏུད་ནས། །འཁོར་བ་མ་སྟོངས་བར་དུ་བདག་ཕྱག་འཚལ། །འདི་ལ་སྒྲོ་སྐུར་དྲི་མ་གང་མཆིས་པ། །ཐུགས་རྗེ་ཆེན་པོ་ཁྱེད་ཀྱིས་བཟོད་པར་བཞེས། །བླ་མའི་རྣམ་པར་ཐར་པ་རྒྱ་མཚོ་ལས། །རྒྱལ་སྲིད་སྤངས་ནས་ཐར་པ་སྒྲུབ་པ་ཡི། །ཡོན་ཏན་རགས་རིམ་ཙམ་ཞིག་གསུངས་པའོ། །ཇོ་བོ་ལྷ་གཅིག་བཀའ་དྲིན་ཆེ་ལགས་སོ། །ཤུ་བྷམ། །སེམས་ཅན་ཐམས་ཅད་ཀྱི་རྒྱུད་ལ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་བཅོས་མ་མ་ཡིན་པ་སྐྱེ་བར་གྱུར་ཅིག །འགྲོ་བའི་མགོན་པོ་དཔལ་ལྡན་ཨ་ཏི་ཤའི། །རྒྱལ་སྲིད་སྤངས་ནས་ཐར་བ་སྒྲུབ་ཚུལ་གྱི། །ཡོན་ཏན་རགས་རིམ་ཙམ་ཞིག་བརྗོད་པ་ཡིས། །སེམས་ཅན་ཀུན་ལ་ངེས་འབྱུང་སྐྱེ་བར་ཤོག། །།
WYLIE TEXT WILL APPEAR HERE
Footnotes

robotstxt: allowed

filter: keep


text:
རྫོང་མཁར་ཕྱོགས་སུ་སོང་ནས་རྨ་ཆུའི་ཟམ་ཆེན་ཁར་བུད་པ་ན། ལམ་འགྲམ་གྱི་ལྷོ་ངོས་སུ“གཅན་ཚ་རྫོང་གློག་རྡུལ་ཚོང་དོན་ཉམས་ལེན་ཚོང་ཁང”ཞེས་པའི་སྒོ་བྱང་ཞིག་མིག་ལམ་དུ་གསལ་པོར་ཤར་འདུག
ནང་དུ་སོང་ན་མདུན་ཕྱོགས་ཀྱི་ཟོང་སྒྲོམ་བཞིའི་སྟེང་དུ་སྤོས་དང་རྡོ་བརྐོས། ཆོས་དཔེ་སོགས་མི་རིགས་བཟོ་རྩལ་ཐོན་རྫས་ལེགས་ཤོས་དང་རྩམ་པ། ཆུ་ར་སོགས་ཐུམ་ལེགས་པོ་བརྒྱབ་པའི་ཞིང་ཕྱུགས་ཐོན་རྫས་གྲལ་འགྲིག་པོར་བཤམས་འདུག ཚོང་ཁང་གི་ཟུར་ཞིག་ན་གཡང་མདའ་ཆ་འཕྲིན་ཚན་རྩལ་ཚད་ཡོད་ཀུང་སིའི་སྤྱི་གཉེར་པ་སྟག་འབུམ་རྒྱལ་གྱིས་གློག་ཀླད་སྟེང་ཉིན་དེའི་མཇུག་མཐའི་ཚོང་ཟོང་མངག་ཉོ་བརྡ་ཐོ་ཐག་གཅོད་ཀྱིན་འདུག ལག་གི་ལས་ཀ་བསྒྲུབས་ཚར་རྗེས་ལོ་རབས80པའི་རྗེས་སུ་སྐྱེས་པའི་སྤྱི་གཉེར་པ་དེས་ཁོའི་གཏམ་རྒྱུད་བཤད་བྱུང་།
“དེ་ནི་སློབ་ཆེན་ནས་མཐར་ཕྱིན་པའི་ལོ་དེ་ནས་བཤད་དགོས”ཟེར་ཞོར། སྟག་འབུམ་རྒྱལ་གྱིས་རང་གིས་ལས་སྐྲུན་བྱེད་མགོ་རྩོམ་པའི་ལོ་དེ་ནས་ཕྱིར་དྲན་བྱས། 2006ལོར། སློབ་གྲྭ་ནས་བུད་མ་ཐག་པའི་ཁོར་མཚོན་ན། ཉལ་གདན་ཁུར་ཏེ་ཕ་ཡུལ་དུ་ལོག་པའི་མེ་འཁོར་བསྡད་པ་དེ་ནི་དང་ལེན་བྱེད་དཀའ་བའི་དོན་དག་ཅིག་ཡིན། བསམ་བློ་ཡང་ཡང་བཏང་མཐར་ཁོས་ཁྲིན་ཏུའུ་རུ་བསྡད་ནས་གྲོགས་པོ་གཉིས་དང་མཉམ་དུ་ཡུལ་སྐོར་ཁང་ཞིག་གཉེར་རྒྱུའི་ཐག་བཅད། དེ་ནས་བཟུང་ལང་ཚོའི་དཔལ་འབར་བའི་སྟག་འབུམ་རྒྱལ་དགའ་དགའ་སྤྲོ་སྤྲོའི་ངང་རང་གི་ལས་སྐྲུན་གྱི་ལམ་དུ་ཞུགས།
“2014ལོའི་སྔོན་གྱི་གཅན་ཚ་རྫོང་ལ་ཕལ་ཆེར་དམངས་གཉེར་ཀུང་སི་དང་མཉམ་ལས་ཁང་ཟེར་བ་ཞིག་མེད་ལ། ཚང་མས་ཚོང་ཆུང་ཆུང་རྒྱག་བཞིན་འདུག”ལོ་མང་པོའི་འབད་པ་བརྒྱུད་དེ་ཁེ་སྤོགས་ཅུང་ཙམ་ཐོབ་པའི་སྟག་འབུམ་རྒྱལ་སྤྲོ་སེམས་འཁོལ་བའི་ངང་ནས་ཕ་ཡུལ་དུ་ལོག་པ་དང་། ཕ་ཡུལ་གྱི་གློག་རྡུལ་ཚོང་དོན་གཉེར་མཁན་ཆེས་ཐོག་མར་གྱུར། “གཞེས་ནིང་ལོར་སྲིད་གཞུང་གིས་དབུལ་སྐྱོར་མ་དངུལ་སྒོར་ཁྲི30བྱིན་པས། ངས་སྒོར་མོ་དེ་མ་རྩ་བྱས་ནས་ཀུང་སི་འདི་ཕྱེས་པ་ཡིན།” 2015ལོར་སྟག་འབུམ་རྒྱལ་གྱིས་དབུལ་སྐྱོར་མ་དངུལ་བཀོལ་ནས་ཁང་པ་ཞིག་གླས་པ་དང་གློག་ཀླད་ཉོས་ནས་དྲ་བའི་སྟེགས་བུ་ཞིག་སྟེ་གཅན་ཚ་རྫོང་གློག་རྡུལ་ཚོང་དོན་ཉམས་ལེན་ཚོང་ཁང་བཙུགས་ཤིང་། 2016ལོར་ཁོས་ལས་བཟོ་པ12བསྡུས་ནས་དྲ་བའི་སྟེགས་བུ་དང་ཚོང་རྟགས། ཐོན་རྫས་གསལ་བཤད་ཡི་གེ་སོགས་ཀྱི་མཉེན་ཆས་སྒྲིག་ཆས་སྔར་བས་འཐུས་ཚང་དུ་བཏང་།
“ད་ལོར་ཧྲིན་ཀྲིན་གྱི་ཀུང་སི་ཞིག་དང་མཉམ་ལས་བྱས་ནས་རང་གི་གློག་རྡུལ་ཐོན་རྫས་གསར་གཏོད་བྱས་པས། ཐོན་རྫས་འདི་ལ་རོང་འབྲོག་པ་རྣམས་ཀྱི་དགའ་བསུ་ཆེན་པོ་ཐོབ་ཡོད”ཅེས་སྟག་འབུམ་རྒྱལ་གྱིས་ཚོང་སྒྲོམ་སྟེང་གི་དངོས་དཔེ་བསྟན་ཞོར་དེ་ལྟར་བཤད། ནས་དང་རྩམ་པ། མར། ཞོ་སོགས་ཁྱད་ལྡན་ཐོན་རྫས་ཀྱི་ས་ཁོངས་རང་བཞིན་དང་ས་གནས་ཆ་འཕྲིན་ཅན་ལྟོས་བཅས་ཀྱིས་རྗེས་ལུས་ཡིན་པའི་བཀག་རྒྱའི་དབང་གིས་ཀུང་སི་དཀའ་ཁག་མང་པོ་འཕྲད་མོད། འོན་ཀྱང་ཁོས་སྲོལ་རྒྱུན་གྱི་འདེབས་གསོ་ལས་རིགས་དེ་ཐོན་ལས་ཅན་གྱི་ཐོན་སྐྱེད་དང་འཚོ་བའི་དཔེ་དབྱིབས་སུ་བསྒྱུར་རྒྱུའི་ཐོག་མའི་རེ་སྨོན་དེ་སྔར་བཞིན་རྒྱུན་འཁྱོངས་བྱེད་བཞིན་འདུག
སྲིད་གཞུང་གི་མཛུབ་སྟོན་འོག ཉེ་ཆར་སྟག་འབུམ་རྒྱལ་གྱིས “ཙོང་ཁའི་བོད་སྤོས”དང“བློ་བཟང་ཚན་རྩལ”སོགས་གློག་རྡུལ་ཐོན་རྫས་དང་ཆང་དམར་ནང་འདྲེན་བྱས་པ་སོགས་འཛད་སྤྱོད་པ་སྔར་ལས་མང་བའི་ཐོན་རྫས་བདེ་བླག་ངང་བཏོན། ཁོས“དུས་རབས་མི་འདྲ་བས།ཕ་ཡུལ་གྱི་སྲོལ་རྒྱུན་འདེབས་གསོས་ད་སྐབས་ཀྱི་དུས་རབས་འདིའི་མི་རྣམས་ཀྱི་དགོས་མཁོ་བསྐོང་མི་ཐུབ”ཅེས་བཤད། ཁོས་བལྟས་ན་ཕ་ཡུལ་གྱི་སྲོལ་རྒྱུན་འདེབས་གསོ་དཔེ་དབྱིབས་འདི་བསྒྱུར་ཏེ། རོང་འབྲོག་པའི་ཐོན་སྐྱེད་དང་འཚོ་བ་དེ་མཉམ་ལས་ཁང+ཞིང་ཁྱིམ(འབྲོག་ཁྱིམ)དང་། ཁེ་ལས+ཞིང་ཁྱིམ(འབྲོག་ཁྱིམ)གྱི་དཔེ་དབྱིབས་སུ་བསྒྱུར་དགོས་པར་འདོད་ཀྱིན་ཡོད། །
རྩོམ་སྒྲིག་པ། མཁའ་མཚོ་སྐྱིད།


text:
༸གོང་ས་༸སྐྱབས་མགོན་ཆེན་པོ་མཆོག
“མ་འོངས་པར་བོད་འདི་དངོས་འབྲེལ་མང་གཙོ་མཚན་ཉིད་ཚང་ཞིང། ཡག་པོ་ཞིག་ཡོང་བའི་དོན་དུ་སྲིད་དོན་གྱི་ཚོགས་པ་འདྲ་མིན་དགོས་པ་དེ་གལ་ཆེན་པོ་ཆགས་ཀྱི་ཡོད། དེ་རིང་ཁྱེད་རང་ཚོས་སྲིད་དོན་གྱི་ཚོགས་པ་ཞིག་བཙུགས་པ་འདིས། ཏན་ཏན་ང་ཚོའི་མ་འོངས་པའི་དམིགས་ཡུལ་རླབས་ཆེན་ཞིག་སྒྲུབ་པའི་ཐད་ལ་ཞབས་འདེགས་ངེས་ཅན་ཞིག་འགྲུབ་ངེས་རེད་དྲན་གྱི་འདུག”
ཕྱི་༢༠༡༨ ཟླ་༥ ཚེས་༧ ཕྱི་དྲོའི་ཆུ་ཚོད་༣.༣༠ སྟེང་དྷ་ས་བདེ་དོན་ཚོགས་ཁང་དུ། ཧི་མ་ལ་ཡའི་ཁྱིམ་ཚང་ཚོགས་པའི་གོ་སྒྲིག་འོག་བོད་དང་རྒྱ་གར་གྱི་རིག་གཞུང་འབྲེལ་ལམ་ཞེས་པའི་བགྲེ་གླེང་ཚོགས་འདུ་ཞིག་ཚོགས་ཡོད་པ་རེད། ཚོགས་འདུའི་སྐུ་མགྲོན་གཙོ་བོར་རྒྱ་གར་(RSS)ཚོགས་པའི་སློབ་སྟོན་པ་ཨིན་ཌིར་ཤི་ཀུ་མར་ (Indresh Kumar) མཆོག་དང་། དམིགས་བསལ་སྐུ་མགྲོན་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་དང་དྷ་ས་ས་གནས་མགོ་འཛིན་ཟླ་བ་རིན་ཆེན་ལགས་གཙོས་སེར་སྐྱ་མི་མང་བཅས་མཉམ་འཛོམས་ཐོག་བོད་ཀྱི་རྒྱལ་ཡོངས་མང་གཙོ་ཚོགས་པའི་རྩིས་པ་བསྟན་འཛིན་པ་སངས་ལགས་དང་། དངུལ་མཉེར་སྐལ་བཟང་བདེ་སྐྱིད་ལགས་གཉིས་མཉམ་ཞུགས་དང་དམིགས་བསལ་སྐུ་མགྲོན་གཙོ་པོ་མཆོག་ལ་འཚམས་འདྲི་དང་ཚོགས་པའི་ངོ་སྤྲོད་བཅས་ཞུས་ཡོད།
བོད་ཀྱི་རྒྱལ་ཡོངས་མང་གཙོ་ཚོགས་པ་རྡ་སར་གཞུང་འབྲེལ་མིན་པའི་ཚོགས་པ་རྣམས་ཀྱི་མཐུས་མིའི་ལྷན་དུ་ཧོང་ཀོང་མཐོ་སློབ་ཀྱི་སློབ་དཔོན་ཆེན་མོ་སྐུ་ཞབས་ལ་འུ་ཧོན་ཤིའིཡང་དང་ཆུང་མར་འཇལ་འཕྲད་དང་ཕན་ཚུན་དགོངས་ཚུལ་བརྗེ་ལེན་བགྱིས། Meeting and sharing of opinion with Prof. LAU Hon-Shiang and his wife from Hong Kong University by National Democratic Party of Tibet with representatives of NGO’s in […]
སྤྱི་ལོ་ ༢༠༡༨ ཟླ་༤ ཚེས་ ༡༩ ཉིན་འབར་མའི་བྱང་ཕྱོགས་ཀ་ཆེན་མངའ་སྡེའི་སྐུ་ཚབ་ཚོགས་ཆུང་ཞིག་བཞུགས་སྒར་རྡ་སར་ཕེབས་ཞོར་འདི་ག་བོད་ཀྱི་རྒྱལ་ཡོངས་མང་གཙོ་ཚོགས་པས་བོད་ཀྱི་གཞུང་འབྲེལ་མ་ཡིན་པའི་ཚོགས་པ་ཁག་བཞིའི་སྐུ་ཚབ་དང་ལྷན་དུ་ཚོགས་པ་སོ་སོའི་ལོ་རྒྱུས་དང་ད་ལྟའི་གནས་སྟངས་སོགས་ངོ་སྤྲོད་གནང་བ་མ་ཟད། ད་དུང་དྲི་བ་དྲི་ལན་གྱི་ཐོག་ནས་བསམ་ཚུལ་བརྗེ་ལེན་གྱི་བགྲོ་གླེང་ཡང་གནང་ཡོད།
ཕྱི་ལོ་ ༢༠༡༨ ཟླ ༤ ཚེས་ ༡༠ ཉིན་ཀྱི་ཞོགས་པ་ཕྱག་ཚོད་ ༡༠ པའི་ཐོག་བོད་ཀྱི་རྒྱལ་ཡོངས་མང་གཙོ་ཚོགས་པའི་དབུས་སྤྱི་ཁྱབ་ཚོགས་གཞོན་ཟུར་པ་དང་། ཨ་རིས་བོད་ཀྱི་ཐེབས་རྩའི་འགན་འཛིན་དང་བཀའ་ཟུར་རྫ་ཡུལ་བློ་བཟང་སྙན་གྲགས་ལགས་བོད་ཀྱི་རྒྱལ་ཡོངས་མང་གཙོ་ཚོགས་པའི་དབུས་སྤྱི་ཁྱབ་ཡིག་ཚང་ནང་ཆེད་ཕེབས་ཀྱི་ཕྱག་ཚོད་གཅིག་ཙམ་རིང་ལ་དབུས་སྤྱི་ཁྱབ་ཚོགས་གཙོ་ཚོགས་གཞོན་གཉིས་ཀྱི་དབུས་རྒྱུན་ལས། ལས་བྱེད་རྣམས་དང་མཉམ་དུ་ཚོགས་པའི་འདས་མ་འོངས་དུས་གསུམ་གྱི་སྐོར་ལ་ཞུགས་མོལ་གོ་སྡུར་ལྷུག་པོ་བྱུང་ཡོད།


text:
《གནའ་བོའི་གཉའ་གླུའི་ཡིག་ཆ་ཕྱོགས་བསྒྲིགས》པར་སྐྲུན་འགྲེམ་སྤེལ་བྱས།
[ཟླ་ཚེས། 2018-09-01 12:08:23][རྩོམ་པ་པོ། ཚུལ་ཁྲིམས་ཕུན་ཚོགས་][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གཉའ་རབས་གླུ་གཞུང་གི་ལོ་རྒྱུས་རྒྱབ་ལྗོངས་དང་འབྲེལ་བའི་གླེང་གཞི་མདོར་བསྡུས།
དང་པོ་ལོ་རྒྱུས་ཀྱི་ཁོག་དབུབ་པ་ནི། གཞུང་གང་ཞིག་ཡིན་རུང་ལོ་རྒྱུས་ཀྱི་ཁོག་དབུབ་དགོས་པ་ནང་བཞིན་འདིར་ >དང་ >ཞེས་པའི་དཔེ་ཆ་གཉིས་པོ་གཙུག་ལག་མི་ཆོས་ཀྱི་གཞུང་ངམ་རྒྱུད་དུ་གཏོགས་པ་དང་ལོ་རྒྱུས་ཀྱི་རྒྱབ་ལྗོངས་འདི་དང་འདྲ་པོ་འདུག་པས། ལོ་རྒྱུས་ཀྱི་ཁོག་དབུབ་ནི་དབུ་ནག་མི་བུ་འདྲ་ཆགས་ཀྱི་ལོ་རྒྱུས་ཁོག་དབུབ་ལས་དྲངས་ནས་བཤད་དེ། ཇི་སྐད་དུ། ཡིག་ཚང་བཤད་པ་ལ། ལོ་རྒྱུས་རྣམས་སྒྲ་ཕྱི་ཁོག་དབུབ་དགོས་ཏེ། གཡུང་དྲུང་བོན་གྱི་ལོ་རྒྱུས། རྒྱལ་པོ་ཁྲིམས་ཀྱི་ལོ་རྒྱུས། རང་རང་སྒོས་ཀྱི་ལོ་རྒྱུས་དང་གསུམ་སྟེ། གཡུང་དྲུང་གི་བོན་རིན་པོ་ཆེ་འདི། དང་པོ་བྱུང་བའི་ཕུག་བཙུན། བར་དུ་འཇུག་པའི་ལམ་བཟང་། ཐ་མར་སྒྲུབ་པའི་དོན་ཆེ་སྟེ། དེ་ཡང་དང་པོ་བྱུང་བའི་ཕུག་ནི། སྟོང་ཞིང་བདག་མེད་པ་ལས་བྱུང་། བར་དུ་འཇུག་པའི་ལམ་ནི། ཕ་རོལ་ཕྱིན་པ་བཅུ་སྤྱོད། ཐ་མར་གྲུབ་པའི་འབྲས་བུ་ནི། བོན་ཉིད་ཀྱི་དབྱིངས་སུ་མངོན་སངས་རྒྱས་པའོ། རྒྱལ་པོ་ཁྲིམས་ཀྱི་ལོ་རྒྱུས་ནི། དང་པོ་བྱུང་བའི་ཕུག་བཙུན། བར་དུ་བརྟེན་པའི་གནས་བཟང་། ཐ་མར་བསག་པའི་དོན་ཆེ་སྟེ། དང་པོ་བྱུང་བའི་ཕུག་ནི། རྒྱལ་རིགས་དྲ་མ་ཆེན་པོ་ལས་བྱུང་། བར་དུ་བརྟེན་པའི་གནས་ནི། རྒྱལ་པོའི་ཁྲིམས་ལ་བརྟེན་པས། རྒྱལ་ཁམས་བདེ་ལ་བཀོད། ཐ་མར་བསོག་པའི་དོན་ནི། བསོད་ནམས་བསགས་པའི་འབྲས་བུ་སྨིན་ཏེ། དགེ་བའི་དེད་དཔོན་ཆེན་པོ་གྱུར་པ་ལགས། ད་རང་རང་སྒོས་ཀྱི་ལོ་རྒྱུས་གང་ཞེ་ན། རང་རེ་དབུ་ནག་གི་མི་ཞེས་པ་འདི། དང་པོ་བྱུང་བའི་ཕུག་བཙུན་སྟེ། འོད་གསལ་ལྷའི་གདུང་ལས་གྲོལ། བར་དུ་སྲིད་པའི་བརྒྱུད་འཕེལ་སྟེ། ཕྱྭ་དམུ་གཙུག་གསུམ་གཉན་དང་བཞི། ཡེ་ངམ་གཉིས་དང་དྲུག་དུ་སྲིད། ཐ་མར་བཅད་པའི་ས་བཟང་སྟེ། དབུ་ནག་མིའུ་གདུང་དྲུག་ལ། ཁ་ཁར་རྩིས་ན་སོ་སོར་ཆེ། བྱས་པ་སྟོང་(མ)ཀུན་ལ་ཡོད། བོད་ལ་ཡིག་ཚང་བདུན་ཡོད་པ། ཞེས་གསུངས་པར་འདི་ལོ་རྒྱུས་ཁོག་དབུབ་ཀྱི་ས་བཅད་མ་སྟོང་ཙམ་དུ་བྲིས་པ་ཡིན།
གཉིས་པ་རྩིས་འགོ་རྣམ་པ་ལྔ་ཡི་སྒོ་ནས་གཏན་ལ་དབབ་པ་ནི། འདིར་བཤད་བྱ་སྐབས་སུ་བབས་པ་ནི་གཙུག་ལག་གམ་སྐྱེ་བོ་མི་ཆོས་ཀྱི་རིག་གནས་ཀྱི་གཞུང་ལུགས་ཀྱི་སྐོར་ཡིན་པས། བཀའ་དང་བཀའ་བསྟེན་དག་ལ་ཕུན་སུམ་ཚོགས་པ་ལྔའམ་རྩིས་འགོ་རྣམ་པ་བདུན་གྱི་སྒོ་ནས་འཆད་སྲོལ་ཡོད་པ་ནང་བཞིན། འདིར་གཙུག་ལག་མི་ཆོས་ཀྱི་གཞུང་ལུགས་གང་ལ་ཡང་རྩིས་འགོ་རྣམ་པ་ལྔ་ཡི་སྒོ་ནས་འཆད་སྲོལ་བྱུང་ཡོད་པར་འདུག་སྟེ། དབུ་ནག་མིའུ་འདྲ་ཆགས་ལས། ཡིག་ཚང་དེ་རྣམས་སློབ་དཔོན་གང་གིས་མཛད་པ་དང་གཅིག དོན་ཆེད་ཅིའི་ཕྱིར་དུ་མཛད་པ་དང་གཉིས། ཕྱོགས་གར་གཏོགས་པ་དང་གསུམ། རྒྱུད་གང་ལ་བཏུས་པ་དང་བཞི། དབུ་ཞབས་སུ་དོན་བསྡུས་པ་ལྔའོ། ཞེས་གསུངས་པས། འདིར་གཉའ་རབས་གླུ་གཞུང་ལ་དེ་ལྟར་རྩིས་འགོ་ལྔ་ཡི་སྒོ་ནས་གཏན་ལ་འབེབ་ཅིང་གླེང་བར་བྱས་ཏེ།
དང་པོ་གཉའ་རབས་གླུ་གཞུང་གི་མཛད་པ་པོ་ནི། དབུ་ལྡེབ་ལས། དོག་ལྷ་མགོན་པོའི་གསུང་ཁྲུལ་མེད། ཅེས་དང་ཡང་གཞུང་ལས། སྟོན་པ་བཤེན་རབས་མེ་མོ་བྱ་ལོ་ལ་བྱོན། དོག་ལྷ་མགོན་པོ་བསྟན་པ་བར་མ་ལ་བྱོན། སྲིད་པའི་གཞུང་སྟག་གི་ལོ་ལ་གསུངས། ཞེས་གསུངས་པར་གཞིག་ནས་གཉའ་རབས་གླུ་གཞུང་འདིའི་མཛད་པ་པོའམ་གསུངས་མཁན་ནི་དོག་ལྷ་མགོན་པོ་ཡིན་པའི་ཚུལ་གསལ་བར་གསུངས་པ་དང་། དོག་ལྷ་མགོན་པོ་ཞེས་པ་ནི་ལོ་རྒྱུས་ཀྱི་མི་སྣ་ཞིག་ཡིན་ཞིང་དེ་ནི་བོད་ཀྱི་ལོ་རྒྱུས་ཀྱི་ནང་དུ་ས་བླ་མགོན་བུའམ་དོག་ལྷ་མགོན་བུའམ་དོག་ལྷ་(ས་བླའམ་མགོན་ཤེས་ལྷ་བོན)བོན་པོ་ཞེས་མིང་འབྲི་སྟངས་མི་འདྲ་འགའ་ཞིག་འདུག་པར་འདི་ནི་དེ་དང་གཅིག་པ་ཡིན་པའི་ངོས་འཛིན་བྱས་ན་ཆོག་སྙམ། རྒྱུ་མཚན་ནི་གཉའ་རབས་གླུ་གཞུང་འདི་ཡི་ནང་ནས་དམུ་ཡི་རྗེ་རྒྱལ་ཞེས་དང་ཡེ་དང་སྐོས་ཆ་(ཕྱྭ)དང་རྨུ་རུ་གཉེན། ཞེས་པའིབཤད་སྲོལ་ལྟར་ན་ཡེ་གེ་ལྷ་གྱེས་ཅན་ནམ་སྟོད་ལྷ་རབས་ཅན་སོགས་གོང་གི་མི་སྣ་དང་འབྲེལ་བའི་ལོ་རྒྱུས་ཡིག་རྙིང་ཁག་གི་བཤད་ཚུལ་དང་འདྲ་པོ་འདུག་པས་སོ། ཁོང་བྱོན་པའི་དུས་ཚིགས་ནི་བོན་གྱི་ལོ་རྒྱུས་ཁག་གི་ནང་དུ་བཤད་སྲོལ་ལྟར་ན། སྟོན་པ་གཤེན་རབ་མི་བོའི་སྐུ་ཚེ་གང་བོའི་རིང་དུ་བཀའ་འཁོར་ཐོག་མཐའ་བར་གསུམ་བསྐོར་བ་དང་། ཡང་ན་ཁོང་གིས་བསྟན་པའི་གནས་ཚད་ནི་སྐུ་གསུང་ཐུགས་ཀྱི་བསྟན་པ་རིམ་བཞིན་འབྱུང་བའི་ཚུལ་དབྱེ་རྒྱུ་ཡོད་པས། འདིར་བསྟན་པ་བར་མ་བྱོན་ཞེས་པའི་ཚིག་འདི་ལ་ལྟས་ནས་བཀའ་འཁོར་བར་པའི་སྐབས་སུ་ཡིན་པའི་བཟོ་ཞིག་འདུག་ཀྱང་། དོག་ལྷ་མགོན་པོའམ་ས་བླ་མགོན་བུ་ནི་རྗེ་གཉའ་ཁྲི་བཙན་པོའི་སྤུན་མཆེད་དམ་གཉེན་ཉེ་ཡིན་པའི་ལོ་རྒྱུས་ཡོད་པ་་གཤམ་གསལ་ལྟར་དང་། གླེང་གཞི་བསྟན་པའི་འབྱུང་ཁུངས་ལས། ས་བླ་བོན་པོ་ལ་སོགས་ཤེས་པ་ཅན་བཅུ་གཉིས་ཀྱིས། ཞེས་གསུངས་པས་སྤུ་རྒྱལ་གཉའ་ཁྲི་བཙན་པོ་གདན་འདྲེན་གནང་མཁན་གྱི་མི་སྣ་ཤེས་པ་བཅུ་གཉིས་ཀྱི་ཡ་གྱལ་ས་བླ་བོན་པོ(མགོན་ཤེས་ལྷ་བོན་)ཞེས་ཡོད་པར་གསུངས། དེ་ལྟར་བསྟན་པ་བར་མ་བྱོན་ཞེས་གསུངས་པ་དེ་དོན་དངོས་སུ་སྤུ་རྒྱལ་གཉའ་ཁྲི་བཙན་པོ་ནི་སྟོན་པ་གཤེན་རབ་ཀྱིས་གསུང་གི་བསྟན་པའི་སྐབས་སུ་བྱོན་པའི་ལོ་རྒྱུས་ཡོད་པས་དེ་ལྟར་འཐད་སྙམ། དེའང་དོག་ལྷ་མགོན་པོའམ་ས་བླ་མགོན་བུའི་ལོ་རྒྱུས་ཀྱི་རྒྱབ་ལྗོངས་སུ་འབྲེལ་བའི་བོད་ཀྱི་ལོ་རྒྱུས་ཡིག་རྙིང་ཁག་ལས་འཁོད་པ་འགའ་ཞིག་ལུང་འདྲེན་བྱས་ན། ལྡེའུ་རྒྱ་བོད་ཆོས་འབྱུང་ལས། གཅེན་ཡབ་ལྷ་བརྡལ་དྲུག་དེ་གནམ་རིམ་པ་བཅུ་གསུམ་གྱི་སྟེང་ན་ལྷ་ཐམས་ཅད་ཀྱི་རྗེ་མཛད། མཐོ་ལ་ཡོགས་ཀྱི་མངའ་བདག སྨ བྱིངས་ཀྱི་རྒྱན་རྐྱེན། ཟ་མ་ཕུད་ཀྱི་མངའ་བདག་གོ། དེ་དང་ཡུམ་རྨུ་བཙུན་གྲི་སྨན་དུ་བཤོས་པའི་སྲས། ལྕམ་སྲིང་བརྒྱད་ལ། ཡར་གྱི་གཅེན་གསུམ། རོང་རོང་རྩོལ་པོ། ཁྲི་རྒ་སྟག་གཟིགས། ཐན་ཚོ་ཟོ་འབྲང་ངོ། མར་གྱི་གཅུང་གསུམ་ལ་ལྷེ་རྗེ་གུང་རྩན། ལྷེ་རྗེ་ཐོག་རྩན། ལྷེ་རྗེ་ཟིན་གདགས་སོ། ཁྲི་བར་གྱི་བདུན་ཚིགས་དང་བདུན་ནོ། སྲིང་མོ་ཐ་ང་ལྷ་མོ་དང་བརྒྱད་དོ། ཞེས་དང་། ལྷེ་རྗེ་ཟིན་བདགས་དང་གསལ་འཇོན་མ་བཤོས་པའི་སྲས། ཞིང་ལྷ་ཚངས་པ། ཆུ་ལྷ་བྱང་ཡུག དོག་ལྷ་མོན་(མགོན)བུ། ཀ་ཡ་རྩན་པོའི་ནང་ལྷ། མུ་ཡ་བཙན་མོའི་ནང་ལྷ། ཚེས་ལྷ་སྨང་པོའི་བུ་ལྷའོ། དེ་ལྟར་དྲུག་གི་དཔོན་གྱི་སྐབས་ན་སྦལ་དྲུག་ཏུ་འདྲེན་ནོ། ཞེས་དང་། བར་གྱི་བདུན་ཚིགས་ཏེ་རྨུ་ཡུལ་[དུ]བཤུགས་ཏེ་སྲས་ནི་གཉའ་ཁྲི་གར་ གྱི་བདུན་ཏེ། ཞེས་དང་། ཞང་རྨུ་ཡུལ་གྱི་ཐང་ཐང་གི་སྲས་མོ་མཆེད་གསུམ་ལས། ཕུ་མོ་དྲེ་རྨུ་དྲེ་བཙན་མོ་དང་ཁྲི་ན་གར(བར)གྱི་བདུན་ཚིག་བཤོས་པའི་སྲས་དེས་ཡུམ་གྱི་ལྷུམས་ནས་གསོལ་པ། ཀྱེ་ཡུམ་གཅིག་ཡར་གཤེགས་ན་ནི་ཡུམ་གྲོངས་འགྲོ། མར་གཤེགས་ན་ནི་སྲས་མནོལ་བས་སྒལ་པའི་མཁར་གཅིག་དབྱེ་བར་གསོལ་བྱས་ནས། སོག་ཕྲག་གཡས་པ་ནས་བྱོན་ནས་མའི་གཉའ་བ་ནས་བྱོན་པས། མཚན་ཡང་གཉའ་ཁྲི་བཙན་པོར་བཏགས་སོ། འབྲིང་མོ་དྲེ་བཙུན་མོ་དང་མི་བོན་ལྷ་བོན་དང་རྒྱ་འབྲོང་ཏམ་ཆེན་པོ་བཤོས་པའི་སྲས་འཆི་མེད་གཤེན་གྱི་རྨུ་རྒྱལ་ཚ་དང་། ཅེའུ་གཤེན་གྱི་ཕྱག་དཀར་ཚ་གཉིས་སོ། ཐ་ཆུང་དྲེ་རྨུ་དྲེ་དང་། སྟངས་ས་བླ་མགོན་བུ་བཤོས་པའི་སྲས་ཀྱིས་ཀྱང་ཡུམ་གྱི་ལྷུམས་ནས་གསོལ་པ། ཡར་འགྲོར་ཡུམ་འགྲོངས། མར་འགྲོར་སྲས་གཙོགས་པས་རྩིབ་མའི་གོ་བར་དབྱེ་བར་གསོལ་བྱས་པས། རྩིབ་མའི་གོ་བར་ནས་བལྟམས་པས་མཚན་ཡང་རྩིབས་ཀྱི་ལྷ་སྐར་མ་ཡོལ་ལྡེར་བཏགས་སོ། ཞེས་སོགས་གསུངས། དེ་ལྟར་དོག་ལྷ་མགོན་པོའམ་ས་བླ་མགོན་བུའི་སྐོར་ལ་ཞིབ་ཕྲའི་ལོ་རྒྱུས་དང་མཛད་རྗེས་ཀྱི་སྐོར་ཁ་གསལ་ཞིག་འཁོད་པ་མ་མཐོང་མོད། ལོ་རྒྱུས་ཀྱི་ཡིག་རྙིང་ཁག་ལས་འདིའི་མཚན་དང་ལོ་རྒྱུས་ཐར་ཐོར་གང་སར་བཞུགས་འདུག་པར་ཡོད་ཚད་ལུང་དུ་དྲངས་ནས་ཡིག་ཚོགས་མང་བར་དོག་ཅིང་དོན་མདོར་བསྡུས་ཏེ་བཤད་ན། དོག་ལྷ་མགོན་པོའམ་ས་བླ་མགོན་བུ་ཞེས་མིང་གི་རྣམ་གྲངས་ཡིན་པ་ནི། ལྡེའུ་རྒྱ་བོད་ཆོས་འབྱུང་ལས། དོག་ལྷ་མོན་(མགོན)བུ་ཞེས་དང་སྟངས་ས་བླ་མགོན་བུ་ཞེས་སོགས་གསུངས་པ་དང་། འདུར་རྒྱུད་ཕྱར་བ་ཐང་ཆེན་ལས། ས་བླ་མགོན་བུ་དང་རྒྱལ་བུ་འཐིང་གེ་གཉིས་པོ་མི་གཅིག་ཡིན་པ་དང་དེ་དང་གཉའ་ཁྲི་བཙན་པོ་གཉིས་པོ་བུ་སྤུན་ཡིན་ཚུལ་བཤད་ཅིང་ལོ་རྒྱུས་འདི་ཡི་རིགས་ཕྱོགས་ཙམ་འདྲ་བར་འདུག་ཅིང་། བཤད་སྲོལ་འདི་ཡི་རིགས་སྲིད་པ་གྲོལ་ཁུངས་ནི་ཡི་གེ་ལྷ་གྱེས་ཅན་ནམ་སྟོད་ལྷ་རབས་ཀྱི་བཤད་སྲོལ་གྱི་རིགས་ཡིན། དེའང་ཡབ་སྲིད་པ་སངས་པོ་འབུམ་ཁྲིའམ་ཁྲི་རྒྱལ་ཁུག་པ་དང་ཡུམ་ཆུ་ལྕམ་རྒྱལ་མོ་དང་གཉིས་ལས་གྲོལ་བའི་སྲིད་པ་ཡོད་ཀྱི་ཁ་འཛིན་ཏེ། ལྷ་དང་མི་ཡི་མྱེས་པོ་ཕྱྭ་དམུ་གཙུག་གསུམ་གྱེས་པ་དང་དེ་ཚོ་ནི་ཞང་ཞུང་ངམ་མཐོ་སྒང་གངས་ཅན་བསིམ་མོའི་ལྗོངས་ཀྱི་ཐོག་མའི་རྒྱལ་བརྒྱུད་ཀྱི་རིགས་ཡིན། དེ་ནས་ཕྱྭ་རྗེ་ཡབ་བླ་བདལ་དྲུག་གི་བརྒྱུད་པ་ཡར་གྱི་གཅེན་གསུམ་ནི་རོང་རོང་རྩོལ་པོ་དང་། ཁྲི་ཁ་སྟག་གཟིག ཐན་ཚོ་ཟོ་འབྲང་ངོ། མར་གྱི་གཅུང་གསུམ་ནི་ལྷེ་རྗེ་གུང་བཙན། ལྷེ་རྗེ་ཐོག་བཙན། ལྷེ་རྗེ་ཟིན་གདགས། ཁྲི་བར་བདུན་ཚིགས་བཅས་བུ་སྤུན་བདུན་དང་སྲིང་མོ་ཐང་ང་ལྷ་མོ་བཅས་མིང་སྲིང་བརྒྱད་ཡོད་པའི་ནང་ནས་ཐ་ཆུང་ལྷེ་རྗེ་ཟིན་བདགས་དང་གསལ་མཇོན་མ་གཉིས་ཀྱིས་སྲས་དྲུག་ཡོད་པའི་ནང་ནས་དོག་ལྷ་མགོན་བུ་ནི་སྲས་གསུམ་པ་དེ་ཡིན་པ་དང་། ཞང་དམུ་ཡུལ་གྱི་ཐང་ཐང་ལ་སྲས་མོ་མཆེད་གསུམ་ཡོད་ཅིང་ཕུ་མོའམ་གཅེན་མོ་དྲེ་དམུ་དྲེ་བཙན་མོ་དང་ཁྲི་བར་བདུན་ཚིགས་ཀྱིས་སྲས་སུ་སྤུ་རྒྱལ་ཐོག་མ་གཉའ་ཁྲི་བཙན་པོ་ཡིན་པ་དང་། དམུ་ཟ་འབྲིང་མོ་དྲེ་བཙུན་རྨུག་མོ་དང་། མི་བོན་ལྷ་བོན་རྒྱ་འབྲོང་ཏམ་ཆེན་པོ་གཉིས་ཀྱི་སྲས་སུ་མཚེ་མི་དམུ་རྒྱལ་ཚ་དང་། གཅོའུ་ཕྱ་དཀར་གཉིས། དམུ་ཟ་ཐ་ཆུང་དྲེ་དམུ་དྲེ་དང་སྟངས་ས་བླ་མགོན་བུའམ་དོག་ལྷ་མགོན་བུ་གཉིས་ཀྱི་སྲས་རྩིབ་ཀྱི་ལྷ་སྐར་མ་ཡོ་ལྡེར་ཡིན་པར་བཤད་པས། ཁོ་ཚོ་ཚང་མ་སྤུན་ནམ་གཉེན་ཚན་ཤ་དག་ཡིན་པར་འདུག་ཅིང་། མ་ཟད་གཉའ་ཁྲི་བཙན་པོ་ཞང་པོ་དམུ་ཡི་ཡུལ་ངམ་འབྲང་ལྕང་འབྲང་ངམ་དམུ་ཡི་རྗེ་རྒྱལ་གྱི་ཡུལ་སྟེ་ཞང་ཞུང་གི་ཡུལ་ནས། བོད་ཁམས་གཡག་དྲུག་གམ་ལ་ག་གླིང་དོག་ས་མ་གི་ཞེས་བོད་དབུས་གཙང་རུ་བཞི་ལ་རྒྱལ་ཕྲན་སིལ་མ་བཅུ་གཉིས་ཀྱི་སྲིད་མ་ཐེག་པར། སྤུ་རྒྱལ་གཉའ་ཁྲི་བཙན་པོ་སྤྱན་འདྲེན་པའི་སྐབས་སུ་ས་བླ་མགོན་བུའི་སྲས་རྩིབ་ཀྱི་སྐར་མ་ཡོལ་ལྡེའི་སྐོར་ལྡེའུ་རྒྱ་བོད་ཆོས་འབྱུང་ལས་གསུངས་པ་འདི་ལྟར་ཏེ། ཀ་ཡེ་བོད་འབངས་ཕ་དགུ་སུས་ཀྱང་སྤྱན་འདྲོང་སྟེ། ས་བླ་མགོན་བུའི་སྲས་རྩིབས་ཀྱི་ལྷ་སྐར་མ་ཡོལ་ལྡེ་ལ་ཞུས་དང་ཟེར་ནས། དེ་ལ་ཞུས་པས། རྩིབས་ཀྱི་ལྷ་སྐར་མ་ཡོལ་ལྡེས་རྗེ་གཉའ་ཁྲི་བཙན་པོ་ལ་ཞུས་པ། ཀྱེ་རྗེ་གཉའ་ཁྲི་བཙན་པོ་ལགས། ཡུལ་ལ་ག་གླིང་དོག་ས་མ་གི་ན། བོད་འབངས་ཕ་དགུ་ལ་ཡུལ་ན་ནི་རྗེ་མི་བཞུགས། ཁ་ཐོགས་ཀུན་ནི་རྗེ། གནམ་ལ་གཡག་གམ་མ་མཆིས་རུ་རིང་ཀུན་ཀྱང་གཡག དོག་ལ་ཆབ་མ་མཆིས། སྦུར་དང་ལོང་ངེ་ལོང་། རྟ་ལ་རྐྱེན་མ་མཆིས་ངམ་གྲོག་ཆོད་དེ་ཆོད། མི་རྗེ་མེད་ཀྱི་རྗེར་གཤེགས། གཡག་བདག་མེད་ཀྱི་བདག་ཏུ་གཤེགས། དུད་རྐྱེན་མེད་ཀྱི་རྐྱེན་དུ་གཤེགས་ཞུས་པས། རྗེ་གཉའ་ཁྲི་བཙན་པོའི་ཞལ་ནས། ས་མ་གི་ན་རྐྱེན་སྣ་ཚོགས་ཡོད། རྐུ་ཡོད། དུག་ཡོད། སྡང་ཡོད། དགྲ་ཡོད། གདོན་ཡོད། རྫུན་ཡོད། སྲི་ཡོད། ཅན་ཡོད། བྱད་ལྟེམས་ཡོད། གཡོ་ཡོད། ང་མི་འགྲོ་གསུངས་མ་གནང་ངོ། ཡང་བསྐྱར་ཏེ་ཞུས་པ། རྐུ་ལ་ལན་མཆིས། སྡང་ལ་བྱམས་མཆིས། དུག་ལ་སྨན་མཆིས། བྱད་ལྟེམས་ལ་བསྒྲལ་ཐབས་མཆིས། གཡོ་ལ་དྲང་མཆིས། གཡག་ལ་ནི་མཚོན་མཆིས། འོ་སྐོལ་གཉིས་ཀྱང་མིའུ་ཉེ། ཤིང་སེ་བ་བཞེན། ཤ་རུས་ཐོགས་ཞིམ། གོས་གཡང་བལ་དྲོ། མི་རྗེ་མེད་ཀྱི་རྗེ་དང་གཡག་བདག་མེད་ཀྱི་བདག་ཏུ་ཅིས་ཀྱང་གཤེགས་འཚལ་ཞུས་པས། གནང་ནས་ཡབ་ཀྱིས་དཀོར་བྱིན་པ། སྐུ་ལ་རི་རྫི་མགོན་བུ། ལྷ་སྟག་གཡག་གསེར་གྱི་ལྷ་སྲས་དང་བཅས་པ། སྐུ་སྲུང་ལྷེའུ་རིན་ཆེན་བདུན། ལྷེ་གླང་རུ་དཀར་དང་བཅས་པ་གནང་ངོ། ཞེས་གསུངས་པ་དང་ད་དུང་མཚེ་མི་དམུ་རྒྱལ་ཚ་དང་། གཅོའུ་ཕྱ་དཀར་གཉིས་ནི་གཉའ་ཁྲི་བཙན་པོའི་སྐུ་གཤེན་ཡིན་པས། མདོར་ན་རྗེ་གཉའ་ཁྲི་བཙན་པོ་ཞང་ཞུང་གི་ཡུལ་ནས་མར་ཕེབས་སྐབས་སུ་ཁོང་གི་གཉེན་ཚན་གཙོ་བོ་བྱས་པའི་འཁོར་དང་བཅས་པ་མཉམ་དུ་དབུས་གཙང་གི་ཡུལ་དུ་ཕེབས་ཡོད་པའི་ཚུལ་ནི་དེ་ལྟར་གསལ་བོར་བསྟན། སྤྱིར་བོད་ཀྱི་ལོ་རྒྱུས་ཁག་ཏུ་གཉའ་ཁྲི་བཙན་པོའི་གདུང་ཁུངས་བཤད་ཚུལ་མི་འདྲ་བ་མང་པོ་ཡོད་ཅིང་། ལྡེའུ་རྒྱ་བོད་ཆོས་འབྱུང་ལས་གསུངས་པ་འདི་ཡི་ཁུངས་ནི་ཡི་གེའམ་ཡོ་ག་ལྷ་གྱེས་ཅན་ཞེས་པ་དེ་ཡིན་པར་གསུངས། འདི་ནི་ཆེས་གནའ་བོའི་དུས་སུ་བོད་ཀྱི་ལོ་རྒྱུས་ཀྱི་བཤད་ཚུལ་ཞིག་ཡིན་ལ་དེ་དང་གཉའ་རབས་གླུ་གཞུང་འདི་ཡི་བཤད་ཚུལ་དང་ཕྱོགས་མཐུན་ཡོད་པ་མ་ཟད་ཡིག་རྙིང་ཁག་ལ་འདི་དང་ཆ་འདྲ་བའི་གཉའ་ཁྲི་བཙན་པོ་དང་ས་བླ་མགོན་བུའི་སྐོར་མང་དག་ཅིག་འདུག་ཅིང་དཔྱད་གཞིའི་རིན་ཐང་ཤིན་ཏུ་ཆེ་བ་ཡིན་ནོ།།
གཉིས་པ་དོན་ཆེད་ཅིའི་ཕྱིར་དུ་མཛད་པ་ནི། གཙུག་ལག་གམ་སྐྱེ་བོ་མི་ཆོས་ཀྱི་རིག་གཞུང་ནི་གནའ་བོའི་དུས་སུ་རྩ་ཆེན་རྩི་སྲོལ་བྱུང་ཡོད་པར་འདུག་ཅིང་བྱེད་སྒོའི་རྣམ་གྲངས་ཀྱང་མི་འདྲ་བ་མང་པོ་ཡོད། དགའ་སྟོན་རྟེན་འབྲེལ་ཞུ་བའི་སྐབས་སུ་མཛད་སྒོ་གལ་ཆེ་ཤོས་ནི་གླུ་གར་བརྩེ་འཇོ་དང་རྟ་རྒྱུག་མདའ་འཕེན་སོགས་འདི་ལྟ་བུའི་རིགས་བོད་ཡུལ་དུ་ཆེས་གནའ་བོའི་སྐབས་སུ་དར་སྲོལ་ཡོད་པ་བཞིན་དེའི་ནང་ནས། འདིར་མི་ཚེའི་གཏན་གྱི་མདུན་མ་བག་སྟོན་གྱི་སྐབས་སུ་ཕྱི་ནང་གི་གཉའ་བོ་ཕན་ཚུན་གྱིས། སྔོན་འབྱུང་གི་ལོ་རྒྱུས་དང་། ཆོས་ལུགས། སྒྲུང་སོགས་ཀྱི་ནང་དོན་ལ་བེད་སྤྱད་དེ་ལྡེའུ་གཏམ་ཐབས་ཀྱི་ཚུལ་དུའམ་ཡང་ན་གླུ་ཤག་ལྟ་བུའི་མངའ་རིས་ཁ་སྐད་དུ་ལྐོག་གམ་གྱེར་དབྱངས་ཀྱིས་ལམ་ནས་དྲི་བ་དང་དྲི་ལན་བྱེད་པར་འདུག ལྷག་ཏུ་འདི་ལས་དོན་སྙིང་གལ་ཆེན་ལྡན་པ་ཞིག་ནི་འདིར་གཉའ་རབས་གླུ་གཞུང་ལས། ནང་མ་བ། བཀའ་ལ་འཕྲིན་བཅོལ་ནས། བཀའ་ཕྲིན་ཐེང་མ་ཐེང། འགྱོགས་ལ་སྤུ་བསྡུ་ནས། བང་བཙལ་ཆད་མ་ཆོད། ཤ་ཁྲག་གཉེན་འབྲེལ་ནས། གཉེན་འབྲེལ་ཆད་མ་ཆོད། གདུང་རོག་ཟུང་སྡེབ་ནས། ཟུང་སྡེབ་ཆད་མ་ཆོད། སྲིད་པ་དང་པོ་ལ། སུ་དང་སུ་རུ་གཉེན། འཕྲིན་ལན་གང་གི་བསྟོད། སྲིད་པ་དབུ་མ་རུ། སུ་དང་སུ་རུ་གཉེན། འཕྲིན་ལན་གང་གི་བསྟོད། སྲིད་པ་ཐ་མ་རུ། སུ་དང་སུ་རུ་གཉེན། འཕྲིན་ལན་གང་གི་བསྟོད། ལེགསཾ། ࿑ ཕྱི་མ་བ། བཀའ་འི་ནན་བོར་ནས། ཕྱིད་ཀྱི་གཉེན་མི་ཁུག། སྤྱིར་ཅི་ཅིར་མ་མཆིས། སྔོན་ཚེ་དང་པོ་ལ། གཉེན་དང་འབྲེལ་བ་མེད། འགྲོ་བ་རིགས་ཀྱང་མེད། ཆགས་པའི་གནས་ཀྱང་མེད། སྲིད་པ་དང་པོ་ལ། ཡེ་དང་སྐོ(སྐོས)སུ་གཉེན། ཕྲིན་ལན་ཡིད་ཀྱི་བསྟོད། སྲིད་པ་དབུ་མ་ལ། མུ་དང་ཆུ་ར(དམུ་དང་ཕྱྭ་རུ)གཉེན། ཕྲིན་ལན་སླད་ཀྱི་སྟོད། སྲིད་པ་ཐ་མ་ལ། རྒྱ་དང་བོད་དུ་གཉེན། ཕྲིན་ལན་ཁྱེན་ཀྱི་སྟོད། ལེགསཾ། ࿑ ནང་མ་བ། ཀྱེ་ལེགསོ། ཁྱེན་རབས་སྟོབས་པོ་ཆེ། སྲིད་པའི་གཞུང་ན་ཤོད། བཀའ་དང་གསུང་གསུང་ན། ཐུགས་ཀྱི་མདུད་པ་ཁྲོལ། ཕྲིན་མགོ་གང་དུ་འབྱེད། ཕྲིན་བརྡ་གང་དུ་འཛུགས། ཕྲིན་ཟབ་གང་དུ་ཀྱེལ(སྐྱེལ)། ཁྱེན་ཆེན་སྨྲ་བའི་བདག། དོན་དེ་བདག་ལ་གསུངས། ལེགསཾ། ࿑ ཕྱི་མ་བ། ཀྱེ་ལེགསོ། ཁྱེན་ཆེན་སྨྲ་བའི་བློན། ཕྲིན་མགོ་སྡེབ་པ་ནི། ཞལ་མཆུ་སྒོ་ཡང་ཕྱེ། ཕྲིན་ཟབ་སྡེབ་པ་ནི། ལེབ་རྒན་ལྗགས་ཀྱི་སྐྱངས། ཕྲིན་ལེན་ཟབ་མོ་ནི། ཚངས་པའི་དབྱངས་ཀྱི་དཀྲོལ། ཁྱེན་པའི་ཕྲིན་མེ་བློན། ཕྲིན་ལན་སྤོངས་པ་ལེགས། བཀའ་ཕྱིད་ཏུན་(སྟུན)ཚལ་ལོ། ཐུན་པའི་ཕྲིན་ཅིག་ཚལ། གཉེན་འབྲི་ཆམ་ཅིག་ཚལ། ལེགསཾ། ཞེས་གསུངས་པས་གནའ་རབས་སུ་བོད་མི་རིགས་ཀྱི་ཡུལ་སྲོལ་གོམས་གཤིས་སམ་སྐྱེ་བོ་མི་ཆོས་ཀྱི་ནང་དུ་གལ་ཆེ་ཤོས་ཤིག་ནི། སྐྱེས་པ་ལ་འོས་པའི་ལུས་ངག་ཡིད་གསུམ་གྱི་རྩལ་སྣ་དགུའམ་ཕོ་རྩལ་སྣ་དགུ་སྟེ། མཐེབ་ཀྱིས་ཤ་ནོན་པ། རྐྱལ་གྱིས་ཆུ་ཆོད་པ། ཡང་རྩལ་བྱ་འདྲ་བ་སྟེ་ལུས་ཀྱི་རྩལ་གསུམ་དང་། ལོ་རྒྱུས་ཀྱིས་དགེ་ཐོན་པ། གཏམ་གྱིས་བཞད་གད་ཐོན་པ། ཤགས་ཀྱིས་ཕ་རོལ་ནོན་པ་སྟེ་ངག་གི་རྩལ་གསུམ་དང་། མཛངས་ལ་བློ་འགྱུ་བ། དཔའ་ལ་བསྲན་ཚུགས་པ། ཁ་གསལ་ལ་གཏིང་མི་དཔོག་པ་སྟེ་ཡིད་ཀྱི་རྩལ་གསུམ་བཅས་དགུ་དང་། བུད་མེད་ལ་འོས་པའི་མཛངས་མའི་ཡོན་ཏན་བརྒྱད་དེ། ༡ སྐྱེས་པ་མེད་ཀྱང་ཉོན་མོངས་ཀྱི་དབང་དུ་མི་འགྲོ་བ། ༢ ཁྱིམ་ཐབ་ལ་སྙིང་ཉེ་བ། ༣ བུ་མང་དུ་བཙའ་བ། ༤ ལུས་ཚུགས་ཐུབ་པ། ༥ སྨྲ་བ་མང་པོ་མེད་པ། ༦ སེམས་དྲང་པ། ༧ ཕྱི་ཐག་རིང་བ། ༨ ལས་ལ་ཡང་ཞིང་ལག་འབྲས་གཙང་བ་བཅས་བརྒྱད་བཅས་གལ་ཆེན་དུ་བརྩི་སྲོལ་ཡོད་པས། གཉའ་རབས་གླུ་གཞུང་འདི་ནི་ཕོ་རྩལ་སྣ་དགུ་ནང་ནས་ངག་རྩལ་དང་བློའམ་ཡིད་ཀྱི་རྩལ་སྒོ་འབྱེད་པའི་ལྡེའུ་མིག་ལྟ་བུ་ཡིན་འདུག་པས་སོ། །
གསུམ་པ་ཕྱོགས་གར་གཏོགས་པ་ནི། བོད་ཀྱི་ལོ་རྒྱུས་ཁག་གི་ནང་ནས་གངས་ཅན་བསིལ་མོའི་ལྗོངས་འདིར་ཆེས་གནའ་བོའི་དུས་སུ་ཆབ་སྲིད་བོན་དང་སྒྲུང་ལྡེའུ་གསུམ་གྱིས་བསྐྱངས་བའི་ཚུལ་གསུངས་པ་དང་། གཉའ་རབས་གླུ་གཞུང་འདི་ལས། དམ་པ་ལྷ་ཆོས་དང་། གཡུང་དྲུང་བོན་དང་། གཙུག་ལག་གམ་སྐྱེ་བོ་མི་ཆོས་ཞེས་གསུམ་དུ་དབྱེ་འདུག་པས། གནའ་བོའི་དུས་སུ་བོད་ཡུལ་དུ་རིག་གཞུང་གི་མ་ལག་གྲུབ་ཆ་གཙོ་བོ་གསུམ་སྟེ། དམ་པའི་ལྷ་ཆོས་དངj། གཡུང་དྲུང་བོན་དང་། གཙུག་ལག་མི་ཆོས་ཀྱི་རིག་གཞུང་བཅས་ཀྱི་རྩི་སྲོལ་བྱུང་ཡོད། སྤྱི་ལོའི་དུས་རབས་བདུན་པའམ་བརྒྱད་པ་ནས་ད་ལྟའི་བར་བོད་ཡུལ་དུ་རྒྱལ་བ་ཤཱཀྱ་ཐུབ་པའི་ཆོས་དར་བས་དམ་པའི་ལྷ་ཆོས་ཞེས་ཐུབ་བསྟན་ལ་གོ་བ་ཡིན་པ་ཀུན་གྱི་མཁྱེན་གསལ་ལྟར་རེད། དེ་ལྟར་གཉའ་རབས་གླུ་གཞུང་འདི་ནི་དེ་ལྟ་བུའི་རིག་གཞུང་ཆེན་པོ་གསུམ་གྱི་ནང་ཚན་གཙུག་ལག་མི་ཆོས་ཀྱི་གཞུང་ལུགས་ཀྱི་ཁོངས་སུ་གཏོགས་པ་དང་། གཙུག་ལག་མི་ཆོས་ཀྱི་སྐོར་ལའང་རྒྱལ་ཁམས་སྤྱི་ལ་དགོས་པའི་རྒྱལ་ཁྲིམས་སམ་ཆབ་སྲིད་དང་། དཔལ་འབྱོར། རིག་གནས་དང་། དམག་དོན། སྒྱུ་རྩལ། གླུ་གར། བརྩེ་འཇོ། རྟ་རྒྱུག མདའ་འཕེན་ལ་སོགས་པའི་རྒྱལ་བློན་འབངས་གསུམ་རྣམས་ཀྱི་གཞུང་ངམ། ཡང་ན་སྐྱེ་བོ་སོ་སོར་སྒེར་དུ་དགོས་པའང་བྱིས་པའི་བཙས་སྟོན་ནས་བཟུང་མི་ཚེ་གཅིག་གི་རིང་ལ་བྱ་བ་ལས་ཀ་ཡོ་དོ་ཅོག་ནས། མཐར་འཇུག་གི་གཤིན་པོར་འདས་མཆོད་དང་དུར་སྦས་སྐོར་ཀྱི་བར་དུ་བྱ་བ་ལས་ཀའི་བྱེད་སྒོ་གང་ཞིག་ཡིན་ཡང་། སོ་སོར་གཞུང་ལུགས་ཀྱི་རང་བཞིན་ལྡན་པའམ་ཡང་ན་རྒྱུན་སྲོལ་གྱི་གོམ་གཤིས་བཅས་བྱེད་སྒོ་མི་འདྲ་བ་མང་པོ་ཡོད་པར་འདུག་པའི་ནང་ནས། འདི་ནི་སོ་སོར་སྒེར་གྱི་མི་ཚེའི་བྱ་བར་བག་སྟོན་བྱེད་སྒོའི་སྐབས་སུ་འཁོ་བའི་གཉའ་རབས་གླུ་གཞུང་གི་ཕྱོགས་སུ་གཏོགས་པ་ཡིན་པས། དེ་ལྟར་གཉའ་རབས་གླུ་གཞུང་འདི་ལས་སྔོན་གྱི་གཞུང་ལུགས་འགའ་ཞིག་གི་མཚན་འཁོད་པ་ནི་འདི་ལྟར་ཏེ། ནང་མ་བ། ཀྱེ་ལེགསོ། ཞང་ཞུང་ཡུལ་ཆེན་གཞུང་དང་། ལྟེ་བ་འབུམ་སྐོར་དང་། གཡུ་སྒོང་བར་ཆེན་གསུམ། སུ་དང་སུ་ཡི་གཞུང་། དམ་པའི་ཆོས་འབྱུང་དང་། གཡུང་རུང་(དྲུང)བོན་ཆོས་དང་། ར་ཙ་སྦ་ལྕག་གསུམ། སུ་དང་སུ་ཡི་གཞུང། གྲོ་ཤོད་གླུ་ཕྲན་དང་། ཝ་མའི་ཁྱུག་ཆེན་དང་། གྲ་ལོ་ཁར་པ་གསུམ། སུ་དང་སུ་ཡི་གཞུང། ཕྱི་བ་ལག་སེར་དང་། བྱི་ཆུང་སྐྱ་མོ་དང། ཟུར་མའི་བྱི་ཆུང་གསུམ། སུ་དང་སུ་ཡི་གཞུང། ལེགསཾ་དབང་གི་གཉའོ། ࿑ ཕྱི་མ་བ། ཀྱེ་ལེགསོ། ཞང་ཞུང་ཡུལ་ཆེན་གཞུང་དང་།། ལྟེ་བ་འབུམ་སྐོར་དང་། གཡུ་སྒོང་བར་ཆེན་གསུམ། རྒྱལ་བློན་རྣམས་ཀྱི་གཞུང་། དམ་པའི་ཆོས་འབྱུང་དང་། གཡུང་རུང་བོན་ཆོས་དང་། ར་ཙ་སྦ་ལྕག་གསུམ། བན་བོན་རྣམས་ཀྱི་གཞུང། གྲོ་ཤོད་གླུ་ཕྲན་དང་། ཝ་མའི་ཁྱུག་(ཁྱུང)ཆེན་དང་། གྲ་ལོ་ཁར་པ་གསུམ། དགའ་སྟོན་རྣམས་ཀྱི་གཞུང། ཕྱི་བ་ལག་སེར་དང་། བྱི་ཆུང་སྐྱ་མོ་དང། ཟུར་མའི་བྱི་ཆུང་གསུམ། མགར་སྤག་རྣམས་ཀྱི་གཞུང། དེ་གཞུང་འདིར་མ་མཆིས། དུས་གསུམ་དེ་རིང་འདིར། ཝ་མའི་ཁྱུག་ཆེན་གྱི་གཞུང་ནས་ཟུར་ཙམ་སྟོན་འཚལ། ལགསཾ་དབང་གི་གཉའོ། ཞེས་གསུངས་པས་གཞུང་ལུགས་མང་པོ་ཡོད་པའི་ནང་ནས་གླུ་གཞུང་འདི་ཝ་མའི་ཁྱུག་(ཁྱུང)ཆེན་གྱི་གཞུང་ཡིན་པར་བསྟན་པ་དང་། དེ་བཞིན་གཞན་དུ་ན་གླུ་གཞུང་གི་གྲངས་ནི་དེ་ནས། ནང་མ་བ། སྟེང་ཁྲི་གདུགས་ཉི་མ་ཤར་བའི་གཙུག་ལགས་ཁང་གི་འོག་ནས། སྲིད་པ་གཉའ་རབས་ལ་གཞུང་རྒྱས་པར་བྱེད་ན་ཙམ་ཡོད། འབྲིང་པ་བྱེད་ནས་ཙམ་ཡོད། བསྡུ་པར་བྱེད་ནས་ཙམ་ཡོད། ལེགསཾ། ࿑ ཕྱི་མ་བ། སྟེང་ཁྲི་གདུགས་ཉི་མ་ཤར་བའི་གཙུག་ལག་ཁང་གི་འོག་ནས། སྲིད་པ་གཉའ་རབས་ལ་གཞུང་རྒྱས་པར་བྱེད་ན་བཅོ་བརྒྱད། འབྲིང་པོར་བྱེད་ན་བཅུ་གཉིས། བསྡུ་པར་བྱེད་ནས་དགུ་མཆིས་ལགས། ཞེས་གསུངས་པ་དང་། དེ་ལྟར་སྔོན་གྱི་དུས་སུ་མངའ་རིས་ཀྱི་ཡུལ་འདིར་བན་བོན་གྱི་གཞུང་དང་རྒྱལ་བློན་རྣམས་ཀྱི་གཞུང་། དགའ་སྟོན་སྐབས་ཀྱི་གཞུང་། མགར་སྤག་རྣམས་ཀྱི་གཞུང་ཞེས་མེས་པོ་ཚོའི་བཤད་སྲོལ་ལྟར་ན་དེ་ལྟར་གླུ་གཞུང་དེ་རྣམས་འཐོབ་དང་གོ་སའི་ངོས་ནས་ཁྱད་ཆེ་བ་རིམ་པ་མི་འདྲ་བ་དབྱེ་སྲོལ་བྱུང་འདུག་ཅིང་། རྒྱུན་ལྡན་ནམ་ཡོངས་གྲགས་སུ་ཁ་འབབ་བཞི་ཡི་བཞུར་རྒྱུན་ལ་གཉའ་རབས་ཀྱི་གཞུང་གླུ་བཞི་སྟེ། དེའང་རྟ་མཆོག་ཁ་འབབ་ཀྱི་གཞུར་རྒྱུན་དུ་གྲོ་ཤོད་གླུ་ཕྲེང་གི་གཞུང་གླུ་དང་། སེང་གེ་ཁ་འབབ་བཞུར་རྒྱུན་དུ་ལ་དྭགས་ཀྱི(ཁ་སྐྱ་རུ་རིང་།)གཞུང་གླུ། གླང་ཆེན་ཁ་འབབ་ཀྱི་བཞུར་རྒྱུན་ལ་གུ་གེའི་ཝ་མའི་ཁྱུག་(ཁྱུང་)ཆེན་གཞུང་གླུ། རྨ་བྱ་ཁ་འབབ་ཀྱི་བཞུར་རྒྱུན་ལ་སྤུ་རང་གི་གཡུ་སྒོང་བར་ཆེན་གྱི་གཞུང་གླུ་བཅས་གླུ་གཞུང་བཞི་ཡོད་པས། མིག་སྔར་མཐོང་ཐོས་སུ་དཔེ་རྙིང་གཞུང་གླུ་ཆ་ཚང་ལུས་ཡོད་པ་ནི་འདི་གཅིག་བུ་བཟོ་འདུག གུ་གེ་གཞུང་གླུ་ཝ་མའི་འཁྱུག་(ཆེན)ཆེན་གྱི་གཞུང་སྟེ་ >ཞེས་པ་འདི་ནི་གཞུང་གླུ་བཞི་ཡི་ནང་གི་རྩ་ཆེ་ཤོས་དེ་ཡིན་པར་བཤད་བཞིན་འདུག་གོ །
བཞི་པ་རྒྱུད་གང་ལ་བཏུས་པ་ནི། དེ་ལྟར་གཞུང་ལུགས་གང་ཞིག་ཡིན་ཡང་དེའི་ཕུགས་གཏུག་ས་ནི་རྒྱུད་ཅེས་བྱ་ཞིང་། གཡུང་དྲུང་བོན་དང་། དམ་པ་ཆོས། གཙུག་ལག་མི་ཆོས་བཅས་གསུམ་དེ་རེ་རེ་ལའང་གཞུང་ལུགས་མང་པོ་ཡོད་པ་ནང་བཞིན། གཞུང་ལུགས་ཀྱི་ཁྱད་ཆོས་ལྡན་པ་ཞིག་ཡིན་ན་སོ་སོར་ཕུག་གཏུག་སའི་རྒྱུད་ནི་ཡོད། གླུ་གཞུང་འདི་ནི་གཙུག་ལག་གམ་སྐྱེ་བོ་མི་ཆོས་ཀྱི་གཞུང་ཞིག་ཡིན་པས་ཕུགས་གཏུག་ས་གཙོ་བོ་ནི་གཙུག་ལག་མི་ཆོས་ཀྱི་རྒྱུད་ལ་གཏུག་ངེས། གཙུག་ལག་ཅེས་པའི་ཚིག་དེ་སྤྱིར་རིག་པའི་གནས་ལ་ཐམས་ཅད་ལ་གོ་ཞིང་བྱེ་བྲག་ཏུ་སྐྱེ་བོ་མི་ཆོས་ཞེས་ཚེ་འདིར་གཙོ་བོར་བྱས་པའི་རིག་གནས་ལ་གོ་བ་ཡིན། དེའང་རིག་པའི་གནས་ནི་བཟོ་རིག་པ་དང་། གསོ་བ་རིག་པ། སྒྲ་ཚད་རིག་པ། ཕྱི་རིག་པ། ནང་རིག་པ་བཅས་རིག་པའི་གནས་ཆེ་བ་ལྔ་ཡི་རྒྱུད་དང་གཞུང་ལུགས་གངས་ཅན་བསིམ་མོ་ལྗོངས་སུ་ཆེས་གནའ་བོའི་སྐབས་སུ་དར་ཡོད་པ་དང་། གཡུང་དྲུང་བོན་དང་དམ་པ་ཆོས་གཙུག་ལག་མི་ཆོས་གསུམ་ནི་གཅིག་ལ་གཅིག་བརྟེན་གྱི་་ཚུལ་དུ་ཕན་ཚུན་གྱི་འབྲེལ་བ་དམ་ཟབ་ཡོད་པ་ཡིན་པས། དེང་སྐབས་ཀྱི་བོད་རིག་པའི་ཞིབ་འཇུག་བྱེད་མཁན་ཕྱི་གླིང་བ་འགའ་ཞིག་གིས། ཏུང་ཧོང་ཡིག་རྙིང་ཁག་ལས། བོན་དང་གཙུག་ལག་ཅེས་འཁོད་པ་ལས་གཡུང་དྲུང་བོན་ཞེས་མཐོང་རྒྱུ་མི་འདུག་པར། བོད་ཡུལ་འདིར་གནའ་བོའི་དུས་སུ་བོན་པོའི་ཆོས་ལ་གཙུག་ལག་ཅེས་བརྗོད་པ་ལས་གཡུང་དྲུང་བོན་ཞེས་མི་བརྗོད་པའི་ཚུལ་གསུངས་མཁན་ཡོད་པར་འདུག་ཀྱང་། དེ་ནི་བོད་ཀྱི་ལོ་རྒྱུས་ཀྱི་སྒོ་ཙམ་མཐོང་བ་ནས་སྤེལ་བའི་གཏམ་ཞིག་ལས་ཆ་རྒྱུས་ཡོད་པའི་དཔྱད་གཏམ་ཞིག་ག་ལ་ཡིན་སྲིད་དེ། ཏུང་ཧོང་ཡིག་རྙིང་ནི་བོད་ཀྱི་ལོ་རྒྱུས་དང་རིག་གཞུང་ཆོས་ལུགས་བཅས་ཀྱི་དཔྱད་གཞིའི་ཡིག་རྙིང་གལ་ཆེན་ཞིག་ཡིན་པ་མjགཏོགས། དེའི་ནང་དུ་བོད་ཀྱི་ལོ་རྒྱུས་དང་ཆོས་གཞུང་ཤེས་རིག་གི་བརྡ་དོན་ཡོད་ཚད་འདུས་ཡོད་པའི་ངེས་པ་མེད། བོད་ཡིག་ལ་ཡིག་རྨོངས་མིན་པའི་མི་སུ་ཞིག་ཡིན་ཡང་ཚིག་ཐག་གཅོད་དེ་ཤོད་ནུས་པ་ཡིན། འདིར་གཉའ་རབས་གླུ་གཞུང་ལས། ཀྱེ་ལགསོ། བདག་དམ་པའི་ཆོས་ལ་ཡང་མ་ཡིན། གཡུང་རུང་བོན་ལ་རྟེན་པ་ཡང་མ་ཡིན། སྐྱེ་བོ་མི་ཆོས་ལས་རྟེན་པ་ཡང་མ་ཡིན། འོན་ཀྱང་ཟུར་ཙམ་ཅིག་ཞུས་ལགས། བཅོམ་ལྡན་འདས་རྒྱལ་བ་ཤཱཀྱ་ཐུབ་པ་འཇིག་རྟེན་མི་ཡུལ་དུ་བྱོན་ནས་། དགོངས་ལོ་བརྒྱད་བཅུ་མཛད། ཉི་ཤུ་རྩ་ལྔ་ལ་རབ་ཏུ་བྱུང་། ཆོས་ཀྱི་སྒོ་མོ་བརྒྱད་ཁྲི་བཞི་སྟོང། དགོངས་ལོ་སུམ་བཅུ་སོ་ལྔ་ན་བརྒྱད་བཅུའི་བར་དུ་གསུངས། མདོ་སྡེ་བཅུ་གཉིསུ་བསྡུད་མཁན་དེ། ཕྱག་ན་རྡོ་རྗེ་དང་འཕགས་པ་འཇམ་དཔལ་ཡིན། མཛོད་སྒོ་ཤའི་སྒོ་རབས་འབྱེད་མཁན་དེ། འཕགས་པ་ཐོགས་མེད་ཡིན། གཟུངས་ཀྱི་གྲངས་མང་པོ་སེམས་ཅན་པ་ཕན་པའི་དོན་དུ་བྱིན་གྱི་བརླབས་མཁན་དེ། སངས་རྒྱས་རབས་བདུན་ཡིན། འབུམ་ཊཱི་ཀ་ཡང་སྙིང་དུ་བསྡུད་མཁན་དེ། སློབ་དཔོན་བྷི་མ་ལ་མི་ཏྲ་ཡིན། ཡོ་ག་ཙནྜ་བསྟན་(གཏན)པ་ལ་འབེབས་མཁན་དེ། སློབ་དཔོན་ཙནྜ་གཱོ་མི་ཡིན། ཆོས་མངོན་པའི་མཆོག་རྒྱས་པ་སྟོན་མཁན་དེ། སློབ་དཔོན་དབྱིག་གཉེན་ཡིན། དབུ་མ་ལྟ་བའི་ས་རྒྱས་བཅོད་མཁན་དེ། སློབ་དཔོན་ཀླུ་སྒྲུབ་ཡིན། མུ་སྟེག་གྱི་སྟོན་པ་དྲུག་འདུལ་པའི་མཚན་མ་བཀྲམ་པ་ནི། སློབ་དཔོན་དྷརྨ་ཀིར་ཏི་ཡིན། བོན་ལ་བོན་རིགས་དུས་ཡོད་ཟེར་ན། བོན་ལ་བོན་རིགས་དགུ་ཡོད། སྣང་བཤེན་(མཆན། འདི་སྣང་གཤེན་ཞེས་སྣང་གཤེན་གྱི་བོན་དང་དེ་ཉམས་སུ་ལེན་མཁན་གྱི་གང་ཟག་ལ་གོ། )དང་གྲུབ་བཤེན(མཆན། གྲུབ་གཤེན་ཞེས་རིག་འཛིན་གྲུབ་ཆེན་བརྒྱད་ཅུ་ལྟ་བུ་འབྲས་བུ་བོན་ཉམས་སུ་ལེན་པའི་གང་ཟག་ལ་གོ)། རྒྱས་པར་བྱེད་ན། འབྲས་བུའི་བོན་རིགས་ལྔ་ནི། གཡུང་རུང་ཐེག་པ(མཆན། ཐུགས་རྗེ་སེམས་དཔའི་ཐེག་པ)། གཡུང་རུང་བདེ་བྱེད(མཆན།གཡུང་དྲུང་སེམས་དཔའ་སྤྲོས་མེད་པའི་ཐེག་པ)། གཡུང་རུང་ཡུར་བ(མཆན།གསང་སྔགས་ཕྱི་ཡི་ཐེག་པ་སྟེ་བྱ་བ་གཙང་སྤྱོད་དང་རྣམ་པ་ཀུན་ལྡན་དང་གཉིས་སོ།)། གཡུང་རུང་བསེ་བ(མཆན།སྔགས་ནང་གི་ཐེག་པ་ཏེ་དངོས་བསྐྱེད་རོལ་པ་དང་དོན་ལྡན་ཀུན་རྫོགས་དང་གཉིས་སོ། )། གཡུང་རུང་བླ་མེད་(མཆན།ཡེ་ན་བླ་མེད་རྫོགས་ཆེན་གྱི་ཐེག་པ་)དང་ལྔ། རྒྱུ་ཡི་བོན་རིགས་བཞི་ནི། སྣང་བཤེན་(གཤེན)བལ་ཐོད་ཅན། འཕྲུལ་བཤེན་(གཤེན)བལ་མཚོན་ཅན། འཇུ་བཤེན་བལ་ཐིག་ཅན། འདུར་བཤེན་(འདུར་གཤེན་ནམ་སྲིད་གཤེན)བལ་ཚོན་ཅན་དང་དགུ་ལགས། གཙུག་ལགས་(ལག)མི་ཆོས་ལ་གཞུང་ཇི་ཙམ་ཡོད་ཟེར་ན། གཙུག་ལག་མི་ཆོས་ལ་གཞུང་དགུ་ཡོད་ལགས། དམ་པ་ཆོས་འབྱུང་དང་གཅིག། ལྟེ་བ་འབུམ་བསྐོར་དང་གཉིས། ཝ་མའི་འཁྱུགས་ཆེན་དང་གསུམ། བྱི་ཆུང་སྐྱ་མོ་དང་བཞི། ཕྱི་བ་ལག་སེར་དང་ལྔ། གྲོ་ཤོད་གླུ་ཕྲང་དང་དྲུག། གཡུ་སྒོང་བར་ཆེན་དང་བདུན། ར་ཙ་སྦ་ལྕག་དང་བརྒྱད། ཟུར་མའི་བྱི་ཆུང་དང་དགུ། གཞུང་དགུ་པོ་དེ་དང་དེ་ལགས། སྟོན་པ་བཤེན་རབས་མེ་མོ་བྱ་ལོ་ལ་བྱོན། དོག་ལྷ་མགོན་པོ་བསྟན་པ་བར་མ་ལ་བྱོན། སྲིད་པའི་གཞུང་སྟག་གི་ལོ་ལ་གསུངས། ལགསཾ། ཞེས་གསུངས་པས་འདིར་དམ་པའི་ལྷ་ཆོས་དང་། གཡུང་དྲུང་བོན། གཙུག་ལག་མི་ཆོས་བཅས་དབྱེ་བ་གསུམ་དུ་ཕྱེས་འདུག་པས། དེ་ལྟར་གནའ་བོའི་དུས་སུ་སྟོན་པ་གཤེན་རབ་ཀྱིས་གསུངས་པའི་བོན་གྱི་མིང་ཆ་ཚང་ནི་གཡུང་དྲུང་བོན་ཞེས་དང་བོན་ལ་ཐེག་པ་རིམ་དགུ་ཡོད་པའི་ཚུལ་ནི་གླུ་གཞུང་འདིར་ལས་ཀྱང་ཞལ་གསལ་བར་གསུངས་འདུག་པས་འདི་ཙམ་གྱིས་གོ་ནུས་པ་ཡིན། དེས་ན་གླུ་གཞུང་འདིའི་ཚིག་འགྲོས་སོགས་གང་ས་ཅིའི་ཐད་ལ་བལྟས་ནས་ཆེས་གནའ་བོའི་དུས་སུ་གཡུང་དྲུང་བོན་དང་གཙུག་ལག་མི་ཆོས་ཀྱི་རྒྱུད་གཞུང་དང་སྒྲུང་ལྡེའུ་བཅས་ཡོད་པ་ནི་ཡོངས་གྲགས་སུ་ཡིན་པས་རྒྱུད་སྡེ་དེ་ཚོ་ལས་བཏུས་ཤིང་ཕྱོགས་གཅིག་ཏུ་བཀོད་ཡོད་པ་ནི་གསལ་པོ་ཡིན་ངེས་ཀྱང་། ཕྱིས་སུ་རྒྱལ་བ་ཐུབ་པའི་དབང་པོའི་བསྟན་པ་བོད་དུ་དར་ཞིང་ལྷག་ཏུ་མངའ་རིས་ཀྱི་ཁུལ་འདིར་གུ་གེའི་རྒྱལ་རབས་རྣམས་ཀྱི་སྐབས་སུ་ཐུབ་བསྟན་ཤིན་ཏུ་དར་བས་དེའི་རིང་དུ། གཉའ་རབས་གླུ་གཞུང་འདི་ལའང་ཐུབ་བསྟན་གྱི་གཞུང་ལུགས་མཐུན་པའི་ཚིག་ཚོགས་བཅོས་ཏེ་(མཆན། དཔེར་ན། རིགས་ལྔའི་ལྷ། དབུས་སུ་ཀུན་སྣང་ཁྱབ་པ། ཤར་དུ་གསལ་བ་རང་འབྱུང་། བྱང་དུ་དགེ་ལྷ་གར་ཕྱུགས། ནུབ་ཏུ་བྱེ་བྲག་དངོས་མེད། ལྷོ་རུ་དགའ་བ་དོན་གྲུབ། བཅས་དང་ལྔ་ལ་དབུས་སུ་རྣམ་པར་སྣང་མཛད། ཤར་དུ་རྡོ་རྗེ་སེམས་དཔའ། ལྷོ་རུ་རིན་ཆེན་འབྱུང་ལྡན། ནུབ་ཏུ་སྣང་བ་མཐའ་ཡས། བྱང་དུ་དོན་ཡོད་གྲུབ་པ་པ་བཅས་ལྔ་ལྟ་བུ་དང་། འབྱུང་བའི་ལྷ་མོ་ལྔ་ནི། ནམ་མཁའི་ལྷ་མོ་མཁའ་ཡངས་གདོས་བྲལ་མ། ས་ཡི་ལྷ་མོ་ཀུན་བསྐྱེད་གཞི་འཛིན་མ། རླུང་གི་ལྷ་མོ་ཀུན་སྒྲོལ་མ། མེ་ཡི་ལྷ་མོ་བཀྲག་གསལ་མདངས་ལྡན་མ། ཆུ་ཡི་ལྷ་མོ་བདུད་རྩི་ཀུན་གསོ་མ་བཅས་ལྔ་ལ། མེ་ཡི་ལྷ་མོ་གོས་དཀར་མ། ཆུ་ཡི་ལྷ་མོ་མ་མ་ཀཱི། ས་ཡི་ལྷ་མོ་དམ་ཚིག་སྒྲོལ། རླུང་གི་ལྷ་མོ་མ་མ་ཀཱི་མ་ལྟ་བུའོ།)ཁ་སྣོན་མཛད་ཡོད་པ་ནི་གླུ་གཞུང་འདི་ལ་བལྟས་ན་ཤེས་ནུས་པར་འདུག་གོ།
ལྔ་པ་དབུ་ཞབས་སུ་དོན་བསྡུས་པ་ནི། དེ་ལྟར་དབུ་ཞབས་སུ་དོན་བསྡུ་བའི་ཚུལ་ནི་ >དང་ >གཉིས་ཀྱི་བྱེད་སྒོའི་གོང་རིམ་ལྟར་གཤམ་དུ་ >ཞེས་པ་བྲིས་ཡོད་པ་དེ་ལྟ་བུ་ཞིག་ཡིན་མོད། འདིར་ཞར་བྱུང་དཔེ་རྙིང་འདི་ཡི་མཚམས་སྦྱོར་རོམ་ཙམ་ཞུས་ནས། གཉའ་རབས་ཡིག་རྙིང་འདིའི་མ་དཔེ་ནི་མངའ་རིས་ཁུལ་སྒར་རྫོང་མོན་འཚེར་ནས་ཡིན་པའི་མེས་བསོད་ནམས་དབང་གྲགས་ཀྱི་ཡིན་ཞིང་ཁོང་ནི་ད་ལོར་དགུང་ལོ་བརྒྱད་ཅུ་གྱ་ལྔ་རུ་སླེབ། ཁོང་གི་མེས་པོ་སྔགས་པ་ཚེ་རིང་དང་། ཨ་ཕ་ཉི་མ་ནོར་བུ་སོགས་ཡབ་མེས་གོང་མ་རྣམས་ནི་གཉའ་རབས་ཀྱི་གླུ་ལེན་མཁན་གྱི་གཉའ་རྒན་ཤ་དག་ཡིན་པ་དང་། དེ་བཞིན་ཁོང་དང་ཁོང་གི་གཅེན་པོ་འདས་པོ་མིག་དམར་གཉིས་ནི་གཉའ་རབས་གླུ་གཞུང་གི་གཉའ་རྒན་ཡིན་ཞིང་། ཁོང་སྤུན་གཉིས་ཀར་གཉའ་གླུ་ལ་ཤིན་ཏུ་དགའ་པོ་ཡོད་པས་རིག་གསར་སྐབས་སུ་ཆོས་དཔེ་རྩ་ཆེན་མང་པོ་གཞན་ལག་ཤོར་ཞིང་མེར་བསྲེགས་གཏོང་དགོས་བྱུང་མོད། གཉའ་རབས་གླུ་གཞུང་འདི་ཐབས་ཤེས་སྣ་ཚོགས་ཀྱི་སྒོ་ནས་སྦས་བསྐུངས་དང་བདག་གཅེས་ཉར་ཚག་བྱས་ཏེ་མ་ཤོར་པ་ཙམ་ཞིག་བྱུང་འདུག གཞན་ད་ཆ་མངའ་རིས་ཁུལ་དུ་གཉའ་རྒན་ཚོས་ལེན་བཞིན་པའི་སྔོན་གྱི་གཉའ་རབས་གླུ་གཞུང་ནང་ནས་བློ་ལ་ངེས་པ་ཡོད་པ་དག་ཡིག་ཐོག་ཏུ་ཕབས་བཞག་པ་དེ་མ་གཏོགས་པའི། གཉའ་རབས་གླུ་གཞུང་ཆ་ཚང་དང་སྔོན་གྱི་དཔེ་རྙིང་ལུས་བསྡད་པ་ནི་གཞན་དག་ནི་ང་ཚོས་མཐོང་ཐོས་དབེན་པས་འདི་གཅིག་བུ་ཡིན་པའི་བཟོ་ཞིག་འདུག དེ་ལྟར་ཡིག་རྙིང་འདི་ལྟ་བུའི་རིགས་ནི་དེང་དུས་སུ་ཤིན་ཏུ་དཀོན་པས་བོད་ཀྱི་དམངས་སྲོལ་གྱི་རིག་གནས་ཁྲོད་དུ་གལ་ཆེའི་རང་བཞིན་ལྡན་པའི་མངོན་མིན་རིག་གནས་ཤུལ་བཞག་རྩ་ཆེན་ཞིག་དང། བོད་ཀྱི་ལོ་རྒྱུས་ལ་དཔྱད་གཞིའི་ཡིག་ཆ་རིན་ཐང་ཧ་ཀྱང་ཆེ་བ་ཡིན་པས་ཡབ་མེས་གོང་མའི་སྲོལ་བཟང་འདི་ལྟ་བུའི་རིགས་ནི། ང་ཚོ་རྗེས་རབས་པ་ཚོས་ཉམས་པ་སོར་ཆུད་དང་མ་ཉམས་གོང་འཕེལ་གཏོངས་མ་ཐུབ་ཚེ་རིམ་བཞིན་ཉམས་རྒྱུད་དུ་གྱུར་ཏེ་མཐར་རྩ་སྟོང་འགྲོ་བའི་ཉེན་ཁ་ཆེ་བ་དང་ཤིན་ཏུ་འཕང་བ་ཞིག་ཡིན། དེས་ནས་མོན་མཚེར་གྲོང་ཚོས་གཉའ་རབས་གླུ་གཞུང་འདི་དང་འདི་ཡི་བྱེད་སྒོ་མ་ཉམས་གོང་འཕེལ་དང་ཉམས་པ་སླར་གསོ་བྱེད་རྒྱུའི་ཚོགས་ཆུང་ཞིག་བཙུགས་པ་དུས་མཚུངས། ཁོ་བོས་སྲིད་པ་གཉའ་རབས་ཀྱི་ཡིག་རྙིང་རྩ་ཆེན་འདི་མཐོང་བྱུང་བས། ཀུན་བཟང་རྒྱལ་པོ་སོགས་ལ་གཡར་ཐབས་བྱེད་རོགས་ཞེས་ཞུས་ཤིང་གཡར་པོ་བྱུང་ནས་དཔེ་བཤུ་བྱེད་རྒྱུ་ཁས་བླངས་པས། ཁོ་ཚོས་དེ་སྔོན་དུ་གཉའ་གླུའི་དཔེ་རྙིང་འདི་དཔེ་བཤུ་བྱེད་པར་གལ་ཆེན་སྙམ་མོད་ད་བར་དུ་དཔེ་བཤུ་བྱེད་མཁན་མ་ཐོབ་པར་ལུས་པས། ཕབ་ཐུབ་ནས་ང་ཚོ་ལ་ཕན་ཐོག་རྒྱ་ཆེན་ཡོང་བས་བཀའ་དྲིན་ཆེ་ཞེས་ལབ་ཅིང་གཡར་ཞིང་ཁོ་བོ་དང་གྲྭ་སློབ་ཚུལ་ཁྲིམས་གཙུག་ཕུད་གཉིས་ཀྱིས་ལྷག་བསམ་རྣམ་དག་གི་སྒོ་ནས་འབད་བརྩོན་བྱས་ཏེ >ཞེས་པའི་གཉའ་དཔེ་གླུ་གཞུང་འདི་ཡི་མ་དཔེ་ཧ་ཀྱང་རྙིང་དྲགས་པའི་ལག་བྲིས་མ་དེབ་འགོ་བཙེམས་ཤིག་ཡིན་པ་དང་། དབུ་ལྡེབ་མ་གཏོགས་དེ་རྗེས་ཤོག་ལྡེབ་ཡ་ཟུང་ཆད་འདུག་ཅིང་བར་བར་དུ་རལ་རུལ་མང་དྲགས་པས་དཔེ་བཤུ་བྱེད་པར་དཀའ་ལས་ཏོག་ཙམ་བྱུང་། ཤོག་བུ་ཧ་ཀྱང་རལ་ཞིང་ཆད་པ་དག་གཉའ་རྒན་ཚོར་འདྲི་བཞིན་རྩ་བ་ནས་མེད་པ་མ་གཏོགས་འདིར་བཤུས་པ་ཚང་མ་མ་དཔེ་ཇི་མ་ཇི་བཞིན་ཡིན་ཚོད་ཡོད། དེ་བཞིན་ >གི་ནང་དུ་སྲིད་པའི་རུས་སྦལ་འབྱོན་ཁུངས་དང་། གཉའ་བོའི་ཆས་གླུ། སྣ་ཁྲིད་མདའ་གླུ། འབྲུ་བཤད། རབ་བཤད། ཚེར་ཤིང་ལྡན་པ། ཐོ་རབས། ཐོ་མོ་ཆེ་ཡི་བཤད་པ། ནམ་མཁའ་རྒྱང་བུ། ཤིང་སྐུལ་ཤིང་བྱ་སྐད་སྙན་གསུམ་ཀྱི་གླུ་བཅས་ནི་མ་དཔེ་ནི་ཧ་ཀྱང་རྙིང་དྲགས་པའི་ལག་བྲིས་མ་དེབ་ཆུང་འགོ་བཙེམས་ཤིག་ལ་འགྲེས་བསྐུངས་དང་ཡིག་ནོར་ཤིན་ཏུ་མང་བས། དེར་དག་བཅོས་བྱས་མོད་མངའ་རིས་མོན་མཚེར་ཡུལ་སྐད་དམ་བརྡ་རྙིང་རྣམས་སོར་གཞག་བྱས་ཡོད། གཞན་བསུ་གླུ་ལ་སོགས་ཀྱི་གླུ་མང་པོ་ཞིག་ནི་གཉའ་རྒན་ཚོའི་ངག་ཐོག་ནས་བཤད་ཅིང་ང་ཚོས་ཡིག་ཐོག་ཏུ་ཕབ་སྟེ་མ་ཚང་བ་རྣམས་ཁ་གསབ་རྒྱབ་པ་ཡིན། དེ་ལྟར་གླུ་གཞུང་དང་ཟུར་བཀོལ་རྣམས་ཞུ་དག་ལན་གསུམ་ཙམ་བྱས་དང་ཐོག་གླུ་གཞུང་མ་དཔེ་ངོས་བཤུས་མ་ལྟར་ཤོག་ལྷེའི་ཐིག་འཕྲེང་དང་ཉིན་སྲིབ་དང་བཅས་བཀོད་ཡོད། དེ་ནས་ཡང་བསྐྱར་དུ་གླུ་གཞུང་བུ་དཔེ་ཚར་གཅིག་དང་ཟུར་བཀོལ་དང་བཅས་ཆ་ཚང་དག་བཅོས་བྱས་ཏེ་བཞག་ཡོད་པ་ཡིན། སྤྱིར་ན་དཔེ་རྙིང་འདི་ལོ་རྒྱུས་ཡུན་རིང་ཞིང་དཔྱད་གཞིའི་རིན་ཐང་ཤིན་ཏུ་ཆེ་བས་དཔྱད་རྩོམ་གླེང་གཞི་འདི་ལས་རྒྱས་ཙམ་ཞིག་འབྲི་ཐུབ་ན་བསམ་མོད་ཀྱང་། ཁོ་བོ་ཤེས་རྒྱ་མཐོང་རྒྱ་སོགས་ཀྱི་ཚད་བཀག་དབང་གིས་རེ་ཞིག་འབྲི་ཐབས་བྲལ། དག་གཅོས་ཀྱི་ངོས་ལ་བཤད་ན་མ་དཔེ་སོར་བཞག་གི་གཤམ་དུ་མཆན་བཅུག་སྟེ་ཚིག་འགྲེལ་ཁ་གསལ་ཞིག་བརྒྱབ་ཐུབ་ནས་ཡག་པོ་ཡོང་ས་འདུག་མོད། འོན་ཀྱང་མཆན་དང་ཚིག་འགྲེལ་མང་དྲགས་ནས་གཉའ་གླུ་ལེན་མཁན་ཚོས་ཀློག་སྟབས་མི་བདེ་བ་ཡོང་གི་འདུག་ཅེས་གསུངས་ཀྱིན་འདུག་པས། དེ་ལྟར་མང་ཚོགས་ཁོ་ཚོའི་བསམ་འཆར་དང་བསྟུན་ཏེ་་ཀློག་སྟབས་ཅི་བདེ་རུ་གཏོངས་བ་ཡིན། དེའང་གཉའ་རབས་གླུ་གཞུང་དང་ཟུར་བཀོལ་གཉིས་ཀ་ལ་འགྲེས་རྐང་དང་བསྐུངས་ཡིག་མང་པོ་འདུག་པ་རྣམས་བཀྲལ་བ་དང་། ཡིག་ནོར་ཡིན་ངེས་པ་རྣམས་དག་བཅོས་བྱས་ཤིང་འོན་ཀྱང་བརྡ་རྙིང་དང་མངའ་རིས་ཁ་སྐད་རྣམས་རང་སོར་བཞག་ཡོད། གལ་ཆེའི་ཚིག་ཡ་ཟུང་ལ་གུག་རྟགས་()འདིའི་ནང་དང་མཆན་འགྲེལ་འགའ་ཞིག་ཡོད་པར་རྟགས་དེ་ལྟར་ཡིན། ཚིག་གྲོགས་ཆད་པ་རྣམས་གུག་རྟགས་[]འདིའི་ནང་དུ་བསབ་ཡོད། གླུ་གཞུང་འདི་ལ་ཚིག་འགྲེལ་ཉུང་དྲགས་པ་དང་དག་བཅོས་ཡང་དག་པ་ཞིག་མ་ཐོབ་པ་སོགས་སྐྱོན་དང་ནོར་འཁྲུལ་བྱུང་ཡོད་རིགས་རྣམས་ནི་རྒྱ་ཆེ་བའི་ཀློག་པ་པོ་ཡོངས་ལ་བཤགས་ཤིང་། འདི་ཡིས་དགེ་བས་བོད་རིག་པའི་ཞིབ་འཇུག་པ་རྣམ་པའི་སྤྱན་ལམ་དུ་དཔྱད་གཞིའི་ཡིག་ཆ་མཁོ་འདོན་ནུས་ཤིང་རྒྱ་ཆེའི་མི་དམངས་མང་ཚོགས་རྣམས་པའི་ཐུགས་འདོད་ཀྱི་རེ་བ་ཡོངས་སུ་བསྐང་སྟེ་བོད་ཀྱི་གནའ་བོའི་དམངས་སྲོལ་གྱི་རིག་གནས་མི་ཉམས་དར་ཞིང་རྒྱས་པའི་རྒྱུ་རུ་གྱུར་ཅིག། ཐ་ཚན་མུ་ཙུག་སྨར་རོ།། འདིར་ཆེད་དུ་ཞུ་དགོས་པ་ཞིག་ནི་མཚོ་སྔོན་མི་དམངས་དཔེ་སྐྲུན་ཁང་གི་རྒན་བསོད་ནམས་བཀྲ་ཤིས་ལགས་ནས་དཔེ་སྐྲུན་ཐད་ལ་རྒྱབ་སྐྱོར་གནང་བར་བཀའ་དྲིན་ཆེ་ཞེས་ཞུ་བ་ཡིན།
ཞེས་ཞང་ཞུང་ཁྱུང་ལུང་དངུལ་མཁར་གུར་གྱམ་དགོན་ཐུགས་བསྟན་གཟི་འབར་མདོ་སྔགས་གྲགས་རྒྱས་གླིང་གི་བླ་མ་གོང་མའི་བརྒྱུད་འཛིན་བ་ཚུལ་ཁྲིམས་ཕུན་ཚོགས་ཀྱིས་༢༠༡༧/༡༠/༡༠ཉིན་ཕུལ།
དཔྱད་གཞིའི་ཡིག་རིགས།
སྲིད་པ་གཉའ་རབས་ཀྱི་གླུ་གཞུང་འདི་དོག་ལྷ་མགོན་པོའི་གསུང་ཁྲུལ་མེད་ལེགསོ། གླུ་གཞུང་འདི་ཡི་མ་དཔེ་རྙིང་པ་ལག་བྲིས་དེབ་འགོ་བཙེམས་མ།
དབུ་ནག་མིའུ་འདྲ་ཆགས། རྒྱལ་པོ་ཁྲི་སྲོང་ལྡེའུ་བཙན་གྱིས། མཁར་རྨེའུ་བསམ་གཏན་གྱིས་བསྒྲིགས་པའི་འཕྲུལ་དེབ་ཁུ་བྱུག་སྔོན་མོའི་གསུང་སྙན།
གླེང་གཞི་བསྟན་པའི་འབྱུང་ཁུངས། ཁྱུང་པོ་བློ་གྲོས་རྒྱལ་མཚན། བོན་གྱི་བརྟེན་འགྱུར་འཕྲུལ་པར།
མཁས་པ་ལྡེའུས་མཛད་པའི་རྒྱ་བོད་ཆོས་འབྱུང་རྒྱས་པ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་།
ཁྲོ་བོ་དབང་ཆེན་གྱི་གཞུང་། གཤེན་ཆེན་ཀླུ་དགའི་གཏེར་མ། བོན་གྱི་བརྟེན་འགྱུར་འཕྲུལ་པར།
འདུར་རྒྱུད་ཕྱར་བ་ཐང་ཆེན་ལས་དམུ་སྲས་ནེའུ་གཞོན་གྱི་ལེའུ། དམུ་རྒྱལ་ཇུ་ཉེ་ནམ་མཁའ་དང་ར་ལྗགས་གཤེན་བཙུན་ནམ་མཁའ་གཉིས་ཀྱིས། སྒོ་བཞི་མཛོད་ལྔའི་དཔེ་ཚོགས་འཕྲུལ་པར།


text:
Terdzo-ZHA-046
རྒྱལ་བ་རྒྱ་མཚོ་ལྷ་ལྔའི་རྒྱུན་ཁྱེར་འཁོར་ལོ་གསུམ་དྲིལ་པདྨའི་སྙིང་པོ་
by འཇམ་མགོན་ཀོང་སྤྲུལ་ (Jamgön Kongtrul)
revealed by ཉང་རལ་ཉི་མ་འོད་ཟེར་ (Nyangral Nyima Özer)
in cycle དཔལ་ཀརྨ་པ་བཀའ་བབས་ཐུགས་རྗེ་ཆེན་པོ་རྒྱལ་བ་རྒྱ་མཚོ་ལྷ་ལྔ་ (Dpal karma pa bka' babs thugs rje chen po rgyal ba rgya mtsho lha lnga)
Volume 21 (ཞ) / Pages 857-860 / Folios 1a1 to 2b5
Tibetan Text
༄༅། །རྒྱལ་བ་རྒྱ་མཚོ་ལྷ་ལྔའི་རྒྱུན་ཁྱེར་འཁོར་ལོ་གསུམ་དྲིལ་པདྨའི་སྙིང་པོ་ཞེས་བྱ་བ་བཞུགས་སོ། ། པདྨ་རྣམ་པར་རྒྱས་པའི་ལྷ། །རྒྱ་མཚོ་ལྔ་ལ་གུས་བཏུད་དེ། །ཡང་ཟབ་རྒྱུན་གྱི་རྣལ་འབྱོར་ནི། །འཁོར་ལོ་གསུམ་དྲིལ་གདམས་པ་འཆད། །ཐོག་མར་སྐྱབས་སུ་འགྲོ་བ་ནི། བདག་སོགས་མཁའ་མཉམ་སེམས་ཅན་ཀུན། །དུས་འདི་ནས་བཟུང་བྱང་ཆུབ་བར། །བླ་མ་ཡི་དམ་དཀོན་མཆོག་ལ། །སྒོ་གསུམ་གུས་པས་སྐྱབས་སུ་མཆི། །སེམས་བསྐྱེད་པ་ནི། ནམ་མཁའ་དང་མཉམ་སེམས་ཅན་ཀུན། །བདེ་ལྡན་སྡུག་བསྔལ་དང་བྲལ་ཞིང་། །སྤྱན་རས་གཟིགས་ཀྱི་གོ་འཕང་སླད། །རིམ་གཉིས་ཟབ་མོ་བསྒོམ་པར་བྱ། །བསྐྱེད་པའི་རིམ་པ་ལུས་ལྷའི་འཁོར་ལོ་ལ་བརྟེན་པ་ནི། རང་གི་སྙིང་དབུས་ཧྲཱིཿཡིག་དམར། །འོད་འཕྲོས་བདག་ལུས་འོད་དུ་ཞུ། །ཐུགས་རྗེ་ཆེན་པོའི་སྐུ་རུ་གྱུར། །དམར་གསལ་ཞལ་གཅིག་ཞི་ཞིང་འཛུམ། །ཕྱག་བཞིའི་དང་པོ་ཐལ་མོ་སྦྱར། །མཐའ་གཉིས་པད་ཕྲེང་པདྨ་དམར། །དར་དང་རིན་ཆེན་རྒྱན་གྱིས་སྤྲས། །སྐྱིལ་ཀྲུང་པདྨའི་གདན་ལ་བཞུགས། །དབུ་གཙུག་སྣང་བ་མཐའ་ཡས་དམར། །མཉམ་གཞག་སྤྲུལ་པ་སྐུ་ཡི་ཆས། །ཐུགས་ཀར་རྟ་མཆོག་ཡེ་ཤེས་སེམས། །དམར་པོ་པད་ཕྲེང་དབང་སྡུད་རྒྱ། །བརྐྱང་བསྐུམ་ཞི་མ་ཁྲོ་ཡི་ཚུལ། །པད་ཉི་མེ་དཔུང་ཀློང་དུ་གསལ། །ཐུགས་སྲོག་ཧྲཱི་ཡིག་དམར་པོས་མཚན། །ལྟེ་བར་གསང་བ་ཡེ་ཤེས་དམར། ཁྲོ་འཛུམ་ཆགས་ཉམས་རུས་རྒྱན་ཅན། །ཕྱག་བཞིས་གྲི་ཐོད་རལ་གྲི་དང་། ཁ་ཊྭཱཾ་ག་འཛིན་བརྐྱང་བསྐུམ་ཞབས། །པདྨའི་གདན་ལ་རིགས་བཞི་ཡི། །མཁའ་འགྲོས་བཏེགས་ཤིང་གཙོ་བོ་ལ། །བདེ་བའི་ལོངས་སྤྱོད་འབུལ་བར་མཛད། །དམ་ཡེ་དབྱེར་མེད་གདོད་མ་ནས། །རང་བྱུང་ལྷུན་གྲུབ་ཆེན་པོ་འོ། །བཟླས་པའི་རིམ་པ་ངག་སྔགས་ཀྱི་འཁོར་ལོ་ལ་བརྟེན་པ་ནི། རང་གི་ཞལ་ནས་སྔགས་བཟླས་པས། །མཁའ་འགྲོས་སྔགས་སྒྲོག་འོད་དམར་གྱིས། །སྙིང་གའི་ལྷ་བསྐུལ་བཟླས་པ་དང་། །འོད་ཀྱིས་སྤྱི་བོའི་རིགས་བདག་བསྐུལ། །དེས་ཀྱང་སྔགས་བཟླས་འོད་དམར་འཕྲོས། །རྒྱལ་རྣམས་སེམས་ཅན་དོན་ལ་བསྐུལ། །བྱང་སེམས་ཤེས་སྒྲིབ་ཕྲ་མོ་སྦྱངས། །རྡོ་རྗེ་ལྟ་བུའི་ཏིང་འཛིན་བསྐྱེད། །ཉན་རང་ཐེག་པ་ཆེན་པོར་བསླངས། ཁམས་གསུམ་འགྲོ་བའི་སྒྲིབ་གཉིས་བཅོམ། །ཚུར་འདུས་སྒོ་གསུམ་སྒྲིབ་དག་ནས། །ཡེ་ཤེས་རང་གསལ་ངང་གནས་གྱུར། །ཨོཾ་ཨཱཿཧཱུྃ་ཧྲཱིཿཨོཾ་མ་ཎི་པདྨེ་ཧཱུྃ། ཞེས་ཡིག་བཅུ་ཁོ་ན་གཙོ་བོར་བཟླ། ཐུན་མཐར་སྤྲོ་ན་དེའི་ཤམ་དུ། ཨོཾ་དྷུ་མ་གྷ་ཡེ་ན་མཿསྭཱ་ཧཱ། ཧ་རི་ནི་ས་ར་ཙ་ཧྲི་ཡ་ཧཱུྃ་ཛཿ ཞེས་བཏགས་པའང་ཅི་རིགས་བཟླའོ། །རྫོགས་པའི་རིམ་པ་སེམས་ཉིད་འོད་གསལ་གྱི་འཁོར་ལོ་ལ་བརྟེན་པ་ནི། ལུས་ལྷ་སོ་སོའི་གནས་སུ་ཐིམ། །རང་ཡང་འོད་ཞུ་ཐུགས་སྲོག་ཧྲཱིཿར། །དེ་ཡང་མས་རིམ་འོད་དུ་ཡལ། །ནཱ་ད་སྟོང་ཉིད་འོད་གསལ་ངང་། །སྤྲོས་པའི་མཐའ་བྲལ་ལྟ་བ་རྟོགས། །མ་བཅོས་རང་ལུགས་སྒོམ་པར་གནས། །དེ་ལས་མི་འདའ་མཉམ་ཉིད་སྤྱོད། །བརྟན་ཐོབ་འབྲས་བུ་སྐུ་བཞིའི་བདག །ཐུགས་རྗེ་ཆེན་པོའི་མཆོག་ཐོབ་ནས། ཁམས་གསུམ་འཁོར་བ་དོང་སྤྲུགས་ཤོག །ཅེས་དགེ་བ་བསྔོ་ཞིང་ཁྱེར་སོ་གསུམ་གྱི་གྲུབ་མཐའ་ལམ་དུ་བསླང་བར་བྱའོ། །སྒྲིབ་པ་མྱུར་དུ་སྦྱོང་བའི་ཕུལ། །མཆོག་ཐུན་གཅིག་ཆར་སྒྲུབ་པའི་ཐབས། །འདིས་ཀྱང་མུ་མཐའ་མེད་པའི་འགྲོ །སྲིད་པའི་མཚོ་ལས་རབ་སྒྲོལ་ཤོག །བ་མཁལ་མའི་གཞུང་གི་དངོས་བསྟན་ལ་རིགས་འགྲེས་མ་བསླད་པའི་རྒྱུན་ཁྱེར་འདིའང་ཀརྨ་ངག་དབང་ཡོན་ཏན་རྒྱ་མཚོས་དཔལ་སྤུངས་ཡང་ཁྲོད་དུ་སྦྱར་བ་དགེ་ལེགས་འཕེལ།། །།


text:
Terdzo-NYI-003
གཏེར་མགོན་ཞལ་བཞི་པའི་དྲག་པོའི་གཏོར་མའི་ལས་རིམ་རྡོ་རྗེའི་ཐོག་མདའ་
by གཏེར་བདག་གླིང་པ་འགྱུར་མེད་རྡོ་རྗེ་ (Terdak Lingpa Gyurme Dorje)
revealed by གཏེར་བདག་གླིང་པ་འགྱུར་མེད་རྡོ་རྗེ་ (Terdak Lingpa Gyurme Dorje)
in cycle སྨིན་གཏེར་དཔལ་མགོན་ཞལ་བཞི་པ་ (Smin gter dpal mgon zhal bzhi pa)
parent cycle ཟབ་ཆོས་རིག་འཛིན་ཐུགས་ཐིག་ (Zab chos rig 'dzin thugs thig)
Volume 38 (ཉི) / Pages 33-40 / Folios 1a1 to 4b5
Tibetan Text
༄༅། །གཏེར་མགོན་ཞལ་བཞི་པའི་དྲག་པོའི་གཏོར་མའི་ལས་རིམ་རྡོ་རྗེའི་ཐོག་མདའ་ཞེས་བྱ་བ་བཞུགས་སོ། ། ན་མོ་མ་ཧཱ་ཀཱ་ལ་ཡ། ལེགས་ལྡན་ནག་པོ་ཞལ་བཞི་པའི་གཏོར་མའི་ལས་ཀྱི་རིམ་པ་ལ། སྦྱོར་བ་ཡོ་བྱད་ཀྱི་གཤོམ། དངོས་གཞི་སྒྲུབ་པའི་ཐབས། རྗེས་ལས་ཀྱི་མཐའ་སྡུད་དང་གསུམ་མོ། །དང་པོ་ནི། དྲག་པོའི་ལས་དང་རྗེས་སུ་མཐུན་པའི་མཚན་ཉིད་ཅན་གྱི་གནས་སམ། རྒྱུན་གྱི་སྒྲུབ་ཁང་ལ་སོགས་ཏེ་གང་ཡང་རུང་བའི་སྟེང་ལོགས་རྣམས་མཛེས་པར་བརྒྱན། ཡི་དམ་ཆོས་སྐྱོང་གི་བྲིས་སྐུ་སོགས་རྟེན་བཤམས་པའི་མདུན་དུ་སྟེགས་མཐོ་བ་ལ་བླ་མ་ཡི་དམ་སྤྱི་དང་། ཆོས་སྐྱོང་ཉིད་ཀྱི་གཏོར་མ་གཞི་བདག་གཏོར་མའི་བར་ཕྲེང་ཚར་མཆོད་པ་དང་བཅས་པ་བཤམ། དེའི་མདུན་དུ་གདུག་པའི་ས་སྣ་གསུམ་གྱི་སྟེགས་བུ་རྒྱར་མདའ་གང་ལས་མི་ཆུང་བ་གྲུ་བཞིར་བརྩིགས་པའི་དབུས་སུ་བྲུབ་ཁུང་མཛུབ་གང་པ་རྒྱ་དཔངས་མཉམ་པར་བྲུས་པའི་ཁ་ཁྱེར་མེ་དང་རྩང་གིས་བསྐོར། དུག་ཁྲག་དང་རོ་སོལ་གྱིས་བྱུགས་པའམ། ཡང་ན་དེ་དང་མཉམ་པའི་གཞི་ལ་རྫས་དེས་བྱུགས་པའི་དབུས་སུ་བྲུབ་ཁུང་བཞག །དེའི་ནང་དུ་དུག་ཤོག་ལ་དམིགས་བྱའི་ལིངྒ་མིང་རུས་ཅན་ཟག་རྫས་ཀྱིས་སྦགས་པ་ཟན་ལིང་གི་སྙིང་གར་བཅུག་པ་ཚོན་སྐུད་སྔོ་དམར་གྱིས་བཅིངས་ཏེ་བཅུག །སྟེང་དུ་མཉྫའི་ཁར་ལྕགས་སྣོད་དུ་སྲན་རྗེན་གཙོ་བོར་གྱུར་པའི་འབྲུ་སྣའི་ཕྱེ་དུག་ཁྲག་གིས་སྦྲུས་པའི་བཤོས་བུ་གྲུ་གསུམ་ཐོག་མདེའུ་ལྟ་བུ་འཁོར་བཞི་དང་ཁྲག་ཀོང་མཐེབ་ཀྱུས་བསྐོར་ཞིང་། དུག་ཁྲག་དང་རོ་སོལ་གྱིས་དམར་ནག་ཏུ་བྱུགས་པ་རྩང་དང་ཤ་དུམ་ཡུངས་དཀར་རྒྱུ་རློན་གྱི་ལྡ་ལྡིས་བརྒྱན་པའི་རྩེར་མདའ་དར་ནག་པོ་སྐུ་རྟེན་ཅན་བཙུགས་པ་བཀོད། དེའི་གཡས་སུ་ཐོད་ངན་གྱི་ནང་དུ་ཡུངས་དཀར་ནག །ཀེ་ཚེ་ཤང་ཚེ། རྦབ་རྡོ། ལྕགས་ཕྱེ་ལ་སོགས་པའི་སྐམ་ཐུན། གཡོན་དུ་དུག་སྣ་ཁྲག་སྣས་བཞུར་པའི་རློན་ཐུན། མཐར་དབང་པོའི་མེ་ཏོག་སོགས་དྲག་པོའི་མཆོད་པས་བསྐོར་བའམ་ཕྲེང་ཚར་དུ་བཤམ། མདུན་དུ་ཐུན་གཏོར་གྲུ་གསུམ་ཤ་ཁྲག་སོགས་ཁ་ཟས་སྣ་ཚོགས་ཀྱིས་བརྒྱན་པ། ཁྲག་དང་ཆང་གིས་བཀང་བའི་ཞལ་བུ། གཞན་ཡང་རྟེན་རྫས་སྤྱན་གཟིགས་རྔ་རོལ་སོགས་ཉེ་བར་མཁོ་བའི་ཡོ་བྱད་མཐའ་དག་མཐོང་བརྒྱུད་བཞིན་ཚོགས་པར་བྱའོ། །གཉིས་པ་དངོས་གཞི་སྒྲུབ་ཐབས་ནི། བླ་མ་ཞི་དྲག་ལྟ་བུའི་བདག་བསྐྱེད་ཀྱི་རྣལ་འབྱོར་བཟླས་པ་དང་བཅས་པ་སྔོན་དུ་འགྲོ་བས། མཆོད་རྫས་བྱིན་གྱིས་བརླབ་པ་ནས་གཟུང་དཀྱུས་ཀྱི་བཟླས་པའི་བར་ལས་བྱང་ལས་བཞི་རྣམ་རོལ་བཞིན་སོང་ནས། ཁྱད་པར་དྲག་པོའི་ལས་ལ་བསྐུལ་བའི་བཟླས་པ་ནི། རང་གི་ཐུགས་ཀ་ནས་འོད་ཟེར་མེ་ལྕེའི་ཕྲེང་བ་ལྟ་བུ་འཕྲོས། མདུན་གྱི་མགོན་པོའི་ཐུགས་རྒྱུད་བསྐུལ། དེ་ཉིད་ཁྲོས་འཁྲུགས་རྔམས་པར་བཞེངས་ནས་སྤྲུལ་པའི་ཕོ་ཉ་མཚོན་ཆ་ཅན་བུ་ཡུག་འཚུབས་པ་ལྟར་སྤྲོས་པས་དགྲ་བགེགས་གསོད་གཅོད་ཀྱི་ལས་མཛད་པར་བསམ་ལ། ཨོཾ་མ་ཧཱ་ཀཱ་ལ་བི་ཀཱ་ལ་ཏྲི་ཡཾ་ཛ༔ ཀཱ་ལི་དེ་བཱི་ཧཱུྃ་བྷྱོ་ཧཱུྃ༔ ནཱ་ག་རཀྴ་ཡ་མ་རཱ་ཛ་རཱ་ཧུ་ལ་རཀྴ་ཏྲིག་ནན༔ ཨེ་ཧུར་ཐུམས་ཛ༔ གནོད་བྱེད་བྱད་མ་མཱ་ར་ཡ་རྦད༔ སྲོག་ལ་ཛ༔ སྙིང་ལ་རྦད༔ རྩ་ལ་བྲེང་ཤག༔ ཛ་ཁྲམ་ཡ་ཕཊ༔ ཅེས་དྲག་ཏུ་བཟླ་ཞིང་ཞར་བྱུང་ཐུན་རྫས་ལ་ཡང་མཐུ་བསྐྱེད། དེ་ནས་ཐུན་གཏོར་ལ་རཀྟ་བྲན། ཕོ་ཉ་རྣམས་ཀྱིས་དམིགས་བྱ་བཀུག་པར་བསམ་ལ་དགུག་གཞུག་བྱ། བདུད་རྩིས་བྲན་ནས་འབྲུ་གསུམ་གྱིས་བདུད་རྩིར་སྦར་བ་རྩ་སྔགས་ལ་གཏོར་སྔགས་བཏགས་པ་ལན་བདུན་ནམ་གསུམ་སོགས་ཀྱིས་ཡིད་ཆེས་པར་བསྔོས་ལ། ཧཱུྃ༔ དཔལ་ཆེན་མཐུ་སྟོབས་དབང་ཕྱུག་འཁོར་བཅས་ལ༔ ཞེས་སོགས་ཀྱི་མཐར་དྲག་རོལ་ཡུན་རིང་བ་དང་བཅས་པས་གཏའ་གཏོར་སྟོབས་ལ་ཡང་གཅིག་བཤམ། ལས་བཞི་རྣམ་རོལ་དུ་བཤད་པ་བཞིན་སྐོང་རྫས་བྱིན་རླབས་ནས་ལས་ཀྱི་གཉེར་གཏད་པའི་བར་སོང་ནས། ཐུགས་དམ་བསྐུལ་བ་ནི། གཏོར་མ་ལ་སྨན་རཀ་བྲན་ཏེ། ཧཱུྃ་བྷྱོ༔ དམིགས་མེད་ཆོས་ཀྱི་དབྱིངས་ཀྱི་ཕོ་བྲང་ནས༔ དུས་གསུམ་རྒྱལ་བའི་ཕྲིན་ལས་གཅིག་བསྡུས་པ༔ དཔལ་ཆེན་ཁྲོ་རྒྱལ་དྲེགས་འདུལ་ནག་པོ་ཆེ། །འབར་བའི་དབྱིངས་ནས་བསྐུལ་ལོ་སྐུ་བཞེངས་ཤིག༔ སངས་རྒྱས་བསྟན་པ་སྐྱོང་ཕྱིར་སྐུ་བཞེངས་ཤིག༔ ལོག་ལྟའི་དགྲ་བགེགས་འདུལ་ཕྱིར་སྐུ༴ དུས་ངན་མཐའ་དམག་བཟློག་ཕྱིར་སྐུ༴ བྱད་མ་རྦོད་གཏོང་བཟློག་ཕྱིར་སྐུ༴ དཔལ་ཆེན་རྡོ་རྗེ་སྲིན་པོ་སྐུ༴ མཐུ་ཆེན་དྲག་པོ་ཞལ་བཞི་སྐུ༴ ཡུམ་མཆོག་རེ་ཏི་ཆེན་མོ་སྐུ༴ སྟོབས་ལྡན་ལས་མཁན་སྡེ་བཞི་སྐུ༴ སྤྲུལ་དང་ཡང་སྤྲུལ་བཀའ་ཉན་སྐུ་བཞེངས་ཤིག༔ བཞེངས་ཤིག་བཞེངས་ཤིག་རང་རང་གནས་ནས་བཞེངས༔ དྲག་པོའི་ཕྲིན་ལས་མྱུར་དུ་སྒྲུབ་པར་མཛོད༔ ཅེས་བསྐུལ། གསེར་སྐྱེམས་སྤྱི་ལྟར་ཕུལ་ནས་སྔར་གྱི་བྲུབ་ཁུང་གི་ལིངྒ་ལ་དམིགས་བྱ་བསྐྱེད་ཆོག་བྱས་ཏེ། བདག་མདུན་ཐུགས་ཀའི་སྔགས་ཕྲེང་ལས༔ ལས་བྱེད་ཕོ་ཉ་གྲངས་མེད་སྤྲོས༔ གནོད་བྱེད་ཐམས་ཅད་འུབ་ཀྱིས་བསྡུས༔ མདུན་གྱི་རཱུ་པ་ཉིད་ལ་བསྟིམ༔ ཞེས་པའི་དམིགས་པ་དང་སྦྱར་ཏེ། བདེན་སྟོབས་བརྗོད་པ་སྔོན་དུ་འགྲོ་བས་དགུག་གཞུག་གི་མཐར་དྲག་སྔགས་ཀྱིས་སྣ་དྲངས་པའི་གནོད་བྱེད་ཆེ་གེ་ཨཾ་ཀུ་ཤ་ཛ༔ ཛཿཧཱུྃ་བཾ་ཧོ༔ ཞེས་པས་ནན་ཏན་དུ་དགུག་ཅིང་། སླར་ཡང་། ཧཱུྃ༔ ཁྲོ་བོ་ཆེན་པོའི་བྱིན་རླབས་ཀྱིས༔ ལོག་འདྲེན་བར་གཅོད་དགྲ་བགེགས་རྣམས༔ ཡུད་ཙམ་གྱིས་ནི་འདིར་ཁུག་ལ༔ མངོན་སྤྱོད་ཚུལ་བཞིན་བསྒྲལ་བ་དང༔ ལུས་ངག་རྡུལ་དུ་བཤིག་ནས་ཀྱང༔ སྡུག་བསྔལ་ཉམས་སུ་མྱོང་བར་མཛོད༔ གང་ཞིག་དཀོན་མཆོག་གསུམ་སྨོད་དང༔ བླ་མ་ལ་བརྙས་སེམས་ཅན་འཚེ༔ བདག་གིས་བསྒོ་བ་ཀུན་ཁུག་ལ༔ ལིང་ག་འདི་ལ་མྱུར་དུ་ཆུག༔ བཛྲ་ཨཾ་ཀུ་ཤ་ཛ༔ བཛྲ་པཱ་ཤ་ཧཱུྃ༔ བཛྲ་སྥོ་ཊ་བཾ༔ བཛྲ་གྷཱཎྜེ་ཧོ༔ ཞེས་པས་ཡིད་ཆེས་པར་བཀུག་ལ་གུ་གུལ་སོགས་དབྱེ་རྫས་ཀྱིས་བདུག་ཅིང་ལྷ་དང་དབྱེ། དེ་ནས་སྔར་གྱི་དྲག་བཟླས་ཀྱི་དམིགས་གནད་གསལ་ལ་དྲག་སྔགས་དཔུང་ཚུགས་སུ་བཟླ་ཞིང་ཐུན་ལ་ཡང་སྔགས་ལ། ཐུན་རྫས་རྣམས་དྲེགས་པ་ལྷ་སྲིན་སྡེ་བརྒྱད་འདུས་པའི་དམག་ཚོགས་ནད་མཚོན་དུག་གི་ཐོག་སེར་དྲག་པོ་དམིགས་བྱའི་ཁར་གཟིར་ཞིང་བསྡིགས་པས་གཟུགས་བྱེ་མའི་མཁར་ཆུས་བཤིགས་པ་ལྟར་རྡུལ་དུ་བཅོམ་ནས་མཐར་རྣམ་ཤེས་ཀྱི་ངོ་བོ་ནྲྀ་དུད་ཁ་མར་མེ་འཆི་ཁའི་འོད་ལྟ་བུ་དེ་ཡང་ནག་སྐེམ་གྱིས་བསད་པར་བསམ་ལ། ཧཱུྃ༔ ཁྲག་འཐུང་ཁྲོས་པ་དྲག་པོའི་མཚོན༔ གཏུམ་དྲག་ཕོ་ཉ་འབར་བའི་ཐུན༔ རྣོ་མྱུར་ཤུགས་དྲག་རྡོ་རྗེའི་མེ༔ མི་བཟད་མཚོན་ཆའི་འཕྲུལ་འཁོར་ནི༔ གནམ་ས་འཁྲུགས་པའི་ཐོག་སེར་བཞིན༔ དགྲ་བགེགས་གཟུགས་ཕུང་རྟེན་ལ་ཡཱ༔ རྡུལ་ཕྲན་བཞིན་དུ་བརླག་པར་མཛོད༔ དུས་ལ་བབ་བོ་ས་མ་ཡ༔ ཞེས་སྔར་གྱི་དྲག་སྔགས་བཟླ་བཞིན་པར་སྐམ་ཐུན་གྱིས་བྲབ། རློན་ཐུན་གྱིས་གཤེར་བས་དམིགས་བྱ་བསད་གཅད་རྡུལ་དུ་བཅོམ་པར་བསམ་ལ། དེའི་སྙིགས་མའི་ཤ་རུས་དང་དབྱེར་མེད་དུ་བྱས་པའི་ཐུན་གཏོར་འབུལ་ཚུལ་སྔར་དང་འདྲ་བས་རྟགས་མཐོང་གི་བར་སྒྲུབ་པའམ། ལས་སྦྱོར་གྱི་འདྲ་འབག་ཙམ་ལ་ཞག་གི་རིམ་པ་ཇི་ཙམ་འོས་པ་དེ་ཙམ་དུ་བསྒྲུབས་པའི་ནུབ་ཐ་མ་ཕུར་བུས་བཏབ་རྣམ་ཤེས་སྤར་ལ་མཚོན་ཆས་བསྒྲལ་ཏེ་བསྟབས་ལ། ཁོང་བའི་ལིང་རྐྱང་སླར་མཐའ་སྡུད་དམིགས་གསལ་བྱེད་ན་དེ་ལྟར་དང་། དེ་མིན་སྐབས་འདིར་སྟོབ་པ་དང་སྦྲེལ་ལ་མེར་བསྲེག་པ་རྣམས་ཁྱད་པར་རོ། །གསུམ་པ་རྗེས་ལས་ཀྱི་མཐའ་སྡུད་ནི། སྒྲུབ་ཞག་རྫོགས་པའི་ནུབ་ཐ་མའི་ཚེ་གཏའ་གཏོར་ལ་དཔལ་འབར་བཙུགས། སྤོས་དང་རོལ་མོ་འཕྱར་དར་ནག་པོས་སྣ་དྲངས་ཏེ་གང་དུ་འཕང་བའི་སར་སོང་ལ། ཕུད་ཕྱོགས་བཅུར་འཐོར་ཞིང་། ཀྱེ། དཔལ་འབར་མ་ཧཱ་ཀཱ་ལ་ནི། །ལྕམ་དྲལ་འཁོར་དང་བཅས་པ་དང་། །སྣང་སྲིད་ལྷ་སྲིན་དྲེགས་པའི་ཚོགས། །གཙང་སྦྱར་གསེར་སྐྱེམས་འདི་བཞེས་ལ༔ ཟོར་སྒོ་དགྲ་བགེགས་སྟེང་དུ་ཕྱེས༔ མ་ཉེས་དཔང་དུ་དཀོན་མཆོག་བཞུགས༔ དགྲ་བགེགས་མ་གཏོགས་སྐུ་ཟུར་ཅིག༔ ཁྲག་འཐུང་ཁྲོ་བོའི་དམག་དཔུང་སྐྱེད༔ དྲག་པོའི་ཕྲིན་ལས་སྒྲུབ་པར་མཛོད༔ ཅེས་ཟོར་ལམ་བསལ་ནས། སླར་ཡང་། ཧཱུྃ་བྷྱོ༔ སྔོན་ཚེ་རྒྱལ་བའི་སྤྱན་སྔ་རུ༔ ཁས་བླངས་མ་གཡེལ་དམ་ལ་འདུ༔ དྲག་པོའི་ལས་ལ་སྐུ་བསྐྱོད་འཚལ༔ མདོག་ནག་གཟུགས་ཐུང་གཟི་བརྗིད་ཆེ༔ གཡས་པས་གྲི་གུག་རལ་གྲི་འཛིན༔ གཡོན་པ་ཐོད་ཁྲག་རྩེ་གསུམ་ཕྱར༔ འབར་བའི་ཆས་ཀྱིས་སྐུ་ལ་བརྒྱན༔ སྤྲུལ་པ་སྣ་ཚོགས་ཕྱོགས་བཅུར་འགྱེད༔ འདིར་གཤེགས་ཤ་ཁྲག་གཏོར་མ་ལོངས༔ གདུག་པའི་དགྲ་བགེགས་མྱུར་དུ་སྒྲོལ༔ ཁྱོད་ཀྱི་ལས་བྱེད་དྲེགས་པ་བཞི༔ བཀའ་ཉན་འཁོར་དང་བཅས་པ་རྣམས༔ འདིར་གཤེགས་ཤ་ཁྲག་གཏོར་མ་ལོངས༔ གདུག་པའི་དགྲ་བགེགས་མྱུར་དུ་སྒྲོལ༔ དུས་ལ་བབ་བོ་ས་མ་ཡ༔ བྷྱོ་བྷྱོ་ཟློག་ཟློག༔ ཅེས་དྲག་པོར་བསྐུལ་ཞིང་སྔགས་རྣམས་དྲག་ཏུ་བཟླ། རོལ་མོའི་སྒྲ་དམོད་མོ་དང་བཅས་པས་གཏོར་མ་དགྲ་ཕྱོགས་སུ་འཕང་། སྲུང་མ་འཁོར་དང་བཅས་དཔའ་བའི་ངར་སྒྲ་དང་བཅས་བསྐྱོད་པས་དགྲ་བོའི་གནས་ལུས་ལོངས་སྤྱོད་ཐམས་ཅད་རྗེས་མེད་ཐལ་བའི་རྡུལ་ཕྲན་བཞིན་དུ་བརླགས་པར་བསམ། སྲུང་སྔགས་བཟླ་ཞིང་རོལ་མོའི་སྒྲ་དྲག་པོ་དང་བཅས་པས་མཚམས་གཅད། སླར་ནང་དུ་ལོག་ནས་མཆོད་ཅིང་བསྟོད། བཟོད་པར་གསོལ། བརྟན་བཞུགས་དང་གཤེགས་གསོལ་སྨོན་ལམ་བཀྲ་ཤིས་སོགས་ཀྱིས་མཐའ་བསྐྱང་ངོ་། །མནན་པས་མཐའ་སྡུད་ན་གོང་གི་ཤོག་ལིང་དྲིལ་ལྟེབ་ཚོན་སྐུད་ཀྱིས་བཅིངས་གླང་རུར་བཅུག །ཐུན་རྫས་ཀྱིས་བཀང་རེ་བས་དྲིལ། རྩ་སྔགས་ཀྱི་ཤམ་བུར་མཱ་ར་ཡ་ནན་བཏགས་པ་མང་དུ་བཟླས་ནས་མཆོད་རྟེན་གྱི་འོག་གམ་ལམ་རྒྱ་གྲམ་གྱི་འོག་ཏུ་མནན་ནས་བྲོ་བརྡུང་སོགས་བྱའོ། །བསྲེག་པས་མཐའ་སྡུད་ན། ཚེར་མ་ཅན་གྱི་ཧོམ་ལ་མེ་སྦར་དེར་མགོན་པོ་འཁོར་བཅས་བསྐྱེད་ལ་ཞལ་རབ་ཏུ་གདངས་པར་དམིགས་བྱ་གསོལ་བར་བསམ་ལ། གོང་གི་ཤོག་ལིང་དང་དུག་ཁྲག་ཚིལ་ཞུན་ཐུན་རྫས་རྣམས་བསྲེག་རྫས་སུ་ཕུལ་ལ་སྔགས་མཐར་མཱ་ར་ཡ་ཛྭ་ལ་རཾ་ཞེས་བཟླ་ཞིང་བཞེས་སྒྲ་དྲག་པོ་དང་བཅས་པས་བསྲེག་གོ །དེ་གསུམ་མཉམ་སྒྲུབ་བྱེད་ན་མནན་བསྲེག་གཉིས་འཕང་བའི་གོང་དུ་བྱ་ཞིང་། སྤྱིའི་ཁོག་དབུབ་ནི་ལས་དེ་དང་དེ་རང་ཐད་དུ་བཤད་པ་རྣམས་ལས་འཕྲུལ་ཤེས་པར་བྱའོ། །གཏེར་མགོན་ཞལ་བཞི་པའི་དྲག་གཏོར་གྱི་ལས་རིམ་རྡོ་རྗེའི་ཐོག་མདའ་ཞེས་བྱ་བ་འདི་ཡང་མདོ་ཁམས་པ་དགེ་སློང་ཨོ་རྒྱན་ལྷུན་གྲུབ་བསྟན་འཕེལ་གྱིས་བསྐུལ་བའི་ངོར་སྙོམ་ལས་པ་འགྱུར་མེད་རྡོ་རྗེས་སྦྱར་བའི་ཡི་གེ་པ་ནི་དགེ་སློང་བློ་གསལ་རྒྱ་མཚོས་བགྱིས་པའོ།། །།


text:
ང་ཚོའི་གཟུགས་པོ་ཅི་ཞིག་གིས་གྲུབ་པ་ཡིན་ནམ།
- །
- ཕུར་བུ།, 19 ཟླ་བཅུ་གཅིག 2015 19:44
- ། རྩོམ་རིག་མེ་ལོང་། ཚེ་བརྟན།
ང་ཚོའི་གཟུགས་པོ་ནི་རྫས་ཁམས་མི་འདྲ་བ་ཉི་ཤུས་གྲུབ་ཡོད་། ་སྲོག་རླུང་ནི་ཆ་ཤས་གཙོ་བོ་དེ་ཆགས་ཡོད། སྲོག་རླུང་དང་ཡང་རླུང་འདྲེས་ནས་གྲུབ་པའི་ཆུས་ང་ཚོའི་གཟུགས་པོའི་སྟེང་དུ་རྒྱ་ཆ་༦༥%ཙམ་ཟིན་ཡོད། ལྗིད་ཚད་ལ་ཀི་ལོ་བརྒྱ་ཡོད་པའི་མི་དེའི་བརྒྱ་ཆ་༦༥% ཕལ་ཆེར་ཆུ་ཡིིན།
ཁྱེད་ཀྱིས་ཤེས་ཡོད་དམ་ང་ཚོའི་གཟུགས་པོའི་སྟེང་དུ་ནག་རྫས་དེ། ཀི་ལོ་༡༣ ཅན་གྱི་ཐ་ལ་མཁྲེགས་པོའི་ལྗིད་ཚད་དང་ཕལ་ཆེར་ཉེ་བོ་ཡོད། ནག་རྫས། ཡང་རླུང་། སྲོག་རླུང་སོགས་འདྲེས་ནས་ཚིལ་དང་གཟུགས་པོའི་ནང་ནུས་ཤུགས་སྐྱེད་བྱེད་ཀྱི་མངར་རྫས་གྲུབ་ཀྱི་ཡོད།
ང་ཚོའི་གཟུགས་པོའི་ནང་དུ་ནག་རྫས་དང་། ཡང་རླུང་། སྲོག་རླུང་། ཟེ་རླུང་སོགས་ཀྱིས་བསྐྱེད་པའི་སྤྲི་དཀར་ཡང་ཡོད། སྤྲི་དཀར་ནི་ང་ཚོ་འཚར་ལོང་བྱུང་བ་དང་གཟུགས་པོའི་ཆ་ཤས་དག་བསྐྱར་གསོ་བྱེད་པར་ཧ་ཅང་ཕན། ང་ཚོའི་གཟུགས་པོའི་ནང་དུ་ཀི་ལོ་༡།༢༥ དཀར་རྫས་དང་གཟུགས་པོར་འདང་པའི་འོད་ཀྱི་མ་མ་ཡང་ཡོད། འབྱུང་ཁམས་འདི་གཉིས་ཀྱིས་ང་ཚོའི་གཟུགས་པོའི་སྟེང་གི་རུས་པ་དང་སོ་གྲུབ་ཀྱི་ཡོད།
ད་དུང་ང་ཚོའི་གཟུགས་པོའི་ནང་དུ་མུ་ཟིའི་རྫས་དང་ལྕགས་རྫས་ཡོད་པ་མ་ཟད། གཞན་རྫས་མང་པོའང་ཡོད། འོན་ཀྱང་འབྱུང་རྫས་དེ་དག་ནི་འདུས་རྫས་ཕྲ་མོའི་ནང་དུ་གནས་ཡོད།
Oxygen སྲོག་རླུང། Hydrogen ཡང་རླུང་། Carbon ནག་རྫས། coke ཐ་ལ་མཁྲེགས་པོ། Proteins སྤྲི་དཀར། Nitrogen ཟེ་རླུང་། Phosphorus འོད་ཀྱི་མ་མ། Calcium དཀར་རྫས། Element འབྱུང་ཁམས། Sulphur མུ་ཟིའི་རྫས། Trace འདུས་རྫས་ཕྲ་མོ།


text:
Terdzo-OM-067
སྒྲུབ་ཐབས་འདོད་བུམ་མཇུག་གི་སྦྱར་བྱང་བཅས་
by གཏེར་བདག་གླིང་པ་འགྱུར་མེད་རྡོ་རྗེ་ (Terdak Lingpa Gyurme Dorje)
in cycle སྒྲུབ་ཐབས་འདོད་འཇོའི་བུམ་བཟང་ (Sgrub thabs 'dod 'jo'i bum bzang)
Volume 61 (ཨོཾ་) / Pages 769-771 / Folios 1a1 to 2a4
Tibetan Text
སྨྲས་པ། སྲིད་ཞིའི་ཕུན་ཚོགས་ཀུན་གྱི་གཞི། །རྣམ་གྲོལ་བླ་མེད་བྱང་ཆུབ་ཆེ། །སྒྲུབ་བྱེད་མྱུར་ལམ་གསང་སྔགས་ཀྱི། །རྩ་བ་ལྷ་ཡི་རྣལ་འབྱོར་ཡིན། །འཁོར་བའི་འཁྲུལ་སྣང་སྡུག་བསྔལ་གཞི། །ཐ་མལ་སྣང་ཞེན་ཉིད་ལས་བྱུང་། །དེ་སྦྱོང་ཐབས་ཀྱི་སྒོ་མང་ཡང་། །སྙིང་པོ་ལྷ་སྐུའི་ལམ་ཁྱེར་ཉིད། །ཆོས་ཉིད་ངོ་བོ་དབྱེར་མེད་ཀྱང་། །རང་བཞིན་རྣམ་འགྱུར་མཐའ་ཡས་པས། །གདུལ་བྱའི་མོས་པ་སྣ་ཚོགས་བཞིན། །རབ་འབྱམས་དཀྱིལ་འཁོར་སྤྲུལ་བཤད་མཛད། །དེ་ཕྱིར་རྒྱལ་བའི་རིང་ལུགས་ལ། །རྗེས་ཞུགས་བློ་གྲོས་ལྡན་རྣམས་ཀྱིས། །རྣམ་མང་ལྷ་ཡི་སྒྲུབ་ཐབས་ལ། །བརྟེན་ནས་དོན་གཉིས་སྒྲུབ་པ་གཅེས། །བདག་ཉིད་ཡི་དམ་གཅིག་དྲིལ་ཡང་། །བརྒྱུད་ལྡན་གདམས་པའི་སྒོ་དུ་མས། །མོས་པ་ཇི་བཞིན་གདུལ་བྱ་གཞན། །རྗེས་འཛིན་རྒྱལ་བ་དགྱེས་བྱེད་ཡིན། །བདག་ལྟ་བློ་གྲོས་མི་གསལ་ཞིང་། །བསྒོམས་པའི་ཉམས་མྱོང་མི་ལྡན་ཡང་། །དད་དང་འདུན་པས་གདམས་པའི་སྒོ། །ཇི་སྙེད་ཐོབ་ལས་ཚུལ་འདིར་སྤྲོ། །དེ་ཕྱིར་རང་དང་སྐལ་མཉམ་ལ། །ཕན་དང་རང་གི་དྲན་གསོའི་ཕྱིར། །བརྗོད་འདིས་བསྟན་དང་འགྲོ་བ་ལ། །ཕན་བདེ་ཀུན་གྱི་གཞིར་གྱུར་ཅིག །རྣམ་མང་ལྷ་ལས་དངོས་གྲུབ་རྣམ་གཉིས་ཀྱི། །འདོ༵ད་པ་ཡིད་བཞིན་འཇོ་༵བའི་བུམ་༵བཟ༵ང་གང་། །བརྗོད་པའི་བསོད་ནམས་མཁའ་ཁྱབ་འགྲོ་ཀུན་གྱིས། །རྡོ་རྗེ་སེམས་དཔའི་གནས་ཐོབ་རྒྱུར་གྱུར་ཅིག །དེ་ལྟར་རྩ་བ་གསུམ་གྱི་ལྷག་པའི་ལྷ་རབ་འབྱམས་ཀྱི་སྒྲུབ་ཐབས་སློབ་མ་རྗེས་འཛིན་གྱི་བྱ་བ་དང་བཅས་པ་འདོད་འཇོའི་བུམ་བཟང་ཞེས་བྱ་བ་འདི་ནི། དོན་གཉེར་ཅན་དུ་མས་སྔ་ཕྱིར་བསྐུལ་བ་དང་བློ་དམན་འགའ་ལ་ཕན་པའི་བསམ་པས། རིག་པ་འཛིན་པ་འགྱུར་མེད་རྡོ་རྗེས་ཨོ་རྒྱན་སྨིན་གྲོལ་གླིང་གི་བླ་བྲང་ཆོས་འཁོར་ལྷུན་པོར་མྱོས་ལྡན་ཞེས་པ་ས་ཡོས་ཁྲུམས་ཀྱི་ཟླ་བའི་ཚེས་བཅོ་ལྔ་ལ་གྲུབ་པར་སྦྱར་བའི། ཡི་གེ་གཉིས་པར་སྤེལ་བ་པོ་ནི་ཤེར་ཕྱིན་སྟོང་ཕྲག་བརྒྱ་པའི་རྗོད་བྱེད་ཐོགས་མེད་དུ་སྨྲ་བའི་བློ་མཐུ་ཅན་སྡོམ་བརྩོན་ཨོ་རྒྱན་སྐལ་བཟང་གིས་བགྱིས་པའོ། །མངྒ་ལཾ།། །།


text:
སྨེ་བ་ལ་ནད་འགྱུར་འབྱུང་སྲིད་དམ།
- །
- ཟླ་བ།, 22 ཟླ་བཅུ་གཉིས། 2014 17:21
- ། འཇམ་དབྱངས་ཤེས་རབ།
ཕྲ་ཕུང་རང་བཞིན་གྱི་སྨེ་བ་ནག་པོ་ནི་ང་ཚོས་རྒྱུན་དུ་བཤད་ཀྱིན་པའི་སྨེ་བ་ཞེས་པ་དེ་ཡིན་ལ། ནང་དུ་ཕྲ་ཕུང་འདུས་ཡོད།
ཕྲ་ཕུང་རང་བཞིན་གྱི་སྨེ་བ་ནག་པོ་ལ་ཡང་སྐྱི་མོའི་ནང་གི་སྨེ་བ་དང་སྐྱི་མོ་དང་འབྲེལ་བའི་སྨེ་བ། སྐྱི་མོ་དང་ཡོངས་སུ་འདྲེས་པའི་སྨེ་བ་བཅས་གསུམ་དུ་དབྱེ་ཡོད། སྐྱི་མོའི་ནང་གི་སྨེ་བའི་ཕྲ་ཕུང་གི་ཚང་ནི་སྨར་པགས་ཀྱི་གོང་དུ་གནས་ལ། སྨེ་བའི་ཕྱི་ངོས་མཉམ་པའམ་ཡང་ན་འབུར་ཡོད། སྤྱིར་བཏང་དུ་དེའི་ཐོག་ཏུ་སྤུ་ཡང་སྐྱེས་ཡོད། སྨེ་བའི་ཕྲ་ཕུང་ཡོངས་རྫོགས་སྐྱི་པགས་ཀྱི་སྨར་པགས་ནང་རིམ་དུ་ཡོད་པས་ཅུང་བརྟན་འཇགས་ཡིན་ལ་ནད་འགྱུར་འབྱུང་མི་སྲིད།
སྐྱི་མོ་དང་འབྲེལ་བའི་ཕྲ་ཕུང་གི་ཚང་ནི་ཕྱི་པགས་ཀྱི་རྨང་གདན་དུ་གནས་ཤིང༌། དེའི་ཁ་དོག་ནི་ཁམ་སྐྱ་དང་ཁམ་ནག ལྗང་སྐྱ། སྔོ་ནག་བཅས་སུ་མངོན། ཕྱི་ངོས་མཉམ་པའམ་ཡང་ན་སྐྱི་པགས་ཀྱི་ངོས་སུ་ཅུང་ཙམ་འབུར་ཡོད། དེ་ཡང་ལག་མཐིལ་དང་རྐང་མཐིལ། མཚན་མ་དང་གསང་གནས་སོགས་སུ་འབྱུང་སླ། དེའི་སྟེང་སྤྱིར་བཏང་དུ་སྤུ་མི་སྐྱེ་ཞིང་ནད་འགྱུར་འབྱུང་ཡང་སྲིད། སྐྱི་མོ་དང་ཡོངས་སུ་འདྲེས་པའི་སྨེ་བའི་ཕྱི་པགས་དང་སྨར་པགས་ཚང་མའི་ནང་དུ་སྨེ་བའི་ཕྲ་ཕུང་གི་ཚང་ཡོད། སྤྱིར་བཏང་དུ་ཕྱི་པགས་ཀྱི་ངོས་སུ་འབུར་མེད་ཅིང་སྒོར་དབྱིབས་སམ་འཇོང་དབྱིབས་སུ་མངོན་ལ་ཆེ་ཆུང་མི་འདྲ་བ་སྣ་ཚོགས་ཡོད། ཁ་དོག་ནི་ནག་སྐྱ་ནས་ནག་རྐྱང་གང་རུང་དུ་མངོན། སྨེ་བ་དེ་ལ་སྐྱི་མོའི་ནང་གི་སྨེ་བ་སྐྱི་མོ་དང་འབྲེལ་བའི་སྨེ་བ་གཉིས་ཀའི་ཁྱད་ཆོས་ལྡན་པས། ནད་འགྱུར་གྱི་ཉེན་ཁ་ངེས་ཅན་ཞིག་ཡོད། འོན་ཀྱང་སྐྱི་མོ་དང་འབྲེལ་བའི་སྨེ་བ་དང་སྐྱི་མོ་དང་ཡོངས་སུ་འདྲེས་པའི་སྨེ་བ་གཉིས་ཀ་ཡང་འབྲས་སྐྲན་དུ་འགྱུར་བའི་སྐབས་ཤིན་ཏུ་ཉུང༌།
སྨེ་བ་མང་ཤོས་ལ་ནད་འགྱུར་འབྱུང་མི་སྲིད། འོན་ཀྱང་གཙུག་བརྡར་གྱི་ཕོག་ཐུག་བཟོས་ཚེ་ནད་འགྱུར་འབྱུང་སྲིད། དཔེར་ན་རྩ་གཅོད་མ་བྱས་པ་དང་འོད་ཕོག་པ། གློག་གི་ཚ་ལ་བརྒྱབ་པ། སྨན་གྱིས་རུལ་བར་བྱེད་པ་དང་རང་ལུས་ཀྱི་ནང་གི་ཟགས་ཐོན་མ་ལག་འཁྲུགས་པ་སོགས་ནི་སྐྱི་མོ་དང་འབྲེལ་བའི་སྨེ་བ་དང་ཡང་ན་སྐྱི་མོ་དང་ཡོངས་སུ་འདྲེས་པའི་སྨེ་བ་ལ་ནད་འགྱུར་བྱུང་ནས་སྨེ་སྐྲན་དུ་འགྱུར་བའི་རྒྱུ་རྐྱེན་དུ་འགྱུར་སྲིད། སྨེ་སྐྲན་གྱི་ནང་དུ་སྐྲན་ངན་གྱི་རིགས་ཤིག་ཡོད་ལ་དེ་ཡང་སྨེ་ངན་ཞེས་བསྡུ་ཆོག དེ་ནི་སྐྱི་པགས་དང་མཐོང་བྱེད་དྲ་སྐྱི། ཀླད་པའི་ནང་སྐྱི། ཐ་ན་ཕོ་རྒྱུའི་ལམ་གྱི་སྨེ་རྒྱུ་ཕྲ་ཕུང་བཅས་སུ་འབྱུང་བའི་སྐྲན་ངན་ཞིག་ཡིན། དེ་ལས་པགས་པ་ལས་བྱུང་བའི་གདོད་འབྱུང་སྐྲན་ངན་གྱིས་མང་ཤོས་ཟིན་ཡོད། མིག་སྔར་སྨེ་ངན་ལ་རིགས་བཞི་ཡོད་པར་འདོད་དེ། དེ་དག་ནི་ཕྱི་པགས་སུ་མཆེད་པ་ཅན་དང་ཚིགས་མདུད་ཅན། གྲོ་ཐིག་ལྟ་བུའི་སྨེ་བ། ཡན་ལག་གི་སྣེའམ་འབྱར་སྐྱིའི་གྲོ་ཐིག་སྨེ་བ་ཅན་བཅས་ཡིན།
ཡོངས་ཁུངས་ཁམས་པའི་དྲ་བ།


text:
མཐོང་ཆུང་བྱེད་པ། དཔེ་ཁུག་འཁུར་བ། རྗེས་སུ་ལུས་པ། སེམས་འཚབ་པ། ཁོང་ཁྲོ་ལང་བ། སྤྲིན་ནག་འཁྲིགས་པ། ཆར་ཞོད་ཆེ། ཞབས་ཕྱི་ཞུ་བ། ཨུ་ཚུགས་བྱེད་པ། མཆི་མ་བཞུར་བ། བློས་གཏོང་བྱེད་པ། དམ་བཅའ་བྱེད་པ།
ཉིན་ཞིག་གཅེན་པོས་ང་སྔར་རྒྱུན་ལྟར་སློབ་གྲྭར་བསུ་བར་འོང། ལམ་བར་དུ་གཅེན་པོས་”ཁྱོད་ཀྱི་འགྲོ་སྟངས་ལ་བལྟས་ན་ལོ་གསུམ་ལ་སོང་ཡང་ནང་དུ་སླེབས་མི་ཐུབ”ཅེས་ཟེར། ཁོང་གིས་ང་ལ་མཐོང་ཆུང་བྱས་པས། ངས་ཁོང་ཁྲོའི་ངང་ནས་མི་ལ་མཐོང་ཆུང་མ་བྱེད། ལམ་འདི་བར་ལ་མ་མཐའ་ཡང་ལེ་དབར་གཉིས་ཙམ་སྐྱོད་པ་ཡིན། ལྟོས་དང། ངའི་ཕྲག་པར་ད་དུང་དཔེ་ཁུག་འཁུར་ཡོད་པ་མི་མཐོང་ངམ་ཞེས་སྨྲས། ངས་གོམ་པ་ཇེ་མགྱོགས་སུ་བཏང་སྟེ་ཁོང་གི་རྗེས་སུ་འབྲངས་མོད། འོན་ཀྱང་སླར་ཡང་རྗེས་སུ་ལུས། ཁོང་གིས་སེམས་འཚབ་པའི་ངང་ནས་གནམ་ལ་བལྟས་ཤིང་བལྟས་པ་དང། ཡང་ང་ལ་བལྟས་ཤིང་བལྟས་ཏེ་”ཤོག” ངས་ཁྱེད་འཁུར་ནས་འགྲོ་ཟེར། ངས་གཏན་ནས་འཁུར་དུ་མ་བཅུག་པས་ཁོང་རང་ཉིད་ཁོང་ཁྲོ་ལང་སྟེ་ཁྱེད་ཆར་གྱིས་བརླན་ན་མི་འགྲིག་ཟེར་བཞིན་ང་ཁུར་ནས་མདུན་དུ་སྐྱོད། ནམ་མཁར་སྤྲིན་ནག་འཁྲིགས་ཤིང་ཆར་ཞོད་ཆེ་བས། ངས་ཡང་དང་ཡང་དུ་ཁོང་ལ་ང་སར་འབབ་ཏུ་འཇུག་དགོས་ཚུལ་བཤད་ཀྱང། ཁོང་གིས་སྔར་བཞིན་ཨུ་ཚུགས་ཀྱིས་ང་རྒྱབ་ཏུ་འཁུར་ནས་འདམ་རྫབ་ཏུ་འདྲེད་བཞིན་སྔོན་དུ་སྐྱོད། གློ་བུར་དུ་ཁོང་གི་ལུས་པོ་མར་བྱིང་ཞིང་བྲེལ་འཚུབ་ངང་”ཁྱོད་མྱུར་དུ་ཕར་སོང། ང་ས་དོང་དུ་ལྷུང་སོང་ཞེས་ཟེར། ང་རང་ཅི་བྱ་གཏོལ་མེད་དུ་གྱུར་བའི་སྐབས་དེར། ཁོང་གིས་ཤེད་ཤུགས་ཡོད་ཚད་ཀྱིས་ང་ཡར་བཀྱགས་ཏེ་གཞོགས་སུ་འཕངས་པ་དང། སྐད་ཆེན་པོས་” མྱུར་དུ་ཕར་སོང་། ངེད་གཉིས་ཀ་འཆི་མི་རུང། ཁྱོད་ཀྱིས་ཕ་མར་ཞབས་ཕྱི་ལེགས་པར་ཞུ་དགོས་ཞེས་ཟེར། ངས་ལག་པ་བརྐྱངས་ཏེ་ཁོང་ཡར་འཐེན་རྩིས་བྱས་ཀྱང་ཅི་ཡང་མ་ཟིན། ཁོང་དོང་དུ་བྱིང་ནས་ནུབ་པར་གྱུར། ངའི་སེམས་སྡུག་བསྔལ་གྱིས་ཁེངས་པ་དང་མཆི་མ་དབང་མེད་དུ་བཞུར། ཅི་འདྲའི་བརྩེ་དུང་ཆེ་བའི་གཅེན་པོ་ཞིག་རེད་ཨང་། ང་ལྟ་བུ་གཅུང་པོའི་དོན་དུ་ཁོང་གི་ཚེ་སྲོག་དེ་ཕངས་མེད་དུ་བློས་བཏང་བ་རེད། ངས་ཁོང་གཤེགས་ཁར་བཤད་པའི་སྐད་ཆ་དེ་ཡིད་ལ་བཟུང་སྟེ་དམ་བཅའ་བྱས།
བྱ་ཚིག།
བསུ། བལྟས། སོང་། སླེབས། སྐྱོད། ལྟོས། འཁུར། སྨྲས། འབྲངས། ལུས། བརླན། འཁྲིགས། བབས། འདྲེད། བྱིང་། ལྷུང་། གྱུར། བཀྱགས། འཕངས། འཆི། བརྐྱངས། འཐེན། ཟིན། ནུབ། ཁེངས། བཞུར། འཛིན།